Author: Институт перевода Библии
Date: 2023-12-09T10:44:41.583282+00:00

Инжил: Марк

Инжил: Марк

1. ХьхьичӀмахъ

1. Марк

1. БувчӀинбавуртту

2. Мяъна дурчӀавриву захӀматшивуртту хьуна дакьайсса лакку махъру

3. Грек мазрай личӀину буллумур

4. Картарду

Creative Commons: BY-NC-ND 4.0

© Институт перевода Библии; Информацию о лицензии этого издания можно найти здесь: https://creativecommons.org/licenses/by-nc-nd/4.0/deed.ru

Институт перевода Библии

Институт перевода Библии, 101000 Москва, Главпочтамт, а/я 360
ibt_inform@ibt.org.ru

Правила использования текстов библейских переводов ИПБ: https://ibt.org.ru/ru/rules

ХьхьичӀмахъ

ХьхьичӀмахъ

Ххирасса буккулт!

Зул хьхьичӀ бур Мубараксса Инжил.

Инжилдануву буссар Эса МасихӀнал Ххарисса Хавар.

Инжилданул хьхьичӀми мукьва луттираву бувсун буссар Эса МасихӀ ниттил аврия, Ганал буслай ивкӀсса вяъза-насихӀатрая, Ганал бивкӀулия ва утта уккавриясса Ххарисса Хавар. МасихӀнаясса «Ххарисса хавар» чивчуссар Ганайн дакӀ тӀайласса инсантурал: Маттейл, Марклул, Лукал ва ЮхӀаннал. Ми луттирду хъанахъиссар Инжилданул вирдакӀну. Миннуву балжину ккаккан увну уссар Заннал язи увгьусса МасихӀ, Тавратраву, Забурдануву ва Идавстурал Луттираву Мунаяту бувсун бивкӀмур щаллу хьушиврийнгу хъарну. Вай луттирдаву чивчусса Эса МасихӀнал вяъза-насихӀатрал буккултран тӀайлану чӀалачӀи буллалиссар Заннал ва инсаннал дянив цукунсса дахӀаву дуссарив.

Вайннул хъирив буссар «Эса МасихӀнал вакилтурал ишру» тӀисса лу. Муниву бувсун буссар Эса МасихӀнаясса Ххарисса Хавар Ганайн вих хьусса инсатурайхчӀин дунияллийх ппив шаврия.

Ва изданиялул ахирданийгу буссар «БучӀантӀимуниясса лу». Муниву бувсун буссар дунияллул тарихрал ахир шаврия, Заннал дивандалия ва Цайнма вихми инсантурахлусса махъра-махъсса талатавриву Зал ххув хьунтӀишиврия.

Авторная, чивчусса кӀанттуя ва чӀумуясса информация лякъинтӀиссар гьарца луттирал хьхьичӀмукъуву.

Инжил чивчуну бивкӀссар бухзаманнул грек мазрай, амма 20-ра аьсрулул лахъишиврий Лу дунияллул ттуршвахъул мазурдийн таржума бувссар. Цавай Инжилданул луттирду лакку мазрайнгу таржума бувссар. Бивщуссар укунсса луттирду:

1. «Марклул бувсъсса Эса МасихӀнаясса Ххарисса Хавар» (1996 ш.);

2. «Лукал Эса МасихӀная чивчусса Ххарисса Хавар» (2002 ш., цӀунилгу бивщуссар 2012 ш. ва 2019 ш.);

3. «Маттейл бувсъсса Ххарисса Хавар» (2016 ш.);

4. «Эса МасихӀнал вакилтурал ишру» (2019 ш.).

«Марклул бувсъсса Эса МасихӀнаясса Ххарисса Хавар» бувксса чӀумуя (1996 г.) шийнмай текст тӀайлану таржума бансса ва Инжилданул аькьилшиву ва ххуйшиву ккаккан дансса хӀарачат ва бюхъурду таржумалул группалуву гьарца цӀусса изданиелущал магьир хъанай бивкӀссар. Цаппара терминну, инсантурал цӀарду аьщуйн щуну дулаву ва цаймигу затру там дуллай бивкӀссар. Утти вай цинявппа луттирдал ялтту буккавугу дурну, вай цачӀу бишлашиссар.

Текстру буссар парчрайх бавчӀуну, ми парчран мяъна хӀисав дурсса цанналусса цӀардугу дирзун. Тунтсса шрифтрай дуллусса бутӀрал цӀарду цивува аслийсса текстраву дакъассар, ми дуллуссар буккун текстрал мяъна лаласаву бигьа хьуншиврул.

Ккалаккиманан кумагран текстрал таржумалуву культуралийн ва тарихрайн дагьайсса информация дусса, лажиндарал лув ларсъсса бувчӀин бавурттугу дуссар.

Луттирал ахирданий дуллуну дуссар личӀи-личӀисса ялун ххи бавурттугу:

1. текстравусса яла агьамми терминну дурчӀин дуллалисса глоссарий;

2. мяъна дурчӀавриву захӀматшивуртту дусса лакку мукъурттил сияхӀ;

3. грек мазрайсса канихчичрурдаву личӀисса куццуй буллусса кӀанттурду;

4. картарду.

Му бакъасса, текстраву бюхъайссар хьуна бакьин цаппара символлугу. Цаппара мукъурттил ахирданийсса латӀин хӀарпирал (…ª) ккаккан буллалиссар, лажиндарал лув лавсун, бувчӀин буллалими махъру. ЦӀуку бивхьуну (…*) ккаккан бувну буссар мяъна кӀул давриву захӀматшивуртту хьуна даркьуми махъру, миннух цанна хасъсса сияхӀраву бурганшиврул. Ва лишан (…) дуссар глоссарийраву мяъна аьч дуллалисса мукъурттичӀа. Курсиврайну личӀи бувну буссар Тавратрава, Забурданува ва Идавстурал Луттиравасса цитатартту. Таврат, Забур ва Идавстурал Лу цалсса уттигу лакку мазрайн таржума бувну бакъассар.

Мукунна текстраву хьуна дакьинтӀиссар кутӀа дурсса луттирдал цала цӀарду:

1. Мт. – Эса МасихӀная Маттейл чивчусса Ххарисса Хавар

2. Мк. – Эса МасихӀная Марклул чивчусса Ххарисса Хавар

3. Лк. – Эса МасихӀная Лукал чивчусса Ххарисса Хавар

4. ЮхӀ. – Эса МасихӀная ЮхӀаннал чивчусса Ххарисса Хавар

5. Иш. – Эса МасихӀнал вакилтурал ишру

6. БучӀ. – БучӀантӀимуниясса лу

Мукунма двоеточиелул хьхьичӀ ва хъирив цифрарду хьуна бакьинтӀиссар. Масала, Лк. 3:23-38, шикку цифра 3 – бутӀул номерди, 23-38 – аятирттал номердур.

Ва издание дуссар электрон форматрай Мубараксса Луттирду таржума баврил Институтрал сайтрайгу (www.ibt.org.ru).

Мубараксса Луттирду таржума баврил Институтрал барчаллагь тӀутӀиссар таржумачитурахь, редактортурахь ва лакку мазрайсса Инжилданул уттимур издание хӀадур дангу, лу ита бакьингу кумаг бувминнахь циняннахь.

Мубараксса Луттирду таржума баврил Институт

Марк

Марк

1. ХьхьичӀмахъ

1. 1

2. 2

3. 3

4. 4

5. 5

6. 6

7. 7

8. 8

9. 9

10. 10

11. 11

12. 12

13. 13

14. 14

15. 15

16. 16

ХьхьичӀмахъ

Эса МасихӀная Марклул чивчусса Ххарисса Хавар

ХьхьичӀмахъ

НукӀузаманная шийннайсса элмулул традициялийн бувну, ва луттирал авторну хъанахъиссар ЮхӀанна Марк, Барнабал ссурахъу. Га ацӀния кӀия Эсал вакилтуравун къаухлахиссар, амма цал Павел вакилнащал занай, Эсаясса вяъзарду буслай ивкӀссар, яла Румлив Петр вакилнащал ивкӀссар.

Марклул бувсмур Ххарисса Хавар Инжилданийсса мукьва Эсаясса хавардануву яла кутӀамурди. Ттизаманнайсса аьлимтурал пикрилийн бувну, га цалчин чивчумунин ккалли буллалиссар, Маттейл ва Лукал цалами Эса МасихӀнаясса хаварду чичлачийни, га ишла бувну бивкӀссар тӀиссар.

Марклул хъунмур къулагъас Эсал бусласимуних дакъарча, Ганал дуллалимуних дур. Марклул ккаккан бувну бур Эса ивкӀшиву къашавайминнал азарду хъин дуллай, жиндри бувхминнава жиндри буккан буллай, ливтӀуми утта буккан буллай. Ми гьарзатрал исват буллалиссар Га мяйжаннугу Заннал МасихӀ ушиву. Марк буслай акъар я Эса аврия, я Га ивкӀуну мукьах хьумуния. Марклул цала луттираву хъунмасса кӀану буллуну бур Эсал дунияллийсса оьрмулул махъра-махъмур нюжмардий Ярусалимрай хьусса иширттан.

Марк личӀи-личӀисса миллатирттал буккултрахь Эса МасихӀнаяту Ххарисса Хавар буслай ур, грек мазрайсса цала текстравух та заманнай Ягьуди билаятрай ишлану бивкӀсса арамей мазравасса махъругу хӀала буллай (аьркинний мунал ми таржумагу буллай ур). Мукуна му ишла буллай ур Румуллал чиновниктурал ва саллатӀнал мазравасса латин махъругу.

Вана «Эса МасихӀная Марклул чивчусса Ххарисса Хавар» тӀисса луттираву бумур кутӀану:

1. Эсал МасихӀшиврул ххуллу байбишаву (1:1-13);

2. Эса МасихӀнал Галил билаятрай ва цайми кӀанттурдай бувсса захӀматру: мюталимтал язи бугьаву, хӀикматру, мисаллу, насихӀатру (1:14–9:50);

3. Эса МасихӀнал Ягьуди билаятрай бувсса захӀматру: хӀикматру ва насихӀатру (10:1-52);

4. Эса МасихӀнал Ярусалимрай бувсса махъва-махъсса захӀматру (11:1–13:37);

5. Эса МасихӀ ивчӀаву, уччаву ва утта уккаву (14:1–16:8);

6. Хъиривмахъ: утта увксса Эса Цала вакилтуращал хьунаакьаву (16:9-20).

1

ЯхӀъя идавсил Эса МасихӀнан ххуллу хӀадур буллалаву

(Мт. 3:1-12; Лк. 3:1-9,15-17; ЮхӀ. 1:19-28)

1^1•Эса МасихӀнаятусса, Заннал Арснаятусса, Ххарисса Хаварданул дайдихьу. 2МасихӀнаяту Яшайя тӀисса идавсил Луттирай чивчуну буссар:

«Заннал увкуну бур:

– Вияр хьхьичӀ На Ттула илчи тӀайла укканна.

Ганалли Вин ххуллу хӀадур бантӀисса+.

3БачӀвасса чулдания оьвтӀий леххаврил чӀу бур:

– Залуннансса ххуллу хӀадур бувара,
тӀайла бацӀан бара бавкку ххуллурду!»

4Чулданий увккуна МарцӀбай ЯхӀъя идавс. Га инсантурахь тӀун ивкӀуна:

– Зал зула бунагьирттал ялтту учӀаншиврул, бунагьру кьабитан тавба дувара. Зу тавба дуршиврул лишандалун марцӀ баврил эбадат дан на зу щинавун буххан банна+.

5Ягьудинал щалагу билаят ва Ярусалимрал циняв агьали лавгуна ганачӀан. Цала бунагьру бакӀрайн лавсми Урдан неххай щинавун буххан буллай, ЯхӀъя ия гайннан марцӀ баврил эбадат дуллай+. 6ЯхӀъянай варанттул ппалул янна ва бурчул мухӀлу дия, ганал дукаймургу хъацӀру ва урттил ницӀ дия. 7Инсантурахь ганал укун учайва:

– Ттул хъирив най уссар ттухьнияр хъуннасса Каши Дума. Нарив кьус ивкӀун, Ганал уссал энтту ттирихӀинвагу лайкь акъамара. 8На зу щинайнура марцӀ буллалисса, Ганаллив марцӀ буллантӀиссару Заннал РухӀирайну.

Эсайн Заннал РухӀ ликкаву

(Мт. 3:13-17; Лк. 3:21-22; ЮхӀ. 1:29-34)

9•Гайва гьантрай Галил билаятрайсса Назарат шяраватусса Эса ЯхӀъяначӀан увкӀун, Урдан неххавунгу увххун, ЯхӀъяначӀа марцӀ аврил эбадат дуруна+. 10Щинавату уккайхту, Эсан ядирхьусса ссавру ва Цайнна ликлакисса хьхьилул гьайбатрайсса Заннал РухӀ ккарккуна+. 11Ссавруннаятугу чӀу хьуна:

– Инара Ттул ххирасса Арс, Инара Ттул ххаришиву+.

Иблислул Эса аьйкьин уллалаву

(Мт. 4:1-11; Лк. 4:1-13)

12ГацӀанакул Заннал РухӀирал Га бачӀвасса чулданийн ачин увна. 13Чулданий Эсал мукьцӀала гьантта бувна, Иблисгу муксса хӀаллай Га аьйкьин уллай бия. Эса жанавартрал дянив ия. Малаиктал Ганаха къуллугъ буллай бия+.

Галил билаятрай Эсал Цала захӀматру байбишаву

(Мт. 4:12-17; Лк. 4:14-15)

14•ЯхӀъя дуснакь увкун, Эса, Заннал тӀайла бувксса Ххарисса Хавар буслай, Галил билаятрайн увкӀуна. 15Га тӀий ия:

– Ссят дирну дур, Заннал ПаччахӀлугъ гъан хьуну дур, мунияту, кьабивтун бунагьругу, Ххарисса Хаварданийн иман дишара!+

Эсал цалчинми мюталимтал

(Мт. 4:18-22; Лк. 5:1-11)

16Галил бярнил чӀарах нанисса Ганан гивун къери дутлатисса Симон ва ганал уссу Андрей ккавккуна – гай чавахърубугьулт бия+. 17Эсал гайннахь увкуна:

– Бачияра Ттул хъирив! Зу цӀанакул чавахъру ясир буллай буру, Нарив зуяту инсантурал дакӀру ясир дувулт буванна!+

18Гайгу, гацӀана къерттугу кьадиртун, Ганал хъирив бавчуна+. 19Чансса тийнмай шайхту, Эсан къертту дакьин дуллай къаехърай щябивкӀсса Якьув, Завадейл арс, ва ганал уссу ЮхӀанна ххал хьуну, 20гайннайн оьвкуна. Гайгу, цала ппу Завадейгу зузалтращал къаехъраву кьаивтун, Эсал хъирив лавгуна.

Эсал мурдалсса жин буккан баву

(Лк. 4:31-37)

21•Вана бивуна гай Капарнаум тӀисса шагьрулийн. Цалчинмур Ххуллун-кьинива бувкӀуна эбадат-къатлувун[*], гиву Эса циняннан Мубараксса Луттирду бувчӀин буллан ивкӀуна+. 22Инсантал Ганал мукъурттий хӀайран хъанай бия, цанчирча Эса гайннан Тавратрал аьлимтал куна бувчӀин буллай акъаяча, Заннал каши дуллума куна бувчӀин буллай ия+. 23Микку эбадат-къатлувусса ца адиминал, жин бувххун, вев увкуна:

24– Да, Назаратлиясса Эса, Вин жуяту ци ччай дур?! Ина жул ахир пуч дан увкӀрав? Ттун кӀуллахха Ина цурав! Ина Заннал гьан увсса Мубаракра!+

25Эсаллив ганайн амру бувна:

– Кьабагьуча, букку мунавату! – куну.

26Жингу, га адиминагу хъинну хъюлчу-кӀутӀугу увну, лахъну вевгу куну, ганава бувккун лавгуна+. 27Циняв, ццаххандарал хьуну, куннахь кув цӀухлан бивкӀуна:

– Бурги ванал Мукъул гужрах! Укун гужсса Махъ жунма ттинин къабавунни! ЧӀалай урив Му лап кьянкьану жиндрайн амрурду буллай, мигу Мунайн мютӀи хъанай!+

28ГацӀана щалагу Галил билаятрайх Ганаятусса аваза ппив хьуна.

Къашайшалт хъин баву

(Мт. 8:14-17; Лк. 4:38-41)

29Эсарив, Якьувлущал ва ЮхӀаннащал эбадат-къатлувату увккун, Симоннул ва Андрейл къатрачӀан авчуна. 30Симоннул щарнил нину, кӀиришиву лархъун, зурзу буллуну, шанийн дагьну дия, гайнналгу Эсахь ганил тагьар бувсуна. 31Эсал, ганичӀангу гъан хьуну, ка дургьуну, га дизан дурна. Га ссят цӀуцӀавугу дурккун, га гайннал хьхьичӀ дукра дихьлан диркӀуна+. 32МаркӀачӀан бивзун, баргъ бахьлавгукун, ГаначӀан циняв къашайшалт ва жин бувхми бувцуну бувкӀуна. 33Щала шагьру гайннал хьулух бия. 34Ганал чӀявусса хъин бувна личӀи-личӀисса азардаяту, чӀявусса жиндри буккан бувна, амма Ганал жиндри къабитайва Цува цу уссарив кӀулшиву бусан+.

Галил билаятрайсса вяъза

(Лк. 4:42-44)

35•КӀюрххи-кӀюрххила, чани щяв дагьаннина, Га къатлувату увккун, цучӀав акъасса кӀанайн лавгун, дуаь дуллан ивкӀуна+. 36Амма Симон ва гьалмахтал Ганал хъирив лавгун, 37Га лявкъуна.

– Циняв Вих луглай бур, – увкуна гайннал.

38– Бачи, цамур кӀанайн гьаннуча, – увкуна Эсал гайннахь, – чӀаххув-чӀарахсса щархъавун, На тиккугу вяъза бусланна. На увкӀссавагу муна мунил цӀанийрахха!

39Укун занай ия Га щалагу Галил билаятрайх, эбадат-къатраву вяъза-насихӀатру буслай, жиндри буккан буллай.

Жазан-цӀуцӀаврил увгьума хъин аву

(Мт. 8:1-4; Лк. 5:12-16)

40•Ца ппурттуву ГаначӀан ца жазан-цӀуцӀаврил[*] увгьусса инсан увкӀун, Ганал хьхьичӀ никирттайнгу агьну, лергъ тӀун ивкӀуна:

– Ччан бикӀарчан, Вища на марцӀ ан бюхъантӀиссар!+

41Эсалгу, ганай цӀими хьуну, Цала кагу ганайн лаян дурну, ганахь увкуна:

– Ттун ччай бур, марцӀ укку!

42Жазан-цӀуцӀаву гассят дурккун, га инсан хъин хьуна+. 43Эсалгу га гьан увна,+
44кьянкьану дюъгу дирхьуну:

– Ява-гьа, щихьчӀав цичӀав мабусара, тӀайлана рувхӀанийтурачӀан[*] насуча, бургийча тай вих вил чурх жазандалуцӀа марцӀ бувкшиву ккаккан. Яла, Муса идавсил жуйва ялув бувсса куццуй, марцӀ буккаврихлусса кьурван банмур диян да, кӀулну бикӀаншиврул гайннан ина марцӀ увкшиву, – куна+.

45Амма та, ацӀаву дакъа, буслан ивкӀуна хьумур, цувагу мукун буслан ивкӀунахха, Эса ашкарану шагьрулувун уккан къахъанай ливчӀуна. Га шагьрулул кьатӀув цучӀав акъасса кӀанттай икӀайва, гиккугу ГаначӀан гьарца кӀанавату бучӀайва+.

2

Бунагьирттал ялтту учӀаву ва къуркъуллул увгьусса инсан хъин аву

(Мт. 9:1-8; Лк. 5:17-26)

2^1•Цаппара гьантрава Эса цӀуницӀа Капарнаумрайн увкӀсса чӀумал, Га шава ур тӀар тӀисса аваза циняннавун багьуна+. 2Гассят гиккун миксса чӀявусса халкь бавтӀунахха, хӀатта хьулухгума бацӀансса кӀантту къаливчӀуна. Эсагу гайннахь вяъза буслай ия.

3Эса усса къатрачӀан мукьа инсаннал, шаний ивхьуну, ца къуркъуллул увгьуну, сукку хьун къашайсса адимина лавсун бувкӀуна. 4Гайннан къашайшала Эсал хьхьичӀ ишин ччай бия, амма халкьуннал ккучундалуха ГаначӀан гъан хьун къахъанай бия. Му чӀумал гайннал, къатлул цӀив вярчӀу бувну, шаний ивхьусса къашайшала ялавай учӀан увна+.

5Гайннал вихшиву хъуннасса душиву чӀалай, Эсал къуркъуллул увгьуманахь увкуна:

– Ттул арс, вил бунагьру багъишла битлатиссар!+

6-7Гиккусса цаппара Тавратрал аьлимтал цавува цивппа: «Ци тӀий урив ххал ара, Зал кьюкьин уллай! Заннаща бакъа бунагьирттал ялтту учӀан щищар бюхъайсса?!» – тӀий бия+.

8Эсан тӀурча гайннал дакӀнивумур гассят бувчӀуну, гайннахь укун увкуна:

– Зул бакӀравун мукунсса пикри цукун бувхри? 9Къуркъуллул увгьуманахь: «Вил бунагьру багъишла битлатиссар», – учин бигьассаривкьай, юхссагу: «Изуча, лавсун вила шанугу, заназу», – учин бигьассарив? 10На зун чӀалачӀи банна, Инсаннал Арснахь бунагьирттал ялтту учӀан бюхъайсса каши аьрщарай душиву.

Микку Ганал къашайшалахь укун увкуна:

11– На вихь тӀий ура: изуча, лавсун вила шанугу, шавай насу.

12Гагу, гацӀана ивзун, шанугу лавсун, циняннангу чӀалай, увккун лавгуна. Циняв махӀаттал хьуну ливчӀуна. Залгу бюхттул уллай, гай тӀий бия:

– ТачӀав укунсса аьламат ккарккун бакъару!

Эса Левий-МаттейчӀа бунагькартуращал цачӀу дукралух щяикӀаву

(Мт. 9:9-13; Лк. 5:27-32)

13•Эса цӀуницӀакул бярничӀан лавгуна. Циняв халкьгу ГаначӀан бавчуна, Гагу гайннахь дарс дихьлан ивкӀуна. 14ЧӀарах нанисса кӀанай Ганан цала даврий щяивкӀсса Левий, Алфейл арс, ххал хьуну, мунахь:

– Бугьи Ттул ххуллу! – увкуна.

Мугу, ивзун, Ганал хъирив авчуна. 15Вана тти Эса мунал шава дукра канай. Эсащал ва Ганал мюталимтуращал чӀявусса дишалартту датӀулт[*] ва цаймигу бунагькартал бия – чӀявуяхха Эсащал заназими. 16Бунагькартуращал ва дишалартту датӀултращал щяивкӀун, дукра канакисса Эса ккавккун, фарисейтуравасса Тавратрал аьлимтал[*] Ганал мюталимтурахь:

– Цукунни Ганаща бюхъайсса, дишалартту датӀултращал ва бунагькартуращал архӀал ца ссупралух щяивкӀун, дукра канан? – тӀун бивкӀуна+.

17Эсан му бавну, увкуна тайннахь:

– ЦӀуллуминнан акъарча хӀакин аьркин шайсса, къашавайминнанни. На Заннал хьхьичӀ марцӀминнайн акъарача оьвчин увкӀсса, бунагькартурачӀанна увкӀсса!+

Эсахь зума дугьаврияту цӀуххаву

(Мт. 9:14-17; Лк. 5:33-39)

18•Ца кьини, ЯхӀъянал мюталимталгу, фарисейталгу зума дургьуну бунува, ЭсачӀан инсантал бувкӀун, цӀувххуна:

– Циванни ЯхӀъянал мюталимтуралгу, фарисейтурал мюталимтуралгу зума дургьусса, Вилми мюталимтурал тӀурча къадургьусса? – куну+.

19Эсал гайннахь увкуна:

– Наврузбаггу усса хъатӀул мажлисрай хъамал зума дургьуну бикӀайссарив? Наврузбаг цащала уссакссар зума къадугьлагьисса!+
20ДучӀантӀиссар наврузбаг гайнначӀату увцусса кьинирду, му чӀумал гайннал зумардугу дугьлантӀиссар+. 21Къадизайссархха духсса янналий цӀусса янналул мачӀ, акъахьурча, гагу ларкьуну, пяртӀу хъиннура хъунна шайссар. 22Духсса кьачӀлувун цӀусса чахир къадутӀайссархха, акъахьурча, чахирданул кьачӀа руцари дурну, чахиргу дакъассар, кьачӀагу дакъассар. ЦӀусса чахир цӀусса кьачӀравунни дутӀайсса.

Диндалул бигьалагай кьинилияту

(Мт. 12:1-8; Лк. 6:1-5)

23Цалгу Ххуллун-кьини Эса хъувух най ия. Ганал мюталимтал нани ххуллийва чӀаллу битлан бивкӀуна. 24Фарисейтал Ганахь тӀун бивкӀуна:

– Ургу, миннал Ххуллун-кьини дан къабучӀимур дуллай бур.[*]

25Эсал гайннахь увкуна:

– Зу тачӀав къабувккуссарив, ци бувну бивкӀссарив Давуд идавсил, цувагу, цащаламигу ккашил хьувкун? 26Ганал бакъаяв Абиатар Хъунама рувхӀанийну усса заманнай, ккашил хьуну, захӀматсса тагьарданувун багьувкун, увххун Заннал къатлувун, аьдат-эбадатрал ччатӀ – рувхӀанийтуран бакъа, щинчӀав букан къабучӀисса, – цалагу бувкуну, цала инсантурангу буллусса?!

27Угу-увкуна Эсал гайннахь:

– Инсан акъарча Ххуллун-кьинилун уккан увсса, Ххуллун-кьинир инсаннан дуккан дурсса. 28Мунияту Инсаннал Арс Ххуллун-кьинилулгу Заллур.

3

Кьаркьсса ка дусса инсан Ххуллун-кьини хъин аву

(Мт. 12:9-14; Лк. 6:6-11)

3^1•Эса цӀунилгу увкӀуна эбадат-къатлувун. Тикку ка кьаркьсса ца инсан ия+. 2Фарисейтал Эсал хъирив бавцӀуну бия, Ххуллун-кьинигу дунура, Ганал та хъин уллан икӀайрив ккавккун, яла тахсиркар улланшиврул+. 3Эсал увкуна кьаркьсса ка дусса инсаннахь:

– Дянив ацӀу.

4Тайннахьрив цӀувххуна:

– Ци бан ихтияр дуссар Ххуллун-кьини: хъинбаларивкьай, оьбаларив? Инсаннал оьрму ххассал бан аьркинссаривкьай, пуч бан аьркинссарив?

Тай кьабагьну бия+. 5Тайннахгу сситтулну урувгун, тайннал мурчӀишиврулгу къума лаган уллай, Эсал увкуна та инсаннахь:

– ТӀитӀин да ка.

Таналгу ка тӀиртӀуна – га сагъ хьуну дия.

6Фарисейталлив, гичча лавгун, гацӀана Гьиродлул чул бувгьуминнащал цачӀу, Эса цукун ивчӀан хъинавав тӀий, машвара буллан бивкӀуна.

Эса МасихӀнал хъирив чӀявусса агьали бачаву

(Мт. 4:23-25; 12:15-16; Лк. 6:17-19)

7Эса Цала мюталимтуращал бярничӀан лавгуна. Ганал хъирив Галил ва Ягьуди билаятирттаяту чӀявусса халкьгу най бия+. 8Ярусалимраяту, Идум билаятраяту, Урдан неххал тия чулияту, Тирданул ва Сидондалул къирагъирттаяту дуркӀуна ГаначӀан кӀапӀа-кӀапӀаллу инсантурал, Ганал дуллалимур бавну. 9Эсал амру бувна мюталимтурайн Цаннасса къаехъ хӀадурну ритан, Цува ккучуннал ккуччу къааншиврул. 10Ганал мукун чӀявусса инсантал хъин бувнахха, мунияту цӀуцӀавурттал бувгьуми ГаначӀан нех дирхьуну най бия, Ганайн ка щунмур буллай+. 11Жин бувхмигу, Га ккавккукун, Ганал хьхьичӀ щяв багьну, леххаву тӀун бикӀайва:

– Ина Заннал Арсра! – тӀий+.

12Амма Ганал цӀакьсса дюъ дишайва гайннай, Цува цу уссарив мабусари куну+.

МасихӀнал ацӀния кӀия вакил язи угьаву

(Мт. 10:1-4; Лк. 6:12-16)

13•Эса зунттуйн лавхъун авчуна, Цала язи бувгьуминнайнгу оьвкуну. Мигу бувкӀуна ГаначӀан. 14Яла гикку Эсал ацӀния кӀия инсан Цала вакилталну[*] бивтуна, ми даин Цащала бикӀаваншиврул, ми агьалинахь Ххарисса Хавар буслан гьан баваншиврул, 15миннахьхьун Цала дуллусса кашилийну миннал инсантурава жиндри буккан баваншиврул ва инсантурал цӀуцӀавуртту хъин даваншиврул. 16Вайнна Ганал язи бувгьусса ацӀния кӀиягу: Симон (Эсал мунан дуллуна Петр тӀисса ялун цӀа),+
17Завадейл арс Якьув ва Якьувлул уссу ЮхӀанна (Эсал миннан «Боанергес» тӀисса ялун цӀа дуллуна, мукун тӀиссагу «Къув-аьслил арсру» тӀиссар),+
18Андрей, Филипп, Бартоломей, Маттей, Фома, Алфейл арс Якьув, Таддей, Симон-Кананей[*]+
19ва Кариотлиятусса Ягьуда[*], вари яла махъ Эсайн хаин хьума+.

Заннал кашилийну жиндри буккан баву

(Мт. 12:22-32; Лк. 11:14-23; 12:10)

20•Эса шавай занахьуна. ЦӀунилгу мукунсса ккучун дартӀунахха, ччатӀул касак зумув бишинссавагу мугьлат гайннал бакъая+. 21Эсал гъан-маччанан му бавукун, гай бувкӀуна Га гужрай уцин, Га аькьлулуцӀа хьуну ухьунссар тӀий.

22Ярусалимраяту бувкӀсса Тавратрал аьлимтал бия:

– Ганаву Баал-Зевул[*] бур! Га жиндрал бакӀчиналли Ганахьхьун жиндри буккан бансса гуж буллуну бикӀантӀисса, – тӀий+.

23Микку Эса, миннайн ЦачӀанма оьвкуну, мисаллайну гъалгъа тӀун ивкӀуна:

– Яртал, шайссарив щяйтӀаннуща щяйтӀан буккан буллан? 24ПаччахӀлугърай питна бухьурча, му паччахӀлугъну къаличӀайссархха. 25Къатлуву къалмакъал духьурча, му къаттагу къаттану къаличӀайссар. 26Иблис цийнма цуппа муттаэну бувккун, цищала цуппа рагьну бухьурча, гагу къаличӀайссар, ахир дучӀайссар. 27ЩищачӀав къашайссар, гужрал залуннал къатлувун увххун, га хъямала ан, цал цув къаахӀирча, – анжагъ га авхӀукунни ганал къатта хъямала бан бюхъайсса. 28ХӀакьну тӀутӀиссара На зухь: инсантурал циняв бунагьругу, кьюкьин авурттугу хӀалал дитантӀиссар, гай цуксса оьккисса ва циксса чӀярусса диркӀун дунугу, 29амма Заннал РухӀ кьюкьин дуллалима абадул абадлий хӀалал къаитантӀиссар, бунагьгу абадлий цай личӀантӀиссар!+

30Вай махъру Эсал куссар, ай, Ганаву мурдалсса жин бур тӀисса инсанталгу гикку бивкӀунтӀий.

Эсал хӀакьсса кулпат

(Мт. 12:46-50; Лк. 8:19-21)

31•Му ппурттуву бувкӀуна Эсал нинугу, уссурвалгу, кьатӀув бавцӀуну, Ганайн оьвчин гьан бувна+. 32Ганал лагма ккучун инсантурал дия. Гьала микку увкуна Ганахь:

– Тийх кӀичӀираву Вил нину, уссурвал ва ссурвал бур, Ина цӀухлай, – куну.

33– Цур Ттун нинугу, уссурвалгу? – увкуна жавабран Эсал.

34Ва, Цала лагма лавгминнахгу урувгун, увкуна:

– Вайнна Ттул нинугу, уссурвалгу. 35Заннал ба увкумур биттур буллалима – мири Ттул уссугу, ссурвалгу, нинугу+.

4

Хъудугьул ва гьаннарал хӀакъиравусса мисал

(Мт. 13:1-9; Лк. 8:4-8)

4^1•Эса цӀунилгу бярнил зуманив буслай айивхьуна. Ганал лагма ккучун хьуну миксса инсантал бавтӀун бияхха, Эсан Цува циняннан чӀаланшиврул къаехърайн лахъан багьуна. Къаехъ бярав дия, циняв халкь тӀурча бярнил зуманив Ганах вичӀилий бия. 2Эсал гайннахь мисаллайну чӀявусса затру бувсуна, укун тӀий:

3– ВичӀи дишара: вана увккун ур хъудугьу гьанна бищун. 4Хъу дугьлагьисса кӀанай цавай гьанна багьну бур ххуллуцӀух – лелуххант бувккун, гай бувкуну бур. 5Гайми багьну бур чарттарисса, аьрщи чансса кӀанайн, мунияту га ссят ххявххун бур, амма аьрщараву куртӀну къабивкӀсса гай, 6бувккун баргъ кӀири бувкун, мархри куртӀну бакъатӀий, кьавкьун бур. 7Гайми багьну бур бюрув-муччучравун – бюрув-муччуч ххяххайхту, гай бугъ бувну, чӀали къавхьуну бур. 8Цавай гьаннарив ххуйсса аьрщарайн багьну, ххяхлай, гьаз хъанай – хьуну дур зувийла, ряхцӀалийла, ттуршийла гьарзасса бакӀлахъру.

9Эсал увкуна:

– ЧӀу баян вичӀив думанан бавуча!+

Хъудугьул ва гьаннарал мисал бувчӀин баву

(Мт. 13:10-23; Лк. 8:9-15)

10•Эса Цувалу ливчӀукун, гай ацӀния кӀиягу вакилгу, лагмамигу мисаллал хӀакъиравусса суаллу буллай ГаначӀан гъан хьуна.

11– Зун кӀул бувссар Заннал ПаччахӀлугърал кьюлтӀмур, – увкуна Эсал гайннахь, – тайннаннив, кьатӀувминнан, му къакӀулссар, мунияту тайннан гьарза мисаллуну хъанахъиссар+. 12Цанчирча,

«тайннан цала яруннин ххал хъанай бунува, чӀалай бакъассар,
цала вичӀан баллай бунува, бувчӀлай бакъассар.

Агар тай Заннал ххуллийн кӀура бавну бивкӀссания,

Занналгу тайннан бунагьругу хӀалал битантӀиссия»+.

13– Зун къадурчӀурив ва мисалданул мяъна? – цӀувххуна гайннахь Эсал. – Туну, цукун бувчӀинтӀиссар зун яла гайми мисаллу? 14Хъудугьул бугьлагьисса гьанна – Заннал Махъри+. 15ХхуллуцӀух бувгьуми гьанна – ми Заннал Махъ бавми инсанталли, амма гацӀана минначӀан Иблис бувкӀун, миннал дакӀурдива му махъ зеххайссар. 16Чарттарисса аьрщарай бувгьуми гьанна – ми, Заннал Махъ баяйхту, му махъ ххарину кьамул байми инсанталли, 17амма миннал дакӀурдивусса имандалул мархри куртӀсса къабикӀайссар, чарттарисса аьрщарай бувгьусса гьаннарая хьусса ххяххиярттал кунма. Мунияту миннал иман кутӀасса дикӀайссар, Заннал Мукъул цӀанийсса захӀматшивуртту ва къума буллалавуртту ялун дирукун, ми мугьлат бакъа имандалияту яла багьайссар. 18-19Бюрув-муччучраву бувгьусса гьанна – ми Заннал Махъ баллалисса инсанталли, амма миннавун хӀакьинусса кьинилул буруккин, хъуслийн тамахӀ бишаву ва цаймигу мурадру бувххун, миннаву Заннал Мукъуйн иман дишаву бас дайссар. Ми инсантурал, бюрув-муччучравусса ххяххиярттал кунна, ахъулсса къадулайссар+. 20Ххуйсса аьрщарай бувгьусса гьанна – ми Заннал Махъ баяйсса, му кьамулгу байсса инсанталли. Миннал иман дишаврилгу, ххуйсса аьрщарай бувгьусса гьаннарал кунна, цавайннал зувийла, гайминнал ряхцӀалийла, цаппараннал ттуршийла ххишалагума ахъулсса дулайссар+.

Бавмур личӀлулну лаласаврия

(Лк. 8:16-18)

21•Ялагу Эсал гайннахь увкуна:

– Къатлувун чирахъ лавсун бучӀайсса, ганил ялун оьрту лавкьуну, га лещан баншивруллив, га тахлил лув бишиншивруллив? Бакъар, га бишайссар лахъсса кӀанай!+
22Аьлтту къахьунсса кьюлтӀмургу, ялун къаличинсса кӀучӀмургу къабикӀайссар+. 23ЧӀу баян вичӀив думанан бавуча!+

24Ялагу Эсал гайннахь увкуна:

– Зунма баллалимунил хӀисав лалусияра. Зура ишла дуллалисса дуциндарах зувагуру буцинтӀисса, ялун ххигума дурну+. 25Думанан ххишалану дулунтӀиссар, дакъаманаща думургума ласунтӀиссар.

Къалмул гьаннараясса мисал

26Ялагу Эсал гайннахь увкуна:

– Цукунсса суратрайну чӀалачӀи данну Заннал ПаччахӀлугъ? Битанну ца инсаннал хъув гьанна бувгьуну. 27Яла га хьхьувай шанай уссар, дяхтта излай уссар, гьаннамур, мяра буклай, ххявххун най буссар, ганан тӀурча му къачӀалачӀиссар. 28Цийнува цилар аьрщарал къама хьун буллалисса: цал мяра хъанай буссар, яла – чӀали, яла тӀурча чӀали къалмул буцӀайссар. 29Анжагъ хъу дирсса чӀумалли мугьлат бакъа мухӀ щун инсан уккайсса+.

Жумужул ккуккулиясса мисал

(Мт. 13:31-32; Лк. 13:18-19)

30•Ялагу Эсал гайннахь увкуна:

– Ссащал лащан данну Заннал ПаччахӀлугъ ва ци мисалданийну ккаккан данну кӀа? 31ХӀисав ласияра: вана жумужул ккуккуксса гьанна. Ва аьрщараву бугьлагьийни, гьаннардаву яла чӀивимурди+. 32Бувгьукуннив, ахъувусса циняр ххяххиярттаяр лахъ хьуну, хъунисса къяртригу хьуну, гайннул ххютулу лелуххантраща кюрттигума бан шай.

33Эса, гайннаща лаласун хьунуксса мисаллу буцлай, вяъза буслай ия. 34Мисаллайну бакъа Ганал цичӀав къабусайва, мюталимтуращал Цувалу ливчӀсса чӀумаллив гайннан гьарза бувчӀин байва.

Эсал щатӀив паракьат баву

(Мт. 8:23-27; Лк. 8:22-25)

35•Гара кьини кьунниялай Эсал Цала мюталимтурахь увкуна:

– Бачияра, бярнил тамур чулийн лахъаннуча+.

36Мюталимталгу, цащаласса инсанталгу кьабивтун, Эса усса къаехърайн лавхъуна. Гайннал хъирив цайми къаехъругу най дия. 37Цакуну гужсса марч бувккун, щатӀив къаехърал ялтту бишлай, га щинал дуцӀлан диркӀуна+. 38Эса къаехърал махъмур чулух, кӀараллий бакӀгу дирхьуну, шанай ия. Гагу чантӀ учин увну, мюталимтурал Ганахь увкуна:

– Муаьллим, жувания бюкьавай буру, Вин мунил пикривагу бакъарив?!

39Микку Эсал, ивзун, мурчай къадагъа дирхьуна, щатӀахьгу увкуна:

– Кьабагьи! Паракьат хьи!

Марчгу паракьат хьуну, пахъдагьру хьуна.

40– Циванну зу мукссава нигьа бувсъсса? – увкуна гайннахь Эсал. – Яртал, зуву уттигу Ттуйн вихшала дакъарив?

41Гай, хъиннува нигьагу бувсун, куннахь кув тӀий бия:

– Марчгу, щатӀивгу Цайн мютӀи хъанахъисса Ва Цу урвав?

5

Жиндри дунгъузирттал газулувун бакьаву

(Мт. 8:28-34; Лк. 8:26-39)

5^1•Эсагу, мюталимталгу тамур зуманицӀ, Гераса аьрщарай, бавцӀуна. 2Къаехъравату уккайхту, Ганан хьуна авкьуна Цала хьунийн хӀатталлияту нанисса жин бувхсса ца адимина. 3Га инсан нух-гьаттардиву[*] яхъанай ия. Га щищачӀав ссинжиртрайгума ахӀин къашайва, 4каруннай ва ччаннай цимил ссинжиртру дахӀирчагу, ганал ссинжиргу, махругу руцари дайва. Ва куццуй га адимина щищачӀав аьйгьин-угьан къашайва. 5Кьарал дакъа, хьхьугу, кьинигу, нух-гьаттардивугу, зунттавугу га вев-гьарайгу тӀий, цайхва цува чартту бишлай икӀайва. 6Архниятува Эса ккавккун, га адимина левчуна ГаначӀан увкӀун, Ганал хьхьичӀун агьну, 7вев тӀун ивкӀуна:

– Эса, Бюхттулссаманал Заннал Арс! Вин ттуяту ци ччай дур? Заннаху, ттун аьзав мадулларда!+

8«Мурдалсса жин, букку ва инсаннавату!» – куна Эсал, мунияту ивкӀун ия га адиминагу Эсахь кӀукун тӀий.

9– Вин цӀа цур? – цӀувххуна Эсал.

– Ттун цӀа Азарахъулли, цанчирча ттуву хъинну чӀявусса жиндри буссар, – увкуна ганал.

10Га Эсахь лергъа тӀун ивкӀуна, цивппа ва аьрщарая буккан мабара тӀий. 11Гикку ца бакӀуй хъуннасса дунгъузирттал газу дия.

12– Жу дунгъузирттавун буххан бити! – тӀий, жиндри Ганахь миннат буллан бивкӀуна.

13Ганал ихтияр дуллуна. Инсаннавату бувксса жиндри дунгъузирттавун бувххуна. КӀиазарваксса дунгъуз бусса газугу, бакӀуйх яларай ххярххун, муруллийх бярав дагьну, дюркьуна.

14Дунгъузирттал хӀухчалт левчунма бувкӀун, хьусса иширая шагьрулуву ва щархъаву буслан бивкӀуна. Инсанталгу цивхьуну бурив ккаккан бувкӀуна. 15ЭсачӀан гъан хьуну, бурувгукун, га чӀявусса жиндри бувххун бивкӀсса инсан лявкъуна яннагу ларххун, цала кӀулшилий цува щяивкӀун. Гай ццаххандарал хьуна. 16Жиндри бувхманан хьумургу, дунгъузирттан хьумургу гай ишру ккавкминнал цайминнахь бувсуна. 17Микку инсантал Эсахь, вай кӀантту кьабити тӀий, миннат буллан бивкӀуна+.

18Эса къаехърайн лахълахъисса чӀумал, жиндрая ххассал увсса адиминал, цувагу архӀал уца тӀий, Ганахь миннат бувна. 19Амма Эсал ихтияр къадуллуна.

– Насуча вила шавай, шаппаминнахь буси Залуннал вийва цукун цӀими бивхьуссарив, винма КӀанал ци бувссарив, – увкуна Эсал.

20Тагу, лавгун АцӀшагьру тӀисса кӀанайн, буслан ивкӀуна цанма Эсал бувмур. Циняв махӀаттал хъанай бия+.

БакӀчинал душ ва къашавайсса щарсса

(Мт. 9:18-26; Лк. 8:40-56)

21•Эса къаехърай махъунай тамур зуманив лавхъукун, чӀявусса инсантал Ганал лагма лавгуна. Га Цува бярнил зуманив ия. 22Микку ГаначӀан увкӀуна ца Яир тӀисса, эбадат-къатлул бакӀчитуравасса адимина. Эса ккавккукун, Ганал ччанналун агьну,+
23лергъ тӀун ивкӀуна:

– Ттул душ бивчӀавай бур. Ухьхьуча, лажинни, ганий Вила цӀимилул ка диша, га бивкӀулуща ххассал хьуну, хъин хьунтӀиссарча! – тӀий.

24Лавгуна Эса мунащал. Гьарца чулуха Эса вив лавсун, Ганащал чӀявусса инсанталгу бия. 25Ца щарсса ацӀния кӀира шинай оьттул най, къашавай дия. 26ЧӀявусса хӀакинтурачӀан занай, гайннаяту, ххишаласса аьзав дакъа, цичӀав кумаггу къавхьуну, цила думургу харж дурну, га ялунгума хъиннура инжит хьуну дия. 27Ганингу Эсаяту бавну бивкӀун, халкьуннал ккучундалувух хьуну, ганил махъачӀил Ганал лаххиялийн ка лаян дуруна. 28Га цихьра цурда тӀий диркӀун дия: «Ттущара Ганал лаххиялийннагу ка лаян дан бюхъарча, на хъин хьунтӀиссара»+. 29ГацӀана ганил оьтту нанавугу дарцӀуну, ганин асар хьуна цурда хъин хьушиву. 30Цаватува гуж бувкшиву асар хьуну, махъунай кӀура авну, Эсал цӀувххуна:

– Ттул янналийн ка щил щарду+?

31– Винния чӀалай бур Вила лагма лавгсса халкьуннал хьхьачу-кьючу, ка щил щарду тӀий циван ура? – увкуна мюталимтурал Ганахь.

32Амма Га Цайнна ка щуманах луглайна ия. 33Нигьа дусаврил зурзу тӀисса щарсса, цинма хьумур бувчӀуну, ккучундалува дурккун, Ганал ччанналун дагьну, гьарца хьумур тӀайлану бувсуна.

34– Ттул душ, ина хъин хьусса Ттул гужрайн вихсса бунутӀийра, – увкуна ганихь Эсал. – ДакӀгу паракьатну, вила шаппай насу, утти вил чурххава азар дуркссар+.

35Укун Эса тӀий унува, эбадат-къатлул бакӀчи Яирдул шаппату инсантал бувкӀун, увкуна:

– Вил душ къуртал хьунни. Утти Муаьллим инжит уллан аьркин бакъар.

36Амма Эсал, гайннал тӀутӀимунихгу къулагъас къадурну, Яирдухь увкуна:

– Нигьа маусара, так вихну икӀу!

37Петр, Якьув ва Якьувлул уссу ЮхӀанна личӀаннин, Эсал ххишала Цала хъирив бачин щихьхьунчӀав ихтияр къадуллуна+. 38Бувххуна Яирдул къатлувун, Эсан ккавккуна гиву циняв вав-шав тӀий, аьтӀий, зума тӀий.

39– Зу циван къуману буру, циван аьтӀий буру? – увкуна Эсал, къатлувун уххайхту. – Душ къабивкӀуссар, му шанайри бусса+.

40Микку Ганай хъян бивкӀуна. Циняв инсанталгу гичча гьан бувну, Цащала душнил нину-ппу ва Цала шама мюталимгу увцуну, Эса душ бусса къатлувун увххуна. 41Яла, ганил кагу дургьуну, ганихь увкуна:

– Талита́, кум! – мукун тӀиссагу: «Душ, бизу тӀий ура вихь!» – тӀиссар[*]+.

42Душгу гацӀана бивзун, къатлувух занан бивкӀуна; ганин циннагу ацӀния кӀира шин дия. Циняв махӀаттал шаврил ци тӀунссарив къакӀулну ливчӀуна. 43Эсал, гайннахь хьумур щихьчӀав мабусари куну, хъинну дюъгу дирхьуну, душ дукра дукан бара куну, амру бувна+.

6

Ккалли къаайссар идавс цала улклуй

(Мт. 13:53-58; Лк. 4:16-30)

6^1•Эса гичча лавгун, Цала буттал шагьрулийн увкӀуна. Ганащал Ганал мюталимталгу бия+. 2Ххуллун-кьини Эса эбадат-къатлуву вяъза буслан ивкӀуна. Ганах вичӀи дирхьуминнавасса чӀявуми махӀаттал хьуну, укун тӀий бия:

– Чари Ванаву ва аькьлу? Ва аькьилшиву Ванан чари дуллусса? Ванал укунсса хӀикматшивуртту цукунни дуллалисса+? 3Ва тӀаннул усттар акъарив, Мариямлул арс, Якьувлул, Юситлул, Ягьудал ва Симоннул уссу акъарив? Шикку, жула дянив бакъарив Ванал ссурвал?

Мунияту гай Ганайн вих къавхьуна+.

4– Гьарца кӀанай буссар идавсил кьадру-кьимат, – увкуна Ганал гайннахь, – так цала буттал кӀанай, гъан-маччаначӀа ва кулпатраву личӀаннин+.

5Мунияту Ганаща тикку царагу хӀикмат ккаккан дан къархьуна, анжагъ цаппара къашайшалт, цай кару дирхьуну, хъин баву дакъасса. 6Га тамаша дизлай ия гайннал вих бакъашиву.

Эсал Цала ацӀния кӀиягу вакил инсантурачӀан тӀайла буккаву

(Мт. 10:1,5-15; Лк. 9:1-6)

Эса, щархъая щархъайн занай, вяъза-насихӀатру буслай ия. 7•Ганал ЦачӀанма ацӀния кӀиягу Цала вакилнайн оьвкуну, кӀи-кӀия гьан увна, жиндри буккан буллансса кашигу дуллуну+. 8Ганал гайннахь увкуна:

– Зущала ххуллийн, ца аьсав дакъа, цичӀав маласари: я ччатӀ, я чантай, я арцу. 9Ччаннайн усругу лаххияра, даххана дансса яннагу маласари. 10Зува кьамул бувсса къатлуву бацӀияра, зува га кӀаная гьаннин. 11Цумур бунугу кӀанай зува кьамул къабарча, зува бусласимуних вичӀигу къадиширча, гичча насияра, зула уссайсса лахгу кьатӀ бувну[*]. Му хьувча гайннаяту Зал рязи акъашиврул лишан+.

12Гайгу лавгуна, тавба дуллалияра, тӀий, инсантурайн оьвчаву дуллан;+
13гайннал чӀявусса жиндри буккан бувна ва чӀявусса къашайшалтгу хъин бувна, гайннайх зайтуннагь дурккун.

Гьирод паччахӀнал ЯхӀъя идавс ивчӀаву

(Мт. 14:1-12; Лк. 9:7-9)

14•Гьирод паччахӀнангу[*] бавуна Эсаяту, цанчирча Ганал цӀа гьарца кӀанай машгьур хьуну дия. Га ивкӀуну махъ утта увксса МарцӀбай ЯхӀъяри, муниятур Ганаву мукунсса кьуват бусса тӀий бия инсантал+. 15Цаппарасса Га Илиясри тӀий бия. Га уттинин бивкӀми идавстал кунасса идавсри тӀиссагу бия+. 16Амма Гьиродлул, вичӀигу дирхьуну, увкуна:

– Га ттул амрулийну бакӀ кьукьин дурсса ЯхӀъяри. Утти га утта увкссар.

17Муна му Гьиродлулли цала уссу Филипплул дурцуну диркӀсса ва яла цала дурцусса Гьиродиадал цӀаний ЯхӀъя угьан ва дуснакь ан амру бувну бивкӀсса,+
18цанчирча ЯхӀъя Гьиродлухь: «Къалайкьссар вин вила уссил щарнищал ялапар хъанан»[*], – тӀий ивкӀунтӀий.

19Мунияту Гьиродиадан га къаччан хьуну, га ивчӀанмуних хьуну, амма цичӀав бан къахъанай бивкӀссар. 20Гьирод нигьа усайсса ивкӀссар ЯхӀъяная, ганан кӀулну бивкӀссар ЯхӀъя иман марцӀсса ва мубараксса инсан ушиву ва га уручлай ивкӀссар. Ганан танах вичӀи дишин ххирасса бивкӀссар, танал цала мукъурттийну паччахӀ къукъуццума акьин айсса ивкӀун унугу. 21Сант дагьну дур Гьирод увсса кьини кӀицӀ дуллай, ганал цала чӀарахнан, аьралуннал бакӀчитуран ва Галил билаятрал хъуни къатрал агьулданун хъунмасса мажлис бивхьусса кӀанай. 22Гиккун бувкӀун бивкӀсса Гьиродиадал душнил къавтӀаву Гьиродлун ва хъамаллуран муксса ххуй дирзун дурхха, паччахӀнал увкуну бур душнихь:

– Винна ччан диркӀмур дула, уча. Гьарзат дулунна! – куну.

23ПаччахӀнал хъагу бувну бур:

– Ина ци дула учирчагу, дулунна, хӀатта паччахӀлугърал дачӀигума, – куну.

24Га бувккун, ниттихь:

– Ци дула учиви? – куну, цӀувххуну бур.

Танилгу:

– МарцӀбай ЯхӀъянал бакӀ дула уча, – увкуну бур.

25Душ анаварну паччахӀначӀан бувкӀун:

– Дула ва цӀана ттун, ланжарттуву дирхьуну, МарцӀбай ЯхӀъянал бакӀ! – увкуну бур.

26ПаччахӀ хъинну буруккинттаравун агьну ур, амма хъамаллурал хьхьичӀ бувсса хъа зия бан ччай къаивкӀун ур. 27ПаччахӀнал гацӀана жаллад гьан увну ур, ЯхӀъянал бакӀ ларсун ухьхьу куну. Ганалгу, лавгун, дуснакьраву ЯхӀъянал бакӀ кьуркьуну, 28ланжарттуву дирхьуну ларсун увкӀун, Гьиродиадал душнихьхьун дуллуну дур, душнилгу га цила ниттихьхьун дуллуну дур. 29ЯхӀъянал мюталимтуран му хавар бавну, бувкӀун, ларсун ЯхӀъянал нурчӀи, дурччуну дур+.

Ххюазара адимина ххюва ччатӀул ва кӀива чавахърал уччин аву

(Мт. 14:13-21; Лк. 9:10-17; ЮхӀ. 6:1-14)

30•Вакилтал ЭсачӀан занахьуну, Ганахь цимурца бувсуна – цивппа ци дуллай бивкӀссарив ва инсантуран ци бувчӀин буллай бивкӀссарив+.

31– Утти насиярача цучӀав акъасса кӀанттайн, чансса бигьалагияра, – увкуна Эсал гайннахь.

Мяйжаннугу, гайнначӀан букӀлакӀими ва лаглагими чӀявусса бия, мунияту гайннал хӀатта дукра дукансса чӀунгума къадикӀайва+. 32Мукун Эсагу Цала вакилтуращал архӀал къаехърай цучӀав акъасса кӀанайн лавгуна. 33Амма инсантуран къаехърай щябикӀлакӀими ккавккун, чӀявуссаннан гай бувчӀуна. Шагьрурдаяту чӀявусса инсантал гай лавгсса кӀанттайн левчунма лавгун, гайннаяр хьхьичӀ гиккун бивуна.

34Къаехърая увчӀсса Эсан, гиккун бавтӀсса чӀявусса халкь ккавккуна. Гай хӀухчу акъа ливчӀсса ятту кунма чӀалай, Ганан гайннай цӀими хьуна. Эсал гайннахь чӀявусса насихӀатру бувсуна+.

35ЧӀун чӀалсса дия, мюталимтуралгу, ГаначӀан гъан хьуну, увкуна:

– Ва цучӀав акъасса кӀантту бур, чӀунгу чӀалсса дур. 36Итабакьи вай инсантал шивахсса шяраваллавун ва мащайн цанна дуканмур ласун.

37– Вайннан дуканмур зура дулара, – куну, жаваб дуллуна Эсал.

– Жува гьавув вайннан ччатӀ ласун? Микку чанна-чанну кӀиттуршра динарий аьркиннихха[*]! – увкуна мюталимтурал.

38– ЗучӀа цими ччатӀ бур? Лавгун ххал бара, – увкуна Эсал.

Гайнналгу лавгун ххал бувну, бувсуна:

– Ххюва ччатӀ ва кӀива чавахъ бур, – куну.

39Ганал амру бувна циняв инсантал ккучу-ккучуннайх бавчӀуну, щюллисса кувссай щябитан. 40Гайгу, ттурш-ттурша, ххюцӀа-ххюцӀала инсан усса кьюкьри дурну, щябивкӀуна. 41Эсал, лавсун ххювагу ччатӀ, кӀивагу чавахъ, ссавруннайнгу урувгун, ччатӀуй барачат бишиннав куну, дуаьгу дурну, ччатӀ бувхъуна. Яла Цала мюталимтурахьхьун буллуна, инсантурайх бачӀияра куну. КӀивагу чавахъгу цинняннайх бавчӀуна. 42Циняннал буччиннин дукра дуркуна. 43Ххи хьусса ччатӀул ва чавахърал касакиртталгу ацӀния кӀива чӀапа бувцӀуна. 44Дукра канайрив ххюазараксса адимина ия.

Эса щинайх нанаву

(Мт. 14:22-33; ЮхӀ. 6:16-21)

45•Яла Эсал Цала мюталимтал, къаехърайн лахъан бувну, бярнил тамур чулийн Байт-Саидрайн Цаярва хьхьичӀ тӀайла бувккуна. Цувама, халкь итабакьиннин, гиккува авцӀуна+. 46Халкьгу итабавкьуну, Га зунттуйн дуаь дан лавгуна+. 47МаркӀачӀа-хъатӀан бивзсса чӀумал, къаехъ бярнил дянив дирну дия, Га тӀурча кьирий Цувалу ия. 48Лажин чулухасса мурчащал талай, гай багьтӀатӀ хьушиву ккавккун, чани хъячин хьхьичӀ, щинайх най, Га гайнначӀан гъан хъанан ивкӀуна. 49-50Га бярнийх най ккавккун, цанна дарс дизлазисса[*] ххай, хъинну нигьа бувсун, гайннал вев увкуна. Микку Эсал гайннайн оьвкуна:

– Паракьат хьияра, Ва На урача, нигьа мабусари! – куну,+
51къаехърайн гайнначӀан лавхъуна.

Марчгу кьабагьуна. Мунилгу гай хъиннува махӀаттал бувна. 52ЧчатӀущалсса хӀикматрагу къадурчӀусса гайннал дакӀру мурчӀинура дия+.

Геннисаретлив къашайшалт хъин баву

(Мт. 14:34-36)

53Бярнил тамур чулийн лавхъун, гай Геннисаретлив зуманичӀа бавцӀуна+. 54Гай къаехърава буккайхту, инсантуран Эса увчӀуна. 55Га цумур кӀанттай уссарив цанма баяйхтурив, лагма-ялттусса кӀанттая чирчурдай бивхьусса къашайшалт бувцуну, левчунма ГаначӀан букӀлан бивкӀуна+. 56Га чув уккарчагу – шяраву, шагьрулий, мащилий – гьарца кӀанай ккурчӀа-чӀирах къашайшалт бивхьуну, Ганахь миннат буллан бикӀайва янналул ссимиялттуйсса чурттарайннарагу ка лаян бити тӀий. Ка щумагу хъин шайва+.

7

Инсан мурдал уллалимуния Эсал бусласимур

(Мт. 15:1-20)

7^1•Цал ЭсачӀан бавтӀуна Ярусалимраяту бувкӀсса фарисейтал ва Тавратрал аьлимтал. 2Гайннан цаппара Ганал мюталимтал мурдалсса, яни ккаккан дурсса кьяйдалий шюкъаршусса каруннах за канай ккавккуна. 3-4(Фарисейтал, цинявгу ягьуди кунма, буттахъал ккаккан дурсса аьдатрайн бувну, ссюрхъирдайн дияннин кару къашюршуну, дукра дукан къащябикӀайссар. Базаллува бувкӀувкунгу, ккаккан дурсса кьяйдалий бикъавссуну, за къадукайссар. Буттахъая дирну, гайннал дуручлачисса чӀярусса цаймигу аьдатру дуссар, масалдаран, кӀичӀурду, парш-варакъив ва дувссилул тӀахӀни шюшаврийн, шану-кӀаралу марцӀ даврийн дагьайсса.)

5Фарисейтурал ва Тавратрал аьлимтурал цӀувххуна Эсахь:

– Циванни Вил мюталимтал, буттахъал дурсса къадагъа къадуручлай, ялапар хъанахъисса? Тайния дикъарссусса карунних ччатӀ канай бур…+

6Ганал гайннахьхьун жаваб дуллуна:

– Ххуйну чивчуну бур зу кунмасса лажинлякъултраяту Яшайя идавсичӀа:

«Вай халкьуннал Ттул хӀурмат буллай бур мазрайну,
мяйжанну тӀурча вайннал дакӀру Ттуяту архну дур+.

7НахӀакьссар вайннал дуллалисса эбадат:

вай бур инсантурал дуккан дурми кьяйдарду лахьхьин дуллай».

8– Зугу инсантурал аьдатирттацӀун лавчӀун, Заннал амрурду экьиливчуну бур. 9Мукун усттарну букьан барухха зу Заннал амру, зулами аьдатру дачин даншиврул! – тӀий ия Эса. – 10Вана, масалдаран, Муса идавсил увкуну бурхха: «Нитти-буттал хӀурматрай икӀу» ва «Буттайн ягу ниттийн оьккисса махъ учайма ивчӀан аьркинссар».
11Зу ци тӀий буру? Агана ца инсаннал буттахь ягу ниттихь: «Ина ттуяту винна диянссар тӀутӀимур на „корбан“ дав (яни Заннан цӀа учав), учирча, 12зу, фарисейтал, буру ганахьхьун нитти-буттан цичӀав дан ихтияр къадуллай». 13Зу зула аьдатирттайну Заннал Махъ букьан буллалиссару. ЧӀярусса цаймигу мукуннасса къеллу дару зу.

14Халкьуннайн ялагу оьвкуну, увкуна Ганал:

– Циняннал Ттух вичӀи дирхьуну, На тӀутӀимур бувчӀинмур бара! 15-16Инсаннавун кьатӀату духлахисса ссалчӀавгу га мурдал къаайссар, инсаннава нанимунилли га мурдал айсса+.

17Эса халкьунначӀату лавгун, къатлувун увххукун, мюталимтурал тавакъю бувна гай махъру бувчӀин баву.

18– Яртал, зу мукссава за къабувчӀайсса бурув? – увкуна Эсал гайннахь. – Зун къабувчӀайрив, инсаннал вив кьатӀату дурхсса ссащачӀав му мурдал ан къабюхъайшиву? 19Цанчирчан, дукра мунал дакӀнивун дакъарча, лякьлувунни духлахисса, мивар дугу-дуккайсса. (Мукун увкуну, Ганал гьарцагу дукаймур хӀалалшиву баян бувна.)+

20Ганал ялагу увкуна:

– Инсан мурдал айссар ганал дакӀнивату дуклакимунил+. 21Вивату, инсаннал дакӀниватур бачайсса оьсса пикрирду, къахӀвашиву, цурк, инсан ивчӀаву, 22зуна; гивар нанисса мяшшиву, кьадаршиву, лавмартшиву, адав дакъашиву, сси-къащи, маз оьшиву, къудуршиву, ахӀмакьшиву. 23Ми оьшивурттур инсаннавату нанисса, миннулли му мурдалгу уллалисса.

Путпарасщарнил вихшиву

(Мт. 15:21-28)

24•Гичча Эса лавгуна Тирданул аьрщарайн. Тикку Га авцӀуна ца къатлуву, ччайгу бакъая му щинчӀав кӀул хьуну, амма кьюлтӀ хьун Ганаща къавхьуна. 25Ца жин бувхсса душ бусса щарссанин Эсаяту бавну, дуркӀун ГаначӀан, Ганал ччанналун дагьуна. 26Га цурдагу дия Сириянавасса пуник щарсса, путпарас[*]. Га Эсахь лергъ тӀун диркӀуна, душнивату жин буккан бува тӀий+.

27– Юх, Ттуща му за бан къахьунссар, – увкуна Эсал ганихь. – Цал оьрчӀру буччин бан аьркинссар; оьрчӀаща ччатӀ зевххуну, ккаччан бутаву къаххуйссархха+.

28– Ди, я Ттул Заллуй, – увкуна ганил жавабран. – Амма ккаччалгу букайссархха оьрчӀаща ссупралияту багьсса ччатӀул мюрш.

29– Ина мукун увкунахьур, вин шардай гьан бучӀиссар: вил душнивату жин бувкссар, – увкуна ганихь Эсал.

30Шардай дуркӀукун, ганин цила душ шаний утту бивхьуну, ганива жингу бувккун лявкъуна.

Эсал къюкӀсса маз бувхӀума хъин аву

(Мт. 15:29-31)

31Яла, Тирданияту занахьусса Эса СидондалийхчӀин хьуну, АцӀшагьрулул чулуха Галил бярничӀан увккуна+. 32ГаначӀан къюкӀсса, мазгу бувхӀусса инсан увцуну бувкӀун, ванай кару диша, куну, тавакъю бувна. 33Эсал, му инсантурачӀату тийнай увцуну, мунал вичӀавун кӀисри ливкӀуну, яла цала кӀиссурттайн пуй куну, мунал мазрайн щуна,+
34яла, ссавнийн урувгун, кӀусса ссихӀгу бивгьуну: «Эффата́!» – увкуна, мукун тӀиссагу: «ТӀитӀу!» – тӀиссар[*].

35Га ссят мунал вичӀан чӀу баллан бивкӀуна, бувхӀусса мазгу итххяхлан бивкӀуна, тӀутӀимур бувчӀлачӀи хьуна. 36Эсал гайннайн амру бувна, мунияту щихьчӀав мабусари, куну. Амма цуксса къадагъа дихьлай Га урив, муксса бия гай чӀявуну буслай+. 37Гайннал махӀатталшиврул дазу-зума дакъая.

– Гьарзатгу дай Ванал хъинну ххуйну, – тӀий бия гай, – къюкӀминнангу чӀу баллали бай, маз бувхӀумигу гъалгъа тӀутӀи бай!

8

Мукьазара арулва ччатӀул уччин аву

(Мт. 15:32-39)

8^1•Тай гьантрай чӀявусса агьали ялагу бавтӀуна, дуканмурдив гайнначӀа цичӀар дакъая. Эсал, мюталимтурайн оьвкуну, гайннахь увкуна:

2– Ттун вай инсантурай язугъ хъанай бур: вайннал ТтучӀа шанма гьантта хьунни, дуканссагу вайнначӀа цичӀар къалирчӀунни+. 3Вай шаппай ккашилнува итабакьирча, ххуллийх инжит хьунссар – чансса бакъар архсса кӀанттая бувкӀссагу.

4– Ми циняв буччин бансса ччатӀ жува шикку, ва бачӀвасса чулданий, ча ласунну? – увкуна мюталимтурал.

5– ЗучӀа цими ччатӀ бур? – цӀувххуна Эсал.

– Арулва бур, – увкуна гайнналгу.

6Микку Эсал циняв инсантурахь бу-буний щябикӀи куна. Яла, лавсун арулвагу ччатӀ, ччатӀуй барачат бишиннав куну дуаьгу дурну, гайгу бувхъун, бачӀияра вай халкьуннайх куну, мюталимтурахьхьун буллуна. Гайнналгу бавчӀуна. 7Гикку цаппара чавахъругу бия. Гайннуйгу барачат бишиннав куну, дуаьгу дурну, Эсал гайгу инсантурайх бачӀияра куна. 8Циняннал дугу-дуркуну, бугу-бувччуну, ххи хьусса ччатӀул арулва чӀапагума бувцӀуна. 9Гиккурив бия мукьазарунничӀан бивсса инсантал. Эсал гай шаппа-шаппай итабавкьуна. 10Яла Цала мюталимтуращал архӀал къаехърайнгу лавхъун, Далманута́ тӀисса кӀанттайн лавгуна.

Эсаяту ссавруннаясса аьламат тӀалав даву

(Мт. 16:1-4)

11•Фарисейтал бувкӀун, Эсащал бяст буллан бивкӀуна. Ганал хӀал ккаклай, ссавруннаясса аьламат ккаккан да тӀий+. 12КуртӀну ссихӀгу бивгьуну, Эсал гайннахь увкуна:

– Яртал, циванни ва никирал инсантурал аьламатру тӀалав дуллалисса? ХӀакьну тӀутӀиссара зухь, къаккаккан дантӀиссар вай инсантуран аьламат.

13Гай кӀанттурдугу кьабивтун, Эса цӀунилгу къаехърай щяивкӀун, тамур зуманив лавгуна.

Гьирод паччахӀнал ва фарисейтурал хӀакъираву Эсал дихьлахьисса дюъ

(Мт. 16:5-12)

14•Мюталимтуран цащала дуканмур ласун хъамариртуна, къаехърай тӀурча анжагъ ца ччатӀ ливчӀун бия. 15Эса гайннай дюъ дихьлай ия:

– Явара, фарисейтурал ва Гьиродлул иникӀма дишай лахърулияту бурувччуну бикӀияра! – тӀий+.

16Мюталимтал тӀурча цахьва цивппа тӀий бия:

– Ва укун тӀисса жучӀава ччатӀ бакъатӀийри.

17Эсал, му кӀулну, гайннахь увкуна:

– Циван буру зу, зучӀава ччатӀ бакъар тӀий? Зун ттигу цичӀав бувчӀлай бакъарив? Зуща цичӀаввагу лаласун бюхълай бакъарив? Зул дакӀру уттигу мурчӀинура дурив+? 18-19Яру бунува, зун чани бакъарив, вичӀив дунура, зун чӀу къабаяйрив? На ххюва ччатӀ ххюазара инсаннан бувхъувкун, ххи хьусса ччатӀул касакирттал ялагу цими чӀапа бувцӀуна? Зун дакӀний бакъарив?

– АцӀния кӀива, – жаваб дуллуна гайннал+.

20– Мукьазаруннан арулва ччатӀ бувхъсса чӀумал ливчӀсса касакирттая цими чӀапа бавтӀссия?

– Арулва, – увкуна мюталимтурал+.

21– Туну зун ттигу цичӀав къабувчӀурив? – увкуна гайннахь микку Эсал.

МурчӀиманан чани бучӀан баву

22Вана бивуна гай Байт-Саида тӀисса шяравун. ЭсачӀан мурчӀисса адимина увцуну бувкӀун, миннат бувна, ванайн ка щикьай куну+. 23Эсал га, ка дургьуну, шяраваллил кьатӀув уккан увна, яла ганал яру чӀемпирай атил бувна, каругу ганай дирхьуну, цӀувххуна:

– ЧӀалай дурив ци-дунугу? – куну+.

24Ганалгу, угу-урувгун, увкуна:

– ЧӀалай бур инсантал, занай бур… мурхьру хханссар…

25Микку Эсал цӀунилгу ганал ярунний кару дирхьуна, гагу хъин хьуну, яруннин чани бувкӀун, цимурца ххуйну чӀалан диркӀуна. 26Эсал га шавай гьан увна:

– Ява, шяравун мауххара, – куну.

Петр Эса МасихӀ ушиврий мукӀру шаву

(Мт. 16:13-20; Лк. 9:18-20)

27•Эса Цала мюталимтуращал Филипплул Къайсария шагьрулул чӀаравсса шяравун лавгуна. Ххуллийх най унува, Ганал Цала мюталимтурахь цӀувххуна:

– Инсантурал На щин ккалли ай? – куну.

28– Цавайннал Ина МарцӀбай ЯхӀъяри учай, гайминнал – Илиясри тӀар. Бур Ина идавстуравасса цар тӀиссагу, – жаваб дуллуна гайннал+.

29– Зу зува цури тӀий буру На? – цӀувххуна Ганал гайннахь.

– Ина МасихӀра, – куну, жаваб дуллуна Петрдул+.

30Эсал кьянкьану дюъ дирхьуна гайннай, Цаятува щихьчӀав цичӀав мабусари, куну+.

Эсал Цала бивкӀулияту ва утта уккаврияту цалчин бусаву

(Мт. 16:21-23; Лк. 9:21-22)

31•Яла Эса гайннахь Цанма хьунтӀимуния буслан ивкӀуна:

– Инсаннал Арснан чӀявусса бухӀан багьантӀиссар, Га хъунисриннал, хъун рувхӀанийтурал ва Тавратрал аьлимтурал цала душманнан ккалли антӀиссар. Ахиргу Га жандалуцӀа антӀиссар, амма шамулку кьини Га утта уккантӀиссар+.

32Ва иширая Эса, кьюлтӀ къабувну, буслай ия. Микку Петрдул Га тийнай увцуну, Ганал тӀутӀимунищал рязи къахъанай, мяниъшин дуллан ивкӀуна+. 33Амма Ганал, махъунай кӀура авну, мюталимтурахгу урувгун, Петр аьличӀан увна: «Ттул ххуллу макьукьларда, щяйтӀан! Ина Заннан ччимуния пикри буллай акъарача, инсантуран ччимуния буллай ура!»+

Эса МасихӀнал хъирив нанима тӀисса ци тӀиссарив бувчӀин баву

(Мт. 16:24-28; Лк. 9:23-27)

34Халкьуннайн ва мюталимтурайн оьвкуну, Эсал увкуна:

– Ттул ххуллу бугьан ччима, цана цува хъамаивтун, цала ххачгу лавсун, Ттул хъирив ачувча[*]+. 35Цанчирча цала оьрму ххассал бан ччима оьрмулуцӀа хьунтӀиссар. Цала оьрму Ттул ва Ххарисса Хаварданул цӀаний харж бувманал цала оьрму ххассал бувссар+. 36Инсаннан ци хайрди, цува щала дунияллул заллу хьурчагу, цала жандалун зарал хьун битарча+? 37Дуссарив цичӀав инсаннаща цала жандалухлу дулун шайсса? 38Заннал ххуллу бяйкьусса, инсантал бунагьирттахун багьсса ва заманнай Ттухлу ва Ттул мукъухлу уккан лайкь бакъа чӀалачӀима цува чӀалантӀиссар лайкь акъаману Инсаннал Арснангу, Цала Буттал Хъуншиврул нурдануву ва мубараксса малаиктуращал Га Цува увкӀувкун.

9

9^1Эсал увкуна:

– ХӀакьну тӀутӀиссара зухь: шикку бавцӀусса зувусса цаппараннан цивппа литӀуннинна ккаккантӀиссар Заннал ПаччахӀлугъ щалагу кьуватраву дуркӀун+.

Эса цамур журалийн лагаву

(Мт. 17:1-13; Лк. 9:28-36)

2•Ряхва гьантлувун Эса, Петргу, Якьувгу, ЮхӀаннагу бувцуну, бюхттул зунттуйн лавхъуна. КӀий гай бия цивппалу. Гикку гайннал хьхьичӀ цакуну Ганал чӀалачӀин даххана хьуна+. 3Ганал янна, инсаннаща кӀяла дан къахьунну, ляличӀину кӀяла хьуну, пар-пар тӀун диркӀуна. 4Ялагу гайннан Илияс ва Муса идавстал чӀалан бивкӀуна, Эсащал гъалгъа тӀий. 5Петрдулгу увкуна Эсахь:

– Муаьллим! Жува шикку бушиву хъина! Нану жу шикку зун шанма чятир бищуннуча: ца Вин, ца Мусан, цагу Илияслун.

6Нигьа усаврил га цува ци тӀиссаривгума къакӀулну ия. 7Микку, ца ттурлу дурккун, гайннайн ххют дагьуна, ттуруллуватугу ЧӀу хьуна:

– Му Ттул ххирасса Арсри. Мунах вичӀи дилушара!

8Бурувгсса – Эсаяр ххишала гайннан гикку цучӀав ххал къавхьуна.

9Зунттуяту бувчӀун нанийни, Эсал гайннай дюъ дирхьуна:

– ЩихьчӀав мабусари ший зунма ккавкмур, Инсаннал Арс ивкӀуну махъ утта къаувкссаксса+. 10Гайннал му зат щихьчӀав къабувсуна, аммарив цахьва цивппа цӀухлай бия: «ИвкӀуну махъ утта уккавугу циривав?» – тӀий.

11– Циванникьай Тавратрал аьлимтурал, цал Илияс идавс учӀан аьркинссар, учайсса? – куну, цӀувххуна гайннал Ганахь.

12– Мяйжаннугу, Илияс хьхьичӀ увкӀун, гьарзат хӀадур дан аьркинссар, – увкуна Эсал. – Мубараксса Луттирдай ялагу чивчуну бакъарив, Инсаннал Арснан чӀярусса аьзав-аькьувартту ва кьюкьалартту духӀан багьантӀиссар тӀий? 13На зухь тӀутӀиссара: Илияс угу-увкӀссияхха, ганангу гайннал цанма ччи-ччимурду бувссар. Мукунма увкуну буссархха ганаяту Мубараксса Луттирдай+.

Жин бувхсса оьрчӀ хъин аву

(Мт. 17:14-20; Лк. 9:37-43)

14•Гайми мюталимтурачӀан занахьувкун, гайннан ккавккуна, чӀявусса инсанталгу лагма лавгун, Тавратрал аьлимтал мюталимтуращал бястру буллай. 15Эса ккавккукун, тамаша бивзсса агьали гьалла дурну, левчунма бувкӀуна Ганахьхьун ссалам булун.

16Эсал Цала мюталимтурахь цӀувххуна:

– Зу миннащал ци бястру буллай буру?

17Ккучундалувасса ца инсаннал увкуна:

– Муаьллим, на ВичӀан ттула арс увцуну увкӀссияв, ванаву жин бур, маз бухӀан буллалисса+. 18Жин гьалак бувксса чӀумал, кьацӀгу хьамарал най, ккарччивгу ришлай, щала чурхгу тӀаннуйн бувккун, ва агьай. На Вил мюталимтурахь ванава жин буккан бувара увкуссия, амма вайннаща къабювхъунни.

19– Я, вих бакъами! – увкуна микку Эсал гайннахь. – ТанинцӀара На зулсса буллантӀисса?! Цуксса хӀаллайра На зу бухӀлай икӀантӀисса?! Уцара му оьрчӀ ТтучӀан!

20ОьрчӀгу ЭсачӀан увцуну бувкӀуна. Жиндалул, Эса цина ххал шайхту, оьрчӀ, хъюлчу-кӀутӀугу увну, кьацӀгу хьамарал буцин бувну, щях ивщуну гьан увна+.

21– Хъунмасса хӀаллив ванал укун? – цӀувххуна Эсал буттахь.

– ОьрчӀнияцӀа, – жаваб дуллуна танал. – 22Му оьрчӀ бат ан ччай, жиндалул му цимилгу цӀаравунгу, шинавунгу ххяххан увссар. Лажинни, вищава бан шайсса цичӀав бухьурчан, цӀими ба жуй, кумаг бува жун!+

23– «Шайсса бухьурчан» циван тӀий ура?! – увкуна танахь Эсал. – Вихну уманаща цимурца бан бюхъайссар+.

24ГацӀана оьрчӀал бутталгу вев увкуна:

– Вихра на! Ттул вихшиву цӀакь дан кумаг бува!

25Эсал, халкь батӀлатӀисса чӀалай, жиндалийн амру бувна:

– Ва оьрчӀал маз бухӀан бувсса, ва оьрчӀ къюкӀ увсса мурдалсса жин! На вийн амру буллай ура: букку ванавату, ххишала занагу машара!

26Жин, гужну оьрчӀал чурхгу хъюлчу-кӀутӀу бувну, вевгу куну, бувккуна. Гагу ивкӀусса куна агьуна; мунияту чӀявуми га ивкӀуссар тӀийгума бия+. 27Амма Эсал оьрчӀал ка дургьуну, гьаз увна – гагу ивзуна+.

28Эса къатлувун увххукун, Ганащал цивппалу ливчӀсса мюталимтурал цӀувххуна:

– Циванни га жин жуща буккан бан къавхьусса?

29– Гукунсса жиндри дуаьлийну бакъа буккан бан къашайссар, – увкуна Эсал.

Эсал Цува ивчӀаврияту ва утта уккаврияту цӀунилгу бусаву

(Мт. 17:22-23; Лк. 9:43-45)

30•Гиччагу лавгун, Эса утти цала мюталимтуращал Галил билаятрайх най ия. Эсан Цува чув увссарив щинчӀав кӀул хьуну ччай бакъая, 31цанчирча Га ччай ия Цала бусаймур так Цала мюталимтурахь буслан. Нани ххуллий Эсал гайннахь увкуна:

– Инсаннал Арс чӀал къавхьуну инсантурал кӀунттихьхьун уллуну, ивчӀантӀиссар. ИвкӀуну шанма гьантлувуннив утта уккантӀиссар+.

32Гайннан дурчӀлай дакъая Ганал мукъурттил мяъна, Ганахь цӀуххиннив хӀучӀ тӀий бия+.

Мюталимтурал цавува хьхьичӀунманал хӀакъиравусса бяст

(Мт. 18:1-5; Лк. 9:46-48)

33•Эсагу, мюталимталгу Капарнаум шагьрулийн занахьуна. Шаппа Эсал гайннахь цӀувххуна:

– Ххуллийх зу ци бяст буллай буссияв+?

34Гай кьабагьну бия, цанчирча ххуллийх нанисса чӀумал гай бяст буллай бия, цала дянив даражалул хъунама цумари тӀий. 35Эсал, щяивкӀун, ацӀния кӀиягу мюталимнайн оьвкуну, увкуна гайннахь:

– Цалчинману хьун ччима махъва-махъману икӀан аьркинссар, циняннаха къуллугъгу буллай+.

36ЧӀиви оьрчӀ гайннал хьхьичӀ ацӀан увну, яла каравгу увцуну, Ганал мюталимтурахь увкуна:+

37– Ттул ЦӀаний укунсса оьрчӀ кьамул уллалиманал Нагу кьамул уллалиссара. На кьамул уллалиманал ца На акъарача кьамул уллалисса, На Цал ТӀайла Увкмагу кьамул уллалиссар+.

Жуйна къарщи акъама – жула чулухмари

(Мт. 10:42; Лк. 9:49-50)

38– Муаьллим, – увкуна Эсахь ЮхӀаннал, – жун хьунаавкьуна ца инсан, Вил цӀанийну жиндри буккан буллалисса, жу танай къадагъа дирхьуссия, жущала занай акъатӀий+.

39Эсал жаваб дуллуна:

– Мабахчиларди танахун! Ттул ЦӀанийну кьуват ккаккан буллалима гиккура Ттул ЦӀа лухӀи дуллай къауккантӀиссар. 40Жуйна къарщи акъама – жула чулухмари!+
41МасихӀнал мюталимтал бунутӀий, зун хӀачӀансса щин дуллуманан – хӀакьну тӀутӀиссара зухь – бахшиш тачӀавгу чан дакъассар!+

Бунагьраяту бурувччуну бикӀаврия

(Мт. 18:6-9; Лк. 17:1-2)

42Амма щил-унугу Ттуйн иман дирхьусса вай мюрщими кунмасса цаягу инсан ххуллул тӀайламунияту аччан уллалиманан, гьарахъалттил нигьгу къинттуллухун дархӀуну, хьхьиривун утавува хъинссар+.

43-44Агана ина вила канил бунагьравун утлай ухьурча, му ка кьуркьуну кьарити. Вин ца ка дакъа Абадлийсса Оьрмулувун увххун хъинссар, кӀирагу канищал Жагьаннамравун, лекъащай цӀаравун увтуннияр+. 45-46Агана ина вила ччаннал бунагьравун утлай ухьурча, мугу кьувкьуну кьабити. Вин ца ччан буну Абадлийсса Оьрмулувун увххун хъинссар, кӀивагу буну Жагьаннамравун агьнунияр. 47Агана ина вила янил инава бунагьрайн кӀункӀу уллай ухьурча, мугу бувккун кьабити. Вин ца янищал Заннал ПаччахӀлугъравун увххун хъинссар, кӀивагу янищал Жагьаннамравун агьнунияр, 48«мудан бухкъалагай шатралгу канай, лекъащай цӀаралгу ччучлай».

49Гьарманавунгу цӀву бичин аьркинссар, га цӀарал ламарайну марцӀ увну. 50ЦӀву – ххуйсса затри. Амма цӀвил цила тӀин бакъа барча, гания цӀву къашайссар. Га тӀин цукунни занабитантӀисса? Зувувасса цӀвугу ябувну, куннащал кувгу бавкьуну бикӀияра!+

10

Ташу баврия ва ташу личӀи баврия Эсал бусласимур

(Мт. 19:1-12)

10^1•Тичча Эса лавгуна Ягьудинавун ва Урдан неххал тия чулийсса аьрщарайн. ГаначӀан халкь ялагу батӀлай бия. Гагу гайннахь, мудана куна, вяъза-насихӀат буслай ия. 2Микку ГаначӀан фарисейтал бувкӀун, Га аьйкьин ан кьасттирай, цӀувххуна:

– Шайссарив адиминаща щарсса личӀи дан? – куну.

3– Муса идавсил ци увкуну буссар? – куну, цӀувххуна Эсалгу.

4– Мусал ихтияр дуллуну дуссар щарссанихьхьун цӀа рутаврил чагъаргу буллуну, га личӀи дан, – жаваб дуллуна гайннал.

5– Мусал зуй мукунсса дюъ дирхьусса, зул дакӀру чарилсса дуну тӀийри, – увкуна Эсал. – 6Амма дайдихьулийва, дуниял ляхъан дурния шийнмай, Заннал «ми ляхъан бувссар адиминану ва щарссану».
7«Муниятур цала нину-ппу кьабивтун, адимина цала щарссанищал цачӀун хьуну,
8кӀиннаятувагу ца базу хьунтӀисса». Укун утти гай кӀия къахъанахъиссарча, ца базу хъанахъиссар. 9Мукун бухьувкун, Заннал цачӀун бувмур, инсаннал личӀи буллан къааьркинссар.

10Къатлувун бувххукунгу, мюталимтурал Ганахь мува му цӀувххуна.

11– Щарссанияту личӀи хьуну, цамур дурцуманал бунагь буллалиссар, зуна буллай, – куну, жаваб дуллуна Эсал. – 12Агана щарсса ласнаяту личӀи хьуну, цаманан щар хьурчагу, ганил мува бунагь буллалиссар+.

Эсал оьрчӀаха дуаь даву

(Мт. 19:13-15; Лк. 18:15-17)

13•ЭсачӀан мюрщисса оьрчӀругу бувцуну букӀлай бия, Ганал, барачат чӀатӀий, гайннай ка дишиншиврул. Амма мюталимтал гай ЭсачӀан къаитабакьлай бия. 14Му за ккавккун, Эсал, сси бивзун, мюталимтурахь увкуна:

– ОьрчӀру ТтучӀан итабакьияра! Битияра ми ТтучӀан букӀлан, цанчирча Заннал ПаччахӀлугърай оьрчӀру кунмамири бикӀантӀисса. 15ХӀакьну тӀутӀиссара зухь, Заннал ПаччахӀлугърая дакӀнийхтуну, чӀиви оьрчӀ куна, ххари къавхьуманан му къаккаккантӀиссар+.

16Яла, оьрчӀайн хъямалагу агьну, гайннай каругу дирхьуну, Эсал гайннаха дуаь дуруна+.

Аваданчувнащалсса Эсал ихтилат

(Мт. 19:16-30; Лк. 18:18-30)

17•Эса ххуллийн уклакисса чӀумал, ГаначӀан ца инсан левчуна увкӀун, агьну Ганал хьхьичӀ никирттайнгу, цӀувххуна:

– Хъинсса Муаьллим, на ци бан аьркинссар ттунма Абадлийсса Оьрму нясив баншиврул? – куну+.

18– Циван ура ина Ттуйн хъинсса тӀий? – увкуна Эсал. – Анжагъ ца Заллихха хъинма. 19Вин кӀулссархха КӀанал амрурду: «инсан маивчӀара», «зуна мабара», «цурк мабара», «вила чӀаравманайн къарщину щялусса махъ маучара», щялмахъ мабусара, «нитти-буттал хӀурматрай икӀу».

20– Муаьллим, на чӀаванияцӀа ми гьарза бартбигьлай уссара, – куну, жаваб дуллуна танал Эсахьхьун.

21Эса танах урувгуна ва най унувава Ганан та ххира хьуна. Эсал увкуна:

– Ца за бур ина къабувсса. Даххи вичӀара думургу, дачӀи мискин-гъаривнайх. Му чӀумал вил ххазина Ссавруннай хьунтӀиссар. Яла увкӀун, Ттул хъирив ачу+.

22Амма ми махъру баявривун, та магъмун хьуну, ябакӀгу бувтун пашманну лавгуна: та хъинну авадансса ия. 23Эсал, лагмавагу урувгун, увкуна мюталимтурахь:

– Ваппабай, захӀматссархха чӀярусса хъус думиннан Заннал ПаччахӀлугъравун буххан!+

24Мюталимтуран тамаша бивзуна Ганал махъру. Амма Эсал тикрал бувна:

– Я Ттул арсрув, ца захӀматссархха Заннал ПаччахӀлугъравун буххан! 25Варанттун ххалаххул шандалувух буххан бигьассар, аваданманан Заннал ПаччахӀлугъравун ухханнияр.

26Гай банд лавгун, цахьва цивппа гъалгъа тӀий бия:

– Цумари, туну, ххассал хьунтӀимавагу?

27Эсал, гайннахгу урувгун, увкуна:

– Му инсантураща къашайссар, му шайсса Заннащари. Заннаща гьарза бан шайссар+.

28Микку гъалгъа тӀун ивкӀуна Петр:

– Вана, жу цинявппагу, гьарзатгу кьадиртун, Вил ххуллу бувгьуну най+.

29– ХӀакьну тӀутӀиссара зухь, – увкуна Эсал, – Ттулгу, Ххарисса Хаварданулгу цӀаний къатта-къуш, ягу уссурвал, ягу ссурвал, ягу нину, ягу ппу, ягу оьрчӀру, ягу хъу-лухччи кьадиртманан,+
30уттива, ва оьрмулувува, буссар ттуршлийну чӀявусса къатригу, уссурвалгу, ссурвалгу, нинухъругу, оьрчӀругу, хъу-лухччигу, амма миннал ялун къума-цӀан буллалавурттугу диянтӀиссар, Ялун Нанимуниву тӀурча буссар Абадлийсса Оьрму. 31ЦӀана хьхьичӀва-хьхьичӀсса чӀявуми махъва-махъмину хьунтӀиссар, цӀана махъва-махъмигу хьхьичӀва-хьхьичӀмину хьунтӀиссар+.

Эсал Цала бивкӀулияту ва утта уккаврияту шамилчингу бусаву

(Мт. 20:17-19; Лк. 18:31-34)

32•Утти гай Ярусалимрайн бавчуна. Эса хьхьичӀ най ия. Мюталимтал вас-ццахлий бия, гайннал хъирив нанисса халкьгу хъинну нигьа бувсун бия. Эса, ацӀния кӀиягу вакил тийнай увцуну, Цанма хьунтӀимур гайннахь буслан ивкӀуна:

33– Вана жува буру Ярусалимрайн най. Тикку Инсаннал Арс улунтӀиссар хъун рувхӀанийтурахьхьун ва Тавратрал аьлимтурахьхьун. Га ивчӀан ансса дивангу кьувкьуну, путпараснахьхьун улунтӀиссар. 34Гайгу бикӀантӀиссар Га кьякьлухун ихьлай, Ганайн пуйрду тӀий, муркӀа уллайгу бивкӀун, ивчӀантӀиссар. Амма шанма гьантлувун Га утта уккантӀиссар+.

ПаччахӀшиву къадуллай, къуллугъ буллалияра

(Мт. 20:20-28)

35•Гъан хьуна ЭсачӀан Якьув ва ЮхӀанна, Завадейл арсру.

– Муаьллим, – увкуна гайннал, – щаллу бувакьай, лажиннича, жул миннат+.

36– Зун ци бувну ччива? – куну, цӀувххуна Ганал.

37– Инава бюхттул хьувкун, жу Вила чӀарав щябитанмур ба – ца урчӀа чулух, вамагу куя чулух, – увкуна гайннал+.

38– Зун зува ци ба тӀиссарив бувчӀлай бакъар, – увкуна Эсал. – Хьунссарив зуща На хӀачӀлачӀисса хӀасратрал кьуру хӀачӀан ягу На бухӀлахӀимур бухӀан+?

39– Хьунссар, – увкуна гайннал.

Амма Эсал увкуна гайннахь:

– На хӀачӀантӀисса кьуру зугу хӀачӀантӀиссар, На бувхӀумур зунгу бухӀан багьантӀиссар+. 40Амма Ттул чӀарав урчӀа канил чулухгу, куя канил чулухгу щябикӀаву – му Ттул биялалулу бакъассар, кӀикку щябикӀантӀисса Заннал кьисмат хьун бувмири.

41Махъсса ацӀуннан Якьувлул ва ЮхӀаннал махъру бавукун, гайннан ссибивзуна. 42Амма Эсал, оьвкуну гайннайн, увкуна:

– Зун кӀулссар халкьунначӀа хӀакимтуран ккаллими агъашиву дуллай бикӀайшиву, хъунимигу хӀукмурду бачин буллай бикӀайшиву. 43Амма зул дянив иш мукун бикӀан къааьркинссар! Ялунгума, зуву яла хъунама хьун ччима, зул къуллугъчину икӀан аьркинссар,+
44зуву цалчинману икӀан ччимагу циняннал лагъну икӀан аьркинссар. 45Инсаннал Арсгу Цахава цайми къуллугъ буллали бан акъарча увкӀсса, цайминнаха къуллугъ буллан ва чӀявуссаннахлу Цала жан дулунни увкӀсса+.

Эсал мурчӀисса Бартимай хъин аву

(Мт. 20:29-34; Лк. 18:35-43)

46•Гай бивуна Ярихон шагьрулийн. Эса Цала мюталимтуращал ва чӀявусса инсантуращал Ярихонная увккун нанисса чӀумал, Тимайлул мурчӀисса арс Бартимай, ххуллучӀагу щяивкӀун, цадакьа чӀа тӀий ия. 47Гикку Назаратлиятусса Эса ушиву бавну, танал леххаву увкуна:

– Давудлул Арс[*] Эса, ттуй цӀими ба!+

48ЧӀявусса бия та кьаагьан уллай, амма мурчӀима хъиннува лахъну вев тӀун ивкӀуна:

– Давудлул Арс, ттуй цӀими бувакьай!

49Аглангу хьуну, Эсал увкуна:

– Оьвчара танайн ТтучӀан.

МурчӀиманайн оьвкуна:

– Ачу, изу лавай, вийн Эса оьвтӀий ур! – куну.

50Бартимай, цайрасса ялттурутугу экьидуртун, тӀанкӀ куну ивзун, ЭсачӀан увкӀуна.

51– Вин Ттуяту ци аьркинну дур? – цӀувххуна ганахь Эсал.

– Муаьллим, яруннин чани бувкӀун ччай бур! – увкуна мурчӀиманал.

52– Улу, ина вила Ттуйнсса вихшивруллача хъин увсса, – увкуна Эсал.

Ганангу га ссят чани бувкӀуна, яла цувагу ххулийх Эсал хъирив авчуна+.

11

Эса сий дуну Ярусалимрайн уххаву

(Мт. 21:1-9; Лк. 19:28-38; ЮхӀ. 12:12-15)

11^1•ЯрусалимрачӀан гъан хъанан бивкӀукун, – Эса ва Ганал мюталимтал арх бакъа бия Байт-Пагия ва Байт-Ания шяраваллаяту, Элион зунттучӀа, – Эсал кӀия мюталим гьан увна:+

2– Наси тия чулийсса шяравунча шяравун буххайхту, ттинин цучӀав буртти къаивкӀсса жагьилсса ттукку лякъинтӀиссар. Та ттиривхӀуну, шиккун буцияра. 3Агана щил-бунугу: «Зу ци дуллай буру?» – куну цӀуххирча: «Га жул Залуннан аьркинну бур, Ганал ва чӀал къавхьуну занабантӀиссар», – учара, – куну.

4Гай лавгун кӀичӀиравунсса нузацӀун бавхӀусса жагьилсса ттуккугу лявкъуну, га ттирихӀлан бивкӀуна. 5Тивах бавцӀусса инсантурал гайннахь:

– Да, зу ци дуллалиссару? Циван ттирихӀлай буру зу ттукку? – увкуна.

6Амма гайннал Эсал кусса куццуйсса жаваб дуллукун, тайннал гай бивтуна. 7Гайнналгу ттукку ЭсачӀан бувцуну, ганий цала янна дирхьуна, Эсагу ганий щяивкӀуна. 8ЧӀявуссаннал ххуллийн цала янна дичлан бивкӀуна, гайминнал – къурувсса чассагул мурхьирая кьуркьусса чӀапӀащалсса къяртри. 9ХьхьичӀ нанимигу, махъ нанимигу леххаву тӀий бия:

– Гьосанна![*]

Барачатсса хьуннав Заллу-Заннал цӀанийну Нанима!

10Барачатсса хьуннав жучӀанна нанисса жула буттал Давудлул паччахӀлугъ!

Гьосанна Ссавруннайгу – Ялувссаманан!+

11Эса Ярусалимрайн увххун, Заннал КъатлучӀан авчуна. Лагмавагу урувгун, Га Цала ацӀния кӀиягу мюталимнащал Байт-Аниялийн чӀалну маркӀачӀанай занахьуна.

Ахъулсса къадулай инжирданул мурхьирайн нааьна даву

(Мт. 21:18-19)

12•Хъиривмур кьини гай Байт-Аниялияту бувксса чӀумал, Эса ккашил хьуна+. 13Архний чӀапӀавун бахьлавгсса инжирданул мурхь ккавккун, Га гъан хьуна ганий ахъулсса дурив ккаккан, амма гъан хьувкун, чӀапӀив бакъа, цамур цичӀав къаляркъуна – му ахъулссаннул чӀун дакъая+. 14Микку Эсал увкуна:

– Вий ахъулсса тачӀав къашивуй, щилчӀав къадуканшиврул! – куну.

Мюталимтуран му бавуна.

Машачитал Заннал Къатлувату буккан баву

(Мт. 21:12-17; Лк. 19:45-48; ЮхӀ. 2:13-22)

15•Вана бувкӀуна тти гай Ярусалимрайн. Заннал Къатлул хӀаятравун буххайхту, Эса дахху-ласу дуллалими буккан буллан ивкӀуна. Ганал арцу хурдадувултрал дахиллу ва кьурван бансса хьхьиру бахлахиминнал лув бишай кӀантту щяв бивчуна+. 16Ганал цучӀав къаитайва Заннал Къатлул хӀаятравух ци-дунугу ларсун занан.

17Эса гайннахь укун тӀий ия:

– Яртал, Заннал бакъарив увкусса: «Ттул Къатта циняв миллатирттан дуаьрду дай къаттану бикӀантӀиссар», – куну? Зу тӀурча ва «къачагътурал кюрттарайн» кӀура баен бувну бур!

18Му зат хъун рувхӀанийтуран ва Тавратрал аьлимтуран бавну, гай Эса бат анмуних луглан бивкӀуна, цанчирча гай Ганая нигьа буслай бия, бакъа бикӀайссияв – агьали Ганал бусласимуних хӀайранну вичӀилий бия+. 19Кьунниялай тӀурча Эса ва мюталимтал шагьрулува лавгуна+.

Кьавкьсса ижирданул мурхь

(Мт. 21:20-22)

20•Хъиривмур кӀюрххил инжирданул мурхьирал чӀарах нанисса гайннан ккавккуна га щала мархрачӀан бияннин кьавкьун бушиву. 21Лахьхьу хьумур дакӀнийсса Петрдул Эсахь увкуна:

– Муаьллим, ургу – Инара нааьна дурсса мурхь кьавкьун бур! – куну.

22Эсал жаваб дуллуна:

– Заннайн иман дирхьуну билукӀи! 23ХӀакьну тӀутӀиссара зухь: агарда щил-бунугу ва зунттухь учирча: «Гьаз хьуча, хьхьиривун ххяхху!» – ва дакӀниву щак къатӀий, му биттур хьушиврийн вихну икӀарча, му мукун хьугу-хьунтӀиссар!+
24Мунияту На тӀутӀиссара зухь: зу ци дуаь дуллай бухьурчагу, ци чӀа тӀий бухьурчагу, му хьунтӀишиврийн вихну бикӀи, му хьугу-хьунтӀиссар!+
25-26Дуаь дуллалийни, зунма къаччан бикӀан бувми хӀалал битияра, Занналгу зул бунагьру хӀалал битантӀиссар+.

Эсал кашилул хӀакъиравусса хъун рувхӀанийтурал суал

(Мт. 21:23-27; Лк. 20:1-8)

27•Бугу-бувкӀуна гай цӀунилгу Ярусалимрайн. Заннал Къатлул хӀаятравух Эса занай унува, ГаначӀан хъун рувхӀанийтал, Тавратрал аьлимтал ва хъунисри гъан хьуна.

28– Ци кьудратрайну бара Ина цимурца Инава буллалимур? – куну, цӀувххуна гайннал. – Щил дуллур Вихьхьун мукун зунсса каши+?

29– Нагу зухьхьун ца суал булуннача, – увкуна Эсал. – Агана зу жаваб дулурча, Нагу бусанна зухь ци кашилийн бувну, Нава укун зий уссарав. 30ЯхӀъянахьхьун щинайну марцӀ баврил эбадат дуллансса каши Ссавния дуллуссиявкьай, ягу инсантурал дуллуссияв? Жаваб дулара!+

31Микку гай куннащал кув щурщурдайн багьуна:

«Агана „Ссавния дуллуссия“ учирча, Ганал цӀуххинссар: „Туну зу ЯхӀъянайн циван вих къавхьуру?“ – куну+. 32„Инсантурал дуллуссия“ учингу къабучӀир». – Мукун учин гай нигьа буслай бия, халкьуннал ЯхӀъя хӀакьсса идавсин ккалли увну унутӀий+.

33Мунияту гайннал Эсахь:

– КъакӀулли, – увкуна.

– Туну, Нагу зухь къабусанна, Ттухьхьунна мукунсса каши щил дуллуссарив, – увкуна Эсал.

12

ЛухӀитӀутӀул багъ ижаралий буллусса адиминаясса мисал

(Мт. 21:33-46; Лк. 20:9-19)

12^1•Эса ягьудинал бакӀчитурахь мисаллайну буслан ивкӀуна:

– Ца инсаннал лухӀитӀутӀул багъ бувгьуну, лагма чапаргу дурну, лухӀитӀутӀи ккуччу бансса кӀаланггу дурккун, къарал бансса чӀюйгу бувну бур. ЛухӀитӀутӀуха зузисса багъманчитурахьхьун ижаралий мугу буллуну, цувама гичча архсса билаятрайн лавгун ур+. 2Цила чӀун дуркӀукун, багъманчитурачӀан ганал цала къазахъ гьан увну ур лухӀитӀутӀул багърая цанна дагьайсса ахъулсса ласун. 3Гайннал тӀурча га увгьуну, агу-авттун, цичӀаргу къадуллуну, махъунай гьан увну ур. 4Залуннал цамагу къазахъ гьан увну ур. Гагу чарттах бакӀгу буцари бувну, кьюкьингу увну кьаивтун ур. 5Залуннал шамилчинмагу къазахъ гьан увну ур. Гарив ива-ивкӀуну ур. Цу гьан арчагу залуннал, я баттайсса бивкӀун бур, я литӀайсса бивкӀун бур+. 6Га адиминал цана ххирасса ца арс ивкӀун, махъва-махъгу га гьан увну ур: «Гайннан ттул арсная нач хьунссархха», – куну+. 7Амма багъманчитал куннахь кув тӀун бивкӀун бур: «Вананни ва багъ буттаяту бутӀурай буккантӀисса. Бачи, ва ивчӀаннуча, ванал буттаяту бутӀурансса багъгу жунма личӀанссар», – тӀий. 8Гайннал га увгьуну, игу-ивкӀуну, лухӀитӀутӀул багърава экьиливчуну ур.

9Багърал залуннал цири бантӀисса? Гьай-гьай, га увкӀун, багъманчиталгу ливтӀуну, багъгу цайминнахьхьун булунтӀиссар+. 10Лажиннича зу къабувккуссарив вава иширая Мубараксса Луттирдай:

«Чарил усттартурал сан бакъа экьи бувтсса чару
гьанулул мурцӀниймурну хьуссар!

11Зу цуксса махӀаттал хъанарчагу,
га чару Заннал кашилийнур гьанулул мурцӀний хьусса!»+

12Ягьудинал бакӀчитуран ва мисал цайнма къарщину бувцушиву бувчӀуну, Га угьан ччан бивкӀуна, амма гай халкьунная нигьа буслай бия. Мунияту Гагу Цува кьаивтун, гай гичча лавгуна+.

Дишалартту дулавриясса ихтилат

(Мт. 22:15-22; Лк. 20:20-26)

13•Яла махъ, ЭсачӀан цаппара фарисейталгу, Гьиродлул чул бувгьумигу гьан бувна, Ганавату ци-бунугу ца Ганай тахсир бишинсса махъ личин бан+. 14Гайнналгу бувкӀун, Эсахь увкуна:

– Муаьллим, жун кӀулли Ина тӀайламур учайшиву, лажин ккарккун махъ къабусайшиву. Ина Заннал хӀакьсса ххуллу ккаккан буллан икӀара. Буси жухь, Румуллал паччахӀнан дишалартту дуллан багьайссарив ягу къабагьайссарив? Ми дуллан жун аьркинссарив ягу къааьркинссарив?[*]+

15Эсан гайннал хӀиллалийсса суал бувчӀуну, увкуна:

– Зу, Нагу аьйкьин увну, Ттувату ци личин бан ччай буру? Ларсун бухьхьияра ТтучӀан ца динарий[*]+.

16Гайгу ларсун бувкӀуна. Эсал гайннахь цӀувххуна:

– Ванийсса сурат щилли, ваний щил цӀа чирчуну дур?

– Румуллал паччахӀнал, – увкуна гайннал.

17Микку Эсал гайннахь увкуна:

– Туну дулара паччахӀнан – паччахӀнанмур, Заннан – Заннанмур.

Ганал жавабрал гай махӀаттал бувна.

Саддукейтурал утта буккаврил хӀакъиравусса суал

(Мт. 22:23-33; Лк. 20:27-40)

18•БувкӀуна ЭсачӀан, утта буккаву дакъассар, тӀисса саддукейтал. Гайннал Ганахьхьун суал буллуна+.

19– Муаьллим, – увкуна гайннал, – Мусал Тавратрай чивчуну бур, «агана ивчӀарча щарсса дурцусса, амма оьрчӀ-карчӀ бакъасса щил-унугу уссу, уссил ганал щарсса дуцин аьркинссар, уссил авлад хьун баншиврул», – куну. 20Арула уссу ивкӀун ур. Цалчинма уссил щарсса дурцуну дур, амма ивкӀуну ур, оьрчӀру къабувнува. 21КӀилчинманал дурцуну дур ганал щарсса, амма гагу ивкӀуну ур, оьрчӀру къабувнува, мукуна – шамилчинмагу. 22Арула уссияту цанналагу оьрчӀру къакьабивтун бур. Ахиргу, диркӀуну дур цурда щарсса. 23Кьиямасса кьини, ливтӀуми утта бувккукун, щил щарссану дикӀантӀиссар га? Га арулунналлагу дурцуну дурхха!

24– Зул бяйкьлакьавукьай да! – увкуна гайннахь Эсал. – Гьай-гьай, зун я Мубараксса Луттирдай бумур, я Заннал кьудрат кӀулну дакъар. 25ЛивтӀуми утта бувккукун, я щарсса дуцаву, я щар шаву дакъассархха. Гай бикӀантӀиссар Ссавруннайсса малаиктал кунма. 26ЛивтӀуми утта буккаврил хӀакъираву тӀурча, зу къабувккуссарив Мусал Луттирай цӀу ларчӀсса къатӀрава Заннал ганахь тӀий ивкӀмур: «На Ибрагьимлул Залла, ИсхӀакьлул Залла ва Якьувлул Залла», – увкушиву? 27Га ливтӀуминнал Зал акъарча, сагъминналли. Зу хъинну бяйкьлакьиссару, утта буккаву къадикӀантӀиссар, тӀий.

Яла агьаммур Заннал амру

(Мт. 22:34-40; Лк. 10:25-28)

28•Му бяст сукку хьусса кӀанай ивкӀсса ва Эсал гайннахьхьун ххуйсса жаваб дуллушиву бавсса ца Тавратрал аьлим ГаначӀан гъан хьуну, цӀувххуна:

– Цумурдикьай Заннал амрурдаву яла хьхьичӀунмур? – куну.

29Эсал увкуна:

– Яла хьхьичӀунмур Заннал амру вари: «Исраэлнал халкь, вичӀи дишара! Жула Заллу-Заннаяр ххишала цама заллу акъассар.
30КӀа зула Заллу-Зал дакӀнийхтуну, рухӀирайну, дусса аькьлу-кӀулшилийну, щала гужрайну бюхъайссаксса ххирану бикӀияра!»
31Вана кӀилчинмур: «Вина инава ххирасса куна, вила чӀаравмагу ххирану икӀу». Вайннуяр хьхьичӀунсса Заннал амрурду бакъассар+.

32– Хъинсса жаваб дулунни Ина, Муаьллим. Ина тӀайлану тӀий ура: мяйжаннугу, Зал цар усса, яла КӀанаяр ххишала цама зал акъассар, – увкуна Тавратрал аьлимнал. – 33Ва КӀа дакӀнийхтуну, дусса аькьлу-кӀулшилийну, щала гужрайну бюхъайссаксса ххира шаву, вила чӀаравмагу вина инава куна ххира шаву – му циняв журалул кьурваннаяргу агьаммурди.

34Тавратрал аьлим аькьлу буну жаваб дуллай ушиву чӀалай, Эсал увкуна ганахь:

– Ина Заннал ПаччахӀлугъраяту арх акъа ура, – куну.

Мунияр махъ Ганахьхьун суал булун цучӀав къасивсуна+.

Цуну хъанахъиссар МасихӀ?

(Мт. 22:41-46; Лк. 20:41-44)

35•Ялагу Заннал Къатлувугу Цала вяъза бусласисса чӀумал, Эсал увкуна:

– Циванни Тавратрал аьлимтурал МасихӀ Давудлул Арсри тӀутӀисса+? 36Заннал РувхӀирал гъалгъатӀи увсса цала Давудлул увкуну бакъарив:

«Увкуссар Заллу-Заннал ттул Залуннахь:

„ЩяикӀу Ттул урчӀа чулух,

На Вила душмантал Вила ччанналун бичиннин“», – куну+?

37Давуд цува урхха МасихӀнайн Заллу тӀий, цукунни МасихӀ ганал Арс икӀан бюхъайсса? – куну.

ЧӀявусса халкь хъинну рязину Ганах вичӀи дирхьуну бия+.

Эсал Тавратрал аьлимтурая бусаву

(Мт. 23:1-7; Лк. 11:43-46; 20:45-47)

38•Эса ялагу халкьуннан бувчӀин буллай ия:

– Тавратрал аьлимтурая мугъаятну бикӀияра! Миннан цала лахъи лаххиярттаву[*] занан ххирассар, агьали батӀай кӀанттурдай цахьхьунма хӀурматрай ссаламру буллай ччиссар, 39эбадат-къатраву хьхьичӀми кӀанттурдай щябикӀлан ччиссар, ссупралух ххуйми кӀанттурду бугьлан ччиссар+. 40Миннал щахъаннил хъус цӀиккайссар ва ккаккиялун хъунмасса хӀаллай дуаьрду дуллан бикӀайссар. Миннанни Заннал хъунмур таммихӀгу бантӀисса!

Мискинсса щащарнил цадакьа

(Лк. 21:1-4)

41•Эса, Заннал Къатлул хӀаятравусса хазналийн лажиннугу щяивкӀун, гивун Заннал Къатлунсса арцу дичлачисса инсантурах уруглай ия. Авадансса инсантурал арцу чӀярусса дичайва+. 42Ца мискинсса щащарнилгу дуркӀун, мюрш арцул кӀива къарапул бувтуна. 43Эсал, Цала мюталимтурайн оьвкуну, увкуна:

– ХӀакьну тӀутӀиссара зухь: ва мискинсса щащарнил вайми циняннаяр чӀярусса арцу дирчунни. 44Хазналувун арцу дичлачисса вайминнал цала чӀяруссаннуя чӀирисса дулунни, ва мискинсса щарссаниллив цила дусса чӀириссаннуя махъра-махъмур дулунни.

13

Эсал ялун нанимур бусаву

(Мт. 24:1-22; Лк. 21:5-24)

13^1•Заннал Къатлул хӀаятравату увккун нанисса Эсахь мюталимтуравасса цаннал увкуна:

– Муаьллим, ургукьай тиккун, цукунсса чартту бурив, цукунсса къатри дурив!

2– Ина вай хъунисса къатрах уруглай урав? – увкуна Эсал. – Амма кӀулну бикӀияра: вай цимурца ххит дантӀиссар, чарий чаругу шикку къаличӀантӀиссар!+

3Яла Элион зунттуйн лавхъун, Заннал Къатлуйн лажинну Эса гикку щяивкӀуна. ГаначӀа цивппалу ливчӀуна Петр, Якьув, ЮхӀанна ва Андрей. Гайннал Эсахь цӀувххуна:

4– Буси жухь, му иш та хьунтӀиссар? Му иш гъан хьушиву жун цукунсса аьламатрайну кӀул хьунтӀиссар?

5Эса гъалгъа тӀий айивхьуна:

– Явара, зува щилчӀав хъяврин къабан! 6ЧӀявусса букӀлантӀиссар Ттул ЦӀанийну: «Нара МасихӀ[*]», – тӀисса, чӀявусса хъяврингу бантӀиссар. 7Хъанахъисса ва хьун бюхъайсса дяъвирдаяту бавукун, нигьа мабусари: му мукун хьунгу аьркинссар. Амма мугу ахир дакъар. 8Миллатрайн къарщину миллат, паччахӀлугърайн къарщину паччахӀлугъ гьаз хьунтӀиссар, личӀи-личӀисса кӀанттаву дуниял сукку хьунтӀиссар, ккаши багьантӀиссар. Му ваца оьрчӀ бан вяртту буллай байбивхьусса хъамитайпалун дуллусса куннасса аьзаврттал дайдихьури+.

9Зу тӀурча хӀадурну бикӀи: эбадат-къатраву жяматрал бакӀчитурал зун диванну кьукьлантӀиссар, зу муркӀа буллантӀиссару; зу паччахӀтурал ва хӀакимтурал хьхьичӀ бацӀан буллантӀиссару, зу миннахь Ттуяту буслантӀиссару+. 10Амма ахир дучӀаннин хьхьичӀ, Ххарисса Хавар циняв халкьуннан баян аьркинссар+. 11Зува судирттайн бувцуну нанийни, зува учинтӀимунилсса мабулларди, му чӀумал Заннал зухьхьун булунтӀиссар учинтӀимур – зу бакъаруча гъалгъа тӀунтӀими, КӀанал РухӀри+.

12Уссил уссу аххантӀиссар, буттал – цала оьрчӀ, гай аьлтта чӀалай бивкӀулухьхьун буллай, мукунма сукку тӀунтӀиссар оьрчӀругу: нитти-буттайн къарщи буклай, литӀун буллантӀиссар+. 13Зу циняннан къаччан хьунтӀиссару Ттул ялув. Амма ахирданийнин яхӀ бан бювхъумари ххассал антӀисса+.

14•Тикку, дикӀан къааьркинсса кӀанай «цимурца нажас дуллалисса мурдалшиву»[*] ккарккукун (ккалаккиминнан му цирив бувчӀича), Ягьудинаву буми зунттавун лихъийча; 15цӀияллай буми ссалчӀав хъирив къатлувун мабуххарийча;+
16хъув ума лаххиялул хъирив шавай магьарача. 17Тай гьантрай язугъ бикӀантӀиссар оьрчӀ лякьлувуминнай ва оьрчӀан ккукку буллалиминнай+. 18Дуаь дуллалияра, къахьуннав му кӀинттул, тӀий. 19Тай гьантрай ликкантӀиссар бала-мусиват Заннал дуниял ляхъан дурния шийнмай къабивкӀсса, ттининту къавхьусса, хьугу-къахьунтӀисса+. 20Агана Залуннал тай гьантри чан къабувссания, цаягу инсан ххассал къахьунтӀиссия. Амма Цала бувчӀусса язиминнал цӀанийри КӀанал тай гьантри чан бувсса+.

Эсал Цува занашаврияту бусаву

(Мт. 24:23-35; Лк. 21:25-33)

21– Му чӀумал зухьва учирча: «Бурги, гана МасихӀ!» ягу «Тана Та!» – вих машари!+
22Цанчирча чӀявусса буккантӀиссар щялу масихӀтал ва щялу идавстал, ккаккан дуллантӀиссар аьламатру ва караматру, агана бюхъарча, Заннал язи бувгьумигума хъяврин баншиврул+. 23Амма зу личӀлулну бикӀияра – На зухь бакӀрайва гьарза бусав+.

24•Тай гьантрай, бала-мусиват ливккун махъ,

«баргъ цӀан лагантӀиссар,
зурулгу чани къабуллантӀиссар,
25цӀуртти ссавния кьатӀ хьунтӀиссар,
ссавруннай думур гьалакӀу хьунтӀиссар»,+

26му чӀумалли ккаккантӀисса: хъинну кьудрат дуну ва хъуншиврул нурдануву ттуруллай нанисса Инсаннал Арс+. 27Му чӀумал Ганал малаиктал гьан бантӀиссар, минналгу дунияллул мукьвагу чулуха, лухччиннул зумания ссавнил зуманив бияннин, Ганал Цала язи бувгьуми батӀинтӀиссар+.

28•Масалдаран бургияра инжирданул мурхьирах: ганий къупругу хъя куну, чӀапӀивгу буклан бивкӀукун, зун кӀулссар гъи гъан хьушиву. 29Мува куццуй, зунма кӀай ишру хъанай ккавккукун, кӀулну бикӀияра, Инсаннал Арс гъаннува, нузахва ушиву. 30ХӀакьну тӀутӀиссара зухь: ва ттисса ник цӀулаганнинна вай ишру хьунтӀиссар+. 31Ссав ва лухччи духлагантӀиссар, амма Ттул махъру уттаванма личӀантӀиссар.

ЛичӀлулну бикӀаврия

(Мт. 24:36-44; Лк. 21:34-36)

32•– Амма кьини ягу ссят я Ссавруннайсса малаиктуран, я Арснан къакӀулссар, анжагъ Ссавруннайсса Буттан дакъасса. 33Явара, личӀлулну бикӀияра, машанашри! Зун къакӀулссархха ссят та дучӀантӀиссарив+. 34Та ссят, цува нанийни, къазахънайн къатригу тапшур дурну, гьарца каснал дантӀимургу бувсун, къапучинахь ккик шанул малахъара, куну, дюъгу дирхьуну лавгсса инсан куннассар+. 35Зугу личӀлулну бикӀи! Зунгуния къакӀулли къатлул заллу та занахьунтӀиссарив: маркӀачӀанай, хьхьудяризал, ажартту бизлазийни ягу кӀюрххицӀун+. 36Хар-хавар бакъа Га занахьуний шанашисса зула ялун къауккан!+
37Зухь тӀутӀимур На циняннахьгура тӀутӀисса: машанашри!

14

Диндалул бакӀчитурал Эса ивчӀаврихсса пикрирду

(Мт. 26:1-5; Лк. 22:1-2; ЮхӀ. 11:45-53)

14^1•Пейсах[*] байран ва Кьири ЧчатӀул байран дучӀан кӀива гьантта ливчӀуна. Хъун рувхӀанийталгу, Тавратрал аьлимталгу макрурдайну Эса угьансса ва ивчӀансса ххуллух луглай бия+.

2– Амма къабучӀир му даву байран кьини дан, акъахьурча халкь гьалак буккан бюхъай, – тӀий бия тай.

Эсайх миро-аьтри дуккаву

(Мт. 26:6-13; Лк. 7:37-38; ЮхӀ. 12:1-8)

3•Эса Байт-Аниялий, хьхьичӀва жазан-цӀуцӀаврил увгьуну ивкӀсса Симоннул къатлуву ссупралух унува, гивун дурххуна ца щарсса. Ганил канихь дия ххирасса, нард ххяххиялияту дурсса миро-аьтрилущалсса шуша. Шушлул барт гъавгъун, ганил гай аьтри Эсал бакӀрайн дуртӀуна+. 4Хъамаллурава цаппара ситтуй куннахь кув тӀий бия:

– Ссан аьркинссия ми ххирасса аьтри мукун харж дуллан? 5Шанттуршра динарийран[*] вайгу дарххуну, гай арцу мискинтурайх дачӀин бюхъанссияхха!

Укун тӀий, гай ганий аьй дуллай бия.

6Амма Эсал увкуна:

– Паракьатну битияра му! Циван буру зу мунин къаччан бикӀан буллай? Мунил Ттун цищава шайсса хъинбала бувунни! 7Мискинтал мудангу бикӀантӀиссар зущал, зущагу ччан бивкӀсса чӀумал гайннан кумаг бан бюхъавантӀиссар, На тӀурча мудан зущал къаикӀантӀиссара+. 8Мунил, На ивкӀукун, уччин хӀадур увунна+. 9ХӀакьну тӀутӀиссара зухь: щалагу дунияллий, Ххарисса Хавар баян бувсса гьарцагу кӀанай, му хъамитайпа дакӀнийн бутавантӀиссар, мунил бувмур буслай+.

Кариотлиятусса Ягьудал Эсайн хаин хьун хӀукму баву

(Мт. 26:14-16; Лк. 22:3-6)

10•Микку Кариотлиятусса Ягьуда, ацӀния кӀия вакилнавасса ца, хъун рувхӀанийтурачӀан гъан хьуна, тайннахьхьун Эса ириян аншиврул+. 11Тайннал мунах ххарину вичӀи дирхьуну, арцу дулун махъгу буллуна. Мугу Га ириян ансса сантирах луглан ивкӀуна.

Пейсах байрандалийнсса хӀадуршин

(Мт. 26:17-19; Лк. 22:7-13)

12•Кьири ЧчатӀул байрамрал цалчинмур кьини, гьарца къатлуву Пейсахрал чӀиру кьурваннун бихлахисса ппуртуву, Эсал мюталимтурал Ганахь цӀувххуна:

– Ина Пейсахрал чӀи чув букан ччай ура? Жу лавгун, хӀадур банну.

13Эсалгу, Цала кӀия мюталимгу гьан увну, гайннахь увкуна:

– Насияра шагьрулийн. Тикку зун урша щинал лавсун нанисса инсан хьунаакьинтӀиссар. Ганал хъирив насияра 14ва га увхсса къатрал залуннахь цӀуххара: «Муаьллим цӀухлай ур, цумурди Ганалгу, Ганал мюталимтуралгу Пейсахрал чӀи букантӀисса Ттул къатта тӀий?» – куну. 15Ганалгу зун ялувчӀинний ккаккан бантӀиссар байрандалун аьркинсса гьарзат хӀадур дурну, лази-лакьи бувсса хъункъатта. Тиккура дара жуннамур хӀадуршингу.

16Мюталимтал лавгуна. Шагьрулувун бувкӀукун, гайннал гьарзат Ганал увкусса куццуй ляркъуну, Пейсахрал гьанттайнсса хӀадур дурна.

Цала мюталимтуращалсса Эсал махъра-махъсса гьанттайнсса

(Мт. 26:20-30; Лк. 22:17-23; ЮхӀ. 13:21-30)

17МаркӀачӀа-хъатӀанай увкӀуна Эса ацӀния кӀиягу вакилнащал. 18Зад канакисса ссупралух Эсал увкуна:

– ХӀакьну тӀутӀиссара зухь: Ттущал дукра канакисса зуватусса ца Ттуйн хаин хьунтӀиссар, – куну+.

19Гай хъинну буруккинттаравун багьну, цаннал хъирив ца цӀухлан бивкӀуна:

– Ттуйнвагу тӀий акъарав? – тӀий.

20Ганал гайннахьхьун жаваб дуллуна:

– Му Ттущал ца вяртӀуллувун ччатӀ щилащисса ацӀния кӀиннавасса цари! 21ТӀайлассар, Инсаннал Арснал бакӀрачӀан бучӀантӀимур Мубараксса Луттирдай чивчусса куццуй хьунтӀиссар. Инсаннал Арснайн хаин хьуманал бакӀрайннив бала ликкантӀиссар! Му адиминан увагу къаувну ивкӀссания хъинссия+.

22•Дукра канакисса чӀумал, Эсал лавсун ччатӀ, барачат бишиннав куну, дуаьгу дурну, бувхъун, вай мукъурттищал гайннайх бавчӀуна:

– Ласияра, ва Ттул чурхри!+

23Лавсун чахирданул кьуру, дуаьгу дурну, гайннахьхьун буллуна. Цинянналгу ганива хӀарчӀуна.

24Эсал гайннахь увкуна:

– Вай Ттул оьттур – чӀявуссаннахлу экьибутӀлатӀисса КьутӀилул оьттур[*]. 25ХӀакьну тӀутӀиссара зухь: ххишала На лухӀитӀутӀул чахир къахӀачӀантӀиссар, Заннал ПаччахӀлугърай цӀусса чахир хӀачӀантӀисса кьини дучӀаннин.

26Забурданувасса[*], Зал бюхттул уллалисса балайрдугу увкуну, гай Элион зунттуйн лавгуна+.

«КӀийла ажарттул эоь учиннин, ина шамийла учинтӀиссар, вина На къакӀулли куну»

(Мт. 26:31-35; Лк. 22:31-34; ЮхӀ. 13:36-38)

27•Эсал увкуна гайннахь:

– Зу циняв Ттуяту яла багьантӀиссару, Мубараксса Луттирдай увкусса куццуй:

«На рищунна ХӀухчийх –
яттугу лихъантӀиссар»+.

28Амма Нава утта увккукун, Галил билаятрайн лавгун, тикку зух ялугьланна+.

29– ХӀатта циняв яла багьарчагу, на яла къаагьанна! – увкуна Петрдул.

30– ХӀакьну тӀутӀиссара вихь, – увкуна ганахь Эсал, – хӀакьину, гьархьхьуну, кӀийла ажарттул эоь учиннин, ина шамийла учинтӀиссар, вина На къакӀулли куну.

31Амма Петр хъиннува кӀири ивчуну:

– Вищал архӀал ивчӀан багьарчагу, на тачӀав Вияту махъунай къахьунна! – тӀун ивкӀуна.

Мукунма тӀий бия гайми цинявгу.

Гетсеманнал багъраву Эсал дурсса дуаь

(Мт. 26:36-46; Лк. 22:39-46)

32•БувкӀуна гай Гетсеман тӀисса кӀанайн. Эсал мюталимтурахь увкуна:

– На дуаь дуллалиссаксса хӀаллай щябикӀи шикку.

33Ганал Цащала Петр, Якьув ва ЮхӀаннагу бувцуна. Эса вас-ццахлил ва буруккинттарал увгьуна+.

34Эсал гайннахь увкуна:

– Ттул дакӀ бивкӀулул хӀасратрал дургьуну дур. Зу шикку бацӀияра, шанангу мабикӀари! – куну+.

35Га чансса тийнайгу хьуну, щяв агьну, Буттайн дуаь дуллан ивкӀуна, бюхъайсса бухьурча, га аьзав-аькьувалул ссят Цала чӀарах дуккан дува тӀий. 36Га тӀий ия:

– Абба́[*], Ппу! Ина Инава урахха кашилул Заллу! Ва хӀасратрал кьуру Ттул чӀарах буккан бува! Амма, Ттун ччимур къавхьуну, хьувча Вин ччимур, – тӀий+.

37Зана ивкӀукун, гай шанай лявкъуну, Ганал Петрдухь увкуна:

– Симон, ина шанай урав? Ца ссятрайсса къашанай ацӀан къавхьурив вища? 38Зува хъяврин къахьун личӀлулну бикӀи, дуаь дуллалияра. РухӀ тазассар, амма чурх заэвссар+.

39Га цӀунилгу тийнай хьуну, гайва махъру тӀий, дуаь дуллан ивкӀуна. 40Га занахьувкун, мюталимтал ялагу шанан бивкӀун бия, цанчирча гайннал иттархъенну кӀуларгун диркӀунтӀий. Гай Ганахь ци учинссарив къакӀулну ливчӀуна. 41Шамулчин увкӀний, Ганал увкуна:

– Шанайнма бурув, бигьалаглай? Гьассар! ДуркӀунни ссят: вана – Инсаннал Арс бунагькартурал кӀунттихьхьун ириян уллалиссар+. 42Бизи, бачи! Бурги: вана хаингу увкӀун.

Ягьуда хаин шаву ва Эса угьаву

(Мт. 26:47-56; Лк. 22:47-53; ЮхӀ. 18:3-12)

43•Эсал укун тӀий унува, увкӀуна Ягьуда – ацӀния кӀия Ганал мюталимтураясса ца. Ганащалгу хъун рувхӀанийтурал, Тавратрал аьлимтурал ва хъунисриннал гьан бувсса турдащалсса ва къазихъ-ччаллащалсса чӀявусса инсанталгу бия+. 44Хаиннал гайннащал бакӀрайра икьрал дурну дия: «На ппай увкумарича Эса, Га увгьуну, кьянкьану ачин ара». 45Ягьуда тӀайлана ЭсачӀан увкӀун:

– Муаьллим! – куну, Ганайн ппай увкуна.

46Гайнналгу гара ссят Эса, угу-увгьуну, увцуна. 47Гикку Эсащал бивкӀминнаясса ца мюталимнал, дурккун тур, Хъунама рувхӀанийнал лагънайх рирщуну, ганал вичӀи личин дурна+.

48Микку Эсал увкуна:

– Зу ТтучӀан, ваца къачагъначӀан кунма, турдащал ва къазихъ-ччаллащал На угьан бувкӀрув? 49На зущала гьарца кьини Заннал Къатлул хӀаятраву Мубараксса Луттирдай чивчумур бувчӀин буллай ивкӀун унува, та чӀумал зу На къаувгьунав. БикӀувча мукун! Мубараксса Луттирдай чивчуну бивкӀмургу вана укун бартлагувча+.

50Микку циняв мюталимтал, Гагу кьаивтун, ливхъуна+. 51Ца чӀаважагьил, кӀачӀасса чурххайх яллтурутугу кай-кай дурну, Эсал хъирив авчуна. Инсантурал га увгьуна. 52Га тӀурча, ялттурутугу гайнначӀара лирчӀун, кӀачӀанува ливхъун лавгуна.

Эса Ягьудинал Хъун Дивандалул хьхьичӀ ацӀаву

(Мт. 26:57-68; Лк. 22:54-55,63-71; ЮхӀ. 18:13-14,19-24)

53•Эса иян увна Хъунама рувхӀанийначӀан. Тиккун циняв хъун рувхӀанийтал, хъунисри ва Тавратрал аьлимтал бавтӀун бия. 54Ганал хъирив нанисса Петр Хъунама рувхӀанийнал хӀаятравун увххун, къуллугъчитуращал щяивкӀун, къавтӀилучӀа гъили хъанан ивкӀуна.

55Хъун рувхӀанийталгу, щалва Ягьудинал Хъун Дивангу[*] Эсайн къарщисса барашиннардах луглай бия, Га ивчӀансса диван кьукьиншиврул, амма лякъин бюхълай бакъая. 56Щялу бардулт гьарзасса бунугу, гайннал тӀутӀимур цанницӀун ца бакьлай бакъая. 57Ци-бунугу, лявкъуна Ганайн къарщисса щялусса барашинну данми.

58– Жун жунма бавунни Ганал: «На инсаннал бувсса ва Заннал Къатта лекьан бувну, шанма гьантлул мутталий бувну бацӀан банна инсаннаща бан къашаймур», – увкушиву, – тӀий бия гай+.

59Амма вай барашиннугу цалийн дукӀлай дакъая. 60Му чӀумал Хъунама рувхӀанийнал, дянивгу авцӀуну, Эсахь цӀувххуна:

– Вай Вийнна къарщисса барашиннардан дулунсса жаваб Вил дакъарив? – куну+.

61Амма Эса кьаагьну, жаваб къадуллай ия. Хъунама рувхӀанийнал цӀуницӀакул суал буллуна:

– Ина МасихӀрав, Барачатссаманал Арс?

62– Нара, – увкуна Эсал. – Ххишалдаран, зун ккаккантӀиссар Инсаннал Арс, Кьудратрал Залуннал урчӀа чулух щяивкӀун, ссавруннайсса ттуруллай най+.

63Цайрасса яннагу ххя-ххя дурккун[*], Хъунама рувхӀанийнал вев куна:

– Яртал, ссан аьркинссар жунма бардулт+? 64Зун зунма бавуннихха Зал оьккиккаккул уллалисса! Ци хӀукму бур зул?

Гайннал циняннал, Эса тахсиркар ушиврий рязи хьуну, ивчӀансса диван кьувкьуна+. 65Бувккуна Ганайн пув тӀутӀиссагу, Ганал лажин кӀучӀ дурну, бакӀрайх ттархь ришлай: «Утти ккаккан да Вила идавсшиву!» – тӀутӀиссагу.

Яла къуллугъчитал Ганайх рахьлан бивкӀуна+.

Петрдул цана Эса къакӀулли учаву

(Мт. 26:69-75; Лк. 22:54-62; ЮхӀ. 18:15-18,25-27)

66-67•Петрма му чӀумал гилу, хӀаятраву ия. Микку Хъунама рувхӀанийнал ичӀувадуш бувкӀун, къавтӀилучӀа гъили хъанахъисса Петр ккавккун, хӀисаврай ганахгу бурувгун, увкуна:

– Инагуния ияв ва назаратличу Эсащал.

68Амма Петр мукӀру къавхьуна:

– Ттун цичӀав къакӀулли, ина ци тӀий буссаравгума ттун бувчӀлай бакъар, – куну, га кьатӀув, хьхьичӀмур хӀаятравун увккуна. Микку ажарттул цалчин эоь увкуна. 69ИчӀувадушнил, Петр ккавккун, чӀаравминнахь ялагу увкуна:

– Вагу тайннавасса цар, – куну.

70Петр уттигу мукӀру къавхьуна. Чансса махъ хӀаятраву бавцӀуминнал Петрдухь увкуна:

– Ина мяйжаннугу тайннавасса ца ура. Инания Галил билаятраятусса ура?

71Амма га хъарду буллан ивкӀуна:

– Му зу тӀутӀисса Инсан ттун къакӀулли! На тӀайламурда тӀутӀисса! Щялмахъ буслай ухьурча, ттуйн нааьна ликканнав! – тӀий.

72Микку ажарттул кӀилчин эоь увкуна. «Ажарттул кӀийла эоь учиннин, ина шамийла учинтӀиссар, вина На къакӀулли куну», – вай Эсал цахьва куну бивкӀсса махъру дакӀнин багьну, Петр агьи тӀий аьтӀун ивкӀуна+.

15

Пилатлул суаллахьхьун Эсал жаваб дулаву

(Мт. 27:1-2,11-14; Лк. 23:1-5; ЮхӀ. 18:28-38)

15^1•КӀюрххил ччяни хъун рувхӀанийтал, хъунисри, Тавратрал аьлимтал ва щалва Ягьудинал Хъун Диван машваралийн бавтӀуна. ХӀукмугу бувуна Эса, каругу дархӀуну, ПилатлучӀан[*] увцуну гьан+.

2– Инарав, туну, ягьудинал ПаччахӀ? – куну, цӀувххуна Пилатлул.

– Ина инава увкуннихха мукун, – жаваб дуллуна Эсал+.

3Хъун рувхӀанийтал Ганай чӀявусса тахсирду бихьлай бия. 4Микку Пилатлул цӀунилгу цӀувххуна Ганахь:

– СсихӀ къадуклай урав? Ургу, циксса тахсирду бихьлай бурив Вийва! – куну+.

5Амма Эсал, мунийнгу цичӀав къаувкуну, Пилат хъинну махӀаттал увна.

Эса ххачлий ищун диван кьукьаву

(Мт. 27:15-26; Лк. 23:13-25; ЮхӀ. 18:39–19:16)

6•Байран кьини Пилатлул, халкьуннал тавакъюрайн бувну, ца дуснакьлув итаакьайсса аьдат дия. 7Та ппурттуву дуснакьраву ия гьалакшин хьусса ппурттуву инсантал литӀлай бивкӀсса бунтчитуращал увгьусса Барабба тӀисса цурив ца адимина. 8Агьали бувкӀуна ПилатлучӀан, мукуннасса му аьдат да тӀий, тавакъю буллай.

9Пилатлул увкуна тайннахь:

– Зун ччарча, итаакьинна «Ягьудинал ПаччахӀ»?

10Ганан бувчӀлай бия хъун рувхӀанийтурал Эса цахьхьуна сси-къащи сававрай уллуну ушиву+. 11Амма тайннал халкь, Барабба итаакьи тӀутӀи бувну бия+.

12– Ци бави на зу Ягьудинал ПаччахӀри тӀутӀиманан? – цӀунилгу тикрал бувна Пилатлул.

13– Ххачлий ища Му! – цӀунилгу леххаву увкуна тайннал.

14– Ци оьбала бувссар Ванал? – цӀувххуна тайннахь Пилатлул.

Амма гай хъиннува лахъну вев тӀун бивкӀуна:

– Ххачлий ища Му! – тӀий+.

15Пилатлулгу, халкьуннан ччимур бувну, Барабба итаавкьуну, Эсама, мурхьардих муркӀагу увну, ххачлий ищун амру бувна+.

Румуллал саллатӀтурал Эса кьюкьин уллалаву

(Мт. 27:27-31; ЮхӀ. 19:2-3)

16•СаллатӀтурал Га Пилатлул чӀалъаьлул хӀаятравун увцуну, гикку аьралуннал кьюкьригу дацӀан дуруна. 17Эса кьякьлухун ихьлай, Ганал хъачӀунттайн, паччахӀнал лаххия хӀисаврай, ца цӀанну-ятӀулсса янналул парча бувтуна. Ганал бакӀрайгу, таж хӀисаврай, бухълил щаххуллуя щавшсса шалкка бивхьуна.

18– ЦӀуллу хьуннав Ягьудинал ПаччахӀ! – тӀий, лахъа-хъун уллан бивкӀуна.

19Яла Ганал бакӀрайх ттархь ришлан бивкӀуна, Ганайн пув тӀун бивкӀуна, Ганал хьхьичӀ никирттайн багьлай, сужда буллан бивкӀуна+. 20Му хӀаллай ялурхъявугу дурну, Ганал хъачӀунттая цӀанну-ятӀулсса янналул парчагу ливккун, Ганай Ганал Цала янна ларххуна, увцуна ххачлий ищун.

Эса ххачлий ищаву

(Мт. 27:32-44; Лк. 23:26-43; ЮхӀ. 19:17-27)

21•Му чӀумал гайннал чӀарах, цала хъувату зана ивкӀун, Кирина билаятраясса Симон, Александрдул ва Руфлул ппу, най ия. СаллатӀнал га Эсансса ххач лавсун ачин увна. 22Яла га увцуна Голгота тӀисса кӀанайн, мукун тӀиссагу «Няракъатта» тӀиссар. 23Эсан бакӀ хумар байсса затру дусса чахир хӀачӀан дулун кьаст дурна, амма Ганал къахӀарчӀуна.

24Яла Гагу ххачлий ивщуну, саллатӀ, цуманал ци ласун дурив ккаккан кӀунурдугу бичлай, Ганал янна цайхра цала дачӀлан бивкӀуна.
25Га ххачлий ивщусса чӀумал кӀюрххил ссят урчӀра дия. 26Ганал бакӀрал ялув: «ЯГЬУДИНАЛ ПАЧЧАХӀ» тӀисса тахсир ккаккан буллалисса чичру дия. 27-28Ганащал архӀал ххачурдий бивщуну бия кӀия къачагъ, ца Ганал урчӀах, цагу куях. 29ЧӀарах наними, бювкьулий бакӀругу кӀутӀу дуллай, рихшантрай тӀий бия:

– Да, Ина акъаяв, Заннал Къатта лекьан бувну, шанма гьантлул мутталий га цӀунилгу банна тӀий?!+
30Циван ххассал къаара утти Вила Инава?! Ликку ххачлия!

31Га кьякьлухун ихьлай бия хъун рувхӀанийтал ва Тавратрал аьлимталгу.

– Цайми ххассал буллай уссияхха, – тӀий бия гай куннахь кув, – утти Цува ххассал хьун хъанай акъар+. 32МасихӀ, Исраэлнал ПаччахӀ! Жун чӀалай учӀувча ххачлияту – яла вих хьунну жу Цайн!

Ганал чӀарав ххачурдий бивщумигума бия Ганай хъяй+.

Эса ивчӀаву

(Мт. 27:45-56; Лк. 23:44-49; ЮхӀ. 19:28-30)

33•Ахттая байбивхьуну ссят шанна хьуннин, щала дунияллийн цӀан дагьуна. 34Ссят шамунний Эсал лахъну леххаву увкуна:

– Илагьи́, Илагьи́! Лема́ шевакта́ни? – куну. Мукун тӀисса: «Я Ттул Зал, я Ттул Зал! Циван кьаитав Ина На?» – тӀиссар.

35ЧӀаравминнан Ганал махъру бавну:

– Баяйрив, Илияс идавсийн леххаву тӀий ур! – увкуна.

36Ца адимина тӀурча, левчуна лавгун, кьурчӀи чахирданийн щуну атил дурсса ацци ттуршайх ларххун, Ганал зумув дихьлай, увкуна:

– БацӀи, бурганнуча, Ва ликкан ан Илияс идавс учӀайрив?

37Лахъну вевгу куну, Эсал жан дуллуна. 38Заннал Къатлувусса пардав[*] кӀия гилун дияннин ххяларгуна. 39Ххачлил хьхьичӀ авцӀуну ивкӀсса румуллал хӀаписарнал, Эсал жан дуллусса куц кавккун:

– Мяйжаннугу, ва инсан Заннал Арс ивкӀун урхха! – увкуна.

40Гикку бия хъанахъимуних архнияту буруглагисса цаппара хъамигу. Гайннаву бия Маждаллал Мариямгу, чӀивима Якьувлул ва Юситлул нину Мариямгу, Саломиягу;+
41гай Эса Галил билаятрай унийгу, Ганал хъирив най, Ганаха къуллугъ буллай бия. Гикку чӀявусса цаймигу бия Ганащал Ярусалимрайн бувкӀсса хъами.

Эса уччаву

(Мт. 27:57-61; Лк. 23:50-56; ЮхӀ. 19:38-42)

42-43•Га цурдагу дия нюжмар кьини. МаркӀачӀан бивзукун, Ягьудинал Хъун Дивандалул бусравсса членнал, цувагу Заннал ПаччахӀлугъ дучӀаврих ялугьлагьисса Ариматеялиясса Юсуплул, ПилатлучӀангу уххан нигьа къаувсун, Эсал нурчӀи дула куну, ганахь миннат бувна. 44Эса гаксса ччяни ивкӀушиву бавну, махӀаттал хьусса Пилатлул, оьвкуну хӀаписарнайн, цӀувххуна, мяйжаннугу Эсал жан дуллурив куну. 45Му мяйжан хьувкун, ганал Юсуплухьхьун нурчӀи ласун рухсат буллуна. 46Мунал, суруврансса чатангу машан лавсун, нурчӀигу дучӀан дурну, гагу сурувраву кай-кай дурну, ххяллувусса нух-гьаттаву дирхьуну, ганивунсса хьулухун чарил нузкьун[*] дуртуна. 47Маждаллал Мариямлунгу, Юситлул ниттин Мариямлунгу Га ивхьусса кӀану ккавккуна.

16

Эса утта уккаву

(Мт. 28:1-8; Лк. 24:1-12; ЮхӀ. 20:1-10)

16^1•Ххуллун-кьини ларгун махъ, Маждаллал Мариямлулгу, Якьувлул ниттил Мариямлулгу, Саломиялгу Эсайх дуккан аьтри машан ларсуна+. 2Нюжмардул цалчинсса кьини[*] кӀюрххила, ххяххабургъищал гай нух-гьаттачӀан лавгуна.

3– Нуххул хьхьичӀсса нузкьун тиннай жунна щил дантӀиссар? – тӀий бия гай цаннихь ца+.

4Ххал дарча, га хъуннасса нузкьун чулухуннай дурну ляркъуна. 5Нуххувун бувххукун, гиву урчӀа чулух кӀяласса янналувусса жагьил ккавккун, гай нигьа бувсуна.

6– Нигьа мабусари! – увкуна ганал хъаннихь. – Ххачлий ивщусса Назаратлиясса Эсах луглай бурув? Му утта увкссар, Му шикку акъассар. Вана Му ивхьуну ивкӀсса кӀану. 7Насиярача, Петрдухьгу, гайми мюталимтурахьгу учара, Эса зуяр хьхьичӀ Галил билаятрайн най уссар, тикку Та зух ялугьлай икӀантӀиссар, зунгу Та, Цала увкусса куццуй, тикку ккаккантӀиссар куну+.

8Хъинну нигьагу бувсун, махӀатталгу хьуну, нуххува бувккун, гай ливхъун бавчуна. Ццаххандарал шаврил щихьчӀав цичӀавгу къабувсуна.

Утта увксса Эса ккаккаву

(Мт. 28:9-10,16-20; Лк. 24:13-49; ЮхӀ. 20:11-23; Иш. 1:6-8)

9•Утта увккун, нюжмардул цалчинмур кьини, Эса увкӀуна цал Маждаллал МариямлучӀан – ганиватуяхха Ганал арулва жин буккан бувну бивкӀсса+. 10Ганилгу лавгун, бувсуна къума лавгун, аьтӀутӀисса Ганал мюталимтурахь. 11Амма гай, Эса сагъну ушиву ва ганин Га ккавкшиву бавнугу, вих къавхьуна+.

12Мунияр махъ цамур журалийн кӀура авсса Эса шагьрулул кьатӀув бувксса кӀанай мюталимтуравасса кӀиннал хьхьичӀ авцӀуна. 13Занахьуну, гайннал му гайми мюталимтурахь бувсуна. Амма гайннайнгу вих къавхьуна. 14Ахирдангу, ацӀния цаягу вакил[*] ссупралух щябивкӀун, гьанттайнсса канакисса гайннал ялун увкӀун, бювкьу-аьй дуллан ивкӀуна, дакӀру мурчӀи шаврил Га утта увккун ккавкминнайн вих хъанай бакъатӀий.

15Ганал увкуна:

– Щаллагу дунияллийх насиярача, циняв халкьуннан Ххарисса Хавар баян буллалияра!+
16Ххарисса Хавар кьамул бувну, марцӀ шаврил эбадат дурну, Заннайн иман дирхьума ххассал антӀиссар, Заннайн иман къадирхьумананнив диван бантӀиссар+. 17Иман дирхьуминнащал архӀал дикӀавантӀиссар хӀикматру ва аьламатру: Ттул цӀанийну жиндри буккан бавантӀиссар; ттинин цанма тачӀав къакӀулну бивкӀсса цайми мазурдийгу гъалгъа тӀунтӀиссар;+
18хӀатта шатраягума нигьачӀаву дакъа, гай канил бугьлантӀиссар; загьру хӀачӀарчагума, цичӀав къашавантӀиссар; къашавайминнай ка дирхьукун, гай хъин шавантӀиссар+.

Эса Ссавруннайн гьаз шаву

(Лк. 24:50-53)

19Мукунгу куну, Заллу Эса Ссавруннайн гьаз хьуну, Заннал урчӀа чулух щяивкӀуна+. 20Гай тӀурча лавгун, гьарца кӀанай Ххарисса Хавар баян буллан бивкӀуна, Залунналгу гайннан, гайннал вяъзарду хӀикматрайну тасттикь буллай, кумаг байва+.

*

1:21 Ххуллун-кьини – му ягьудинал бусравсса кьинир. Му ягьудинал календарьданийн бувну нюжмардул махъра-махъсса кьинир. Му кьини, Тавратрал тӀийкун, зун, даву дуллан къабучӀиссар. Заннайн эбадатру дуллан бучӀи бувну бивкӀссар.

Эбадат-къатта (синагога) – му къатлуву буккайсса бивкӀссар Мубараксса Луттирду, дуккайсса диркӀссар дуаьрду.

* 1:40 Жазан-цӀуцӀаву – му хъинну захӀматсса, инсаннал чӀалачӀин оьккину зия хьун дайсса бурчул азарди. Му азарданул увгьуманан дин-эбадатрал ххуллу-хха бан къабучӀину (къахӀалалну) бивкӀссар.

* 1:44 РувхӀаний – диндалул къуллугъчи. Гьартану ххал бува глоссарийрай.

* 2:15 Дишалартту датӀулт бунагькартуран ккалли байсса бивкӀссар, гай румуллаха зий буну тӀий. Гьартану ххал бува глоссарийрай.

* 2:16 Тавратрал аьлимтал – хъинну куртӀну ва биялну Таврат (Заннал Кьанун) кӀулсса ва му халкьуннан лахьхьин буллай бивкӀсса инсантал.

* 2:24 Фарисейтурал Эсал мюталимтал чӀаллу карунних битлатаврил ва ттирихьлахьаврил тахсирлу къабуллалиссарча, му даву диндалул цичӀав дан къабучӀисса Ххуллун-кьини дуллалаврилли тахсирлув буллалисса.

* 3:14 Эсал вакил – Эса МасихӀнал апостолли.

* 3:18 Кананей – Симоннул ялун цӀар. Мунил мяънагу «ватан ххирашиврул жан дулун хӀадурма» хъанахъиссар – Исраэл Румуллахь бушиврийн къарщисса диндалул ва политикалул дастталул вакил тӀиссар. Мура мяъналий ишла байссар «зилотхъул» тӀисса махъгу.

* 3:19 Аслиймур текстрай «Искариот» тӀий бур. Искариот тӀисса, бюхъай, «Кариотлиятусса инсан» тӀисса махъ бикӀангу.

* 3:22 Баал-Зевул – Иблислуйн учайсса цамургу цӀа.

* 5:3 ИвкӀусса инсан цаннасса нуххуву ишайсса ивкӀссар. Муниятур шикку нух-гьав тӀисса махъ ишла буллалиссагу. Нуххул хьулухухгу чарил нузкьун дишайсса диркӀссар, жанаварт жаназалучӀан къабухханшиврул.

* 5:41 …Талита́, кум! – арамей мазрайсса махърур.

* 6:11 …уссайсса лахгу кьатӀ бувну… – ЖугьутӀи дазул кьатӀату букӀлакӀийни, гайннал цала янналийн ва уссайн багьсса лах кьатӀ байсса бивкӀссар, цивппа путпараснаясса нажасрацӀа марцӀ хъанахъишиврул лишандалун. Мура даву цала миллатрал инсантурал чулийннай дарчарив, мунийну ганал тай путпараснан ккалли баву шайсса диркӀссар.

* 6:14 Гьирод – Гьирод Антипа; му Галил ва Перей билаятирттал паччахӀри (жула заманалуяр хьхьичӀсса 4 – жула заманалул 39 шш.), Гьирод Хъунама паччахӀналгу арсри.

* 6:18 Мусал Луттирайн – Тавратрайн – бувну, уссу сагъну унува, ганал щарсса гама уссил дуцин къабучӀину бивкӀссар.

* 6:37 Динарий – му диркӀссар Румуллал монета. Ми арцу багьлух увгьу зузалал гьантлул мутталий лякъайсса диркӀссар.

* 6:49-50 Дарс дизлан – личӀи-личӀисса, мяйжанну дакъасса затру дусса кунна чӀалан.

* 7:26 …путпарас… – текстраву га щарссанийн «эллине», яъни грек диндадул, аьдатирттал щарсса увкуну бур. Инжилданул заманнай ягьудинал мукун учайсса бивкӀссар циняв къажугьутӀнайн.

* 7:34 Эффата́! – арамей мазрайсса махъри.

* 8:34 НукӀузаманнул Румлив ивчӀан ансса диван кьувкьума ххачлий аьс айсса ивкӀссар, ххач цуппагу ивчӀан антӀиманал таммихӀ биттур бантӀисса кӀанайн цала биян бан аьркинну бивкӀссар. Эсал мукъурттил мяънагу: «Ттун лайкьма цала жан дулунгума хӀадурну икӀан аьркинмари», – хъанахъиссар.

* 10:47 Давудлул Арс – му МасихӀнал цӀардаватусса цари. Идавстурал бувсмунийн бувну, учӀантӀиссар тӀисса МасихӀ Давуд паччахӀнал авладраятусса икӀан аьркинну ивкӀссар.

* 11:9 «Гьосанна» тӀисса «ххассал ба жу» тӀиссар. Ва махъ паччахӀнаха цӀа даврин ишла байссар.

* 12:14 Ххал ба бувчӀин баву Мт. 22:17.

* 12:15 Динарий – му диркӀссар Румуллал монета.

* 12:38 Шикку… лахъи лаххияртту… увкуну буссар «таллит» тӀисса лахъисса, ягьудинал динчитурал дуаь дуллалийни бакӀрайн дутайсса карщуйн.

* 13:6 МасихӀ (Христос) тӀисса «Заннал Язи Увгьума» тӀиссар. Гьартану ххал бува глоссарийрай.

* 13:14 Эсал дакӀнийн бутлатиссар Даниял идавсил, ялун нанимуниву Заннал Къатлуйн ликкантӀиссар, куну, диркӀсса оьшиврийн.

* 14:1 Пейсах – му ягьудинал байранни, му хас дурну дуссар Мисрилия гьаврин ва лагъшиврияту мурахас шаврин. Кьири ЧчатӀул байран дайдишайсса диркӀссар Пейсах байрандалул хъиривмур кьини. Гьартану ххал бува глоссарийрай.

* 14:5 300 динарий багьлух увгьусса зузалал шинал лажиндарай лякъайсса арцу диркӀссар.

* 14:24 Тавратрай увкуну буссар, кьурвандалун бихлахисса хӀайвандалул оьтту аьркинссар Занналгу, ягьудинал халкьунналгу дянивсса кьутӀи цӀакь даншиврул куну. Шикку Эсал бувсун бур Заннал ва инсантурал дянивсса ЦӀусса КьутӀи Цала оьттуйну цӀакь дуллалишиву.

* 14:26 Забур – Давуд идавсин ливкмур лури. Гьартану ххал бува глоссарийрай.

* 14:36 Аслиймур текстрай ишла бувну буссар Эсал ниттил (арамей) мазрайсса «Абба́» тӀисса махъ. Мукун тӀисса «Я ттул Мяммай» тӀиссар.

* 14:55 Ягьудинал Хъун Диван бивкӀссар ягьудинал хъунмур суд. Гьартану ххал бува глоссарийрай.

* 14:63 …цайрасса яннагу ххя-ххя дурккун… – цанма ци-бунугу кьурчӀи бивзшиву, къаччан бивкӀшиву ккаккан баншиврул, инсаннал цайрасса янна ххя-ххя дуккайсса аьдат диркӀссар ягьудинал.

* 15:1 Пилат – Понтий Пилат 26-ку шиная 36-ку шиналнин ивкӀссар Ягьудинаву румуллал ивтсса сардарну (га провинциялул бакӀчину).

* 15:38 Га диркӀссар Заннал Къатлул вивсса, «Мубаракмур кӀану» ва «Яла́ мубаракмур кӀану» кӀанттурду личӀи бан дургьусса пардав.

* 15:46 ИвкӀусса инсан ишайсса ивкӀссар ххяли ттириркӀуну дурсса нуххуву. Муниятур шикку нух-гьав тӀисса махъ ишла буллалиссагу. Нухгу чарил нузкьун хьхьичӀун дуртун лакьайсса диркӀссар, жаназа жанавартрал къаласуншиврул.

* 16:2 Ягьудинал (жугьутӀнал) нюжмар дайдишайссар алхӀат кьини.

* 16:14 Вакилтал ацӀния цая ливчӀун ивкӀсса хаин хьусса Ягьудал цанма цала бувну бивкӀунтӀийри.

• 1:1 Мт. 3:1-12, Лк. 3:1-9, ЮхӀ. 1:19-28
+ 1:2 Мт. 11:10, Лк. 7:27
+ 1:4 Лк. 1:80, ЮхӀ. 1:6
+ 1:5 Иш. 19:18
• 1:9 Мт. 3:13, Лк. 3:21-22, Лк. 4:1-13
+ 1:9 Мт. 2:23, Лк. 2:39
+ 1:10 Иш. 7:56, ЮхӀ. 1:32-33
+ 1:11 Мк. 9:7, ЮхӀ. 12:28, Мк. 9:7,
+ 1:13 Лк. 22:43
• 1:14 Мт. 4:18-22, Лк. 5:1-11
+ 1:15 Мт. 3:2
+ 1:16 Мт. 14:34, Мк. 6:53, ЮхӀ. 1:40-42
+ 1:17 Мт. 13:47
+ 1:18 Мк. 10:28
• 1:21 Лк. 4:31-41
+ 1:21 Мт. 4:13
+ 1:22 Мт. 7:28-29
+ 1:24 Мк. 5:7, Иш. 19:15, ЮхӀ. 6:69
+ 1:26 Мк. 9:20, Иш. 8:7
+ 1:27 Иш. 17:19
+ 1:31 Мк. 5:41, Мк. 9:27, Иш. 3:7, Иш. 9:41
+ 1:34 Мт. 12:16, Мк. 3:12
• 1:35 Лк. 4:42-44
+ 1:35 Мт. 14:23, Лк. 5:16
• 1:40 Мт. 8:1-4, Лк. 5:12-16
+ 1:40 Мк. 9:22
+ 1:42 Лк. 17:14
+ 1:43 Мт. 9:30
+ 1:44 Лк. 17:14
+ 1:45 Мк. 7:36
• 2:1 Мт. 9:1-8, Лк. 5:17-26
+ 2:1 Мт. 4:13, Мк. 1:21
+ 2:4 Мк. 6:55
+ 2:5 Мт. 8:10, Мк. 10:52, Лк. 7:48
+ 2:7 Мк. 14:64,
• 2:13 Мт. 9:9-13, Лк. 5:27-32
+ 2:16 Лк. 15:2
+ 2:17 Лк. 15:7,
• 2:18 Мт. 9:14-17, Мт. 12:1-8, Лк. 5:33

+ 2:18 Мт. 11:2, Лк. 11:1, ЮхӀ. 1:35, Лк. 18:12

+ 2:19 Мт. 25:1-13, ЮхӀ. 3:29, БучӀ. 19:7, БучӀ. 21:2

+ 2:20 Мк. 14:7, Лк. 17:22
• 3:1 Мт. 12:9-14, Лк. 6:6-11
+ 3:1 Мк. 1:21
+ 3:2 Лк. 14:1, Лк. 20:20
+ 3:4 Лк. 14:3
+ 3:7 Мт. 11:21
+ 3:10 Мк. 5:28
+ 3:11 Мт. 14:33, Мк. 1:24
+ 3:12 Мт. 12:16, Мк. 1:34
• 3:13 Мт. 10:1-4, Лк. 6:12-16
+ 3:16 Мт. 16:18, ЮхӀ. 1:42
+ 3:17 Мк. 1:19
+ 3:18 Мт. 9:9
+ 3:19 Мк. 14:10, Мк. 14:44
• 3:20 Мт. 12:22-32, Лк. 11:14-23, Лк. 12:10
+ 3:20 Мк. 6:31
+ 3:22 Мт. 9:34, Мт. 10:25
+ 3:29 Лк. 12:10,
• 3:31 Мт. 12:46-50, Лк. 8:19-21

+ 3:31 Мк. 6:3, ЮхӀ. 2:12, ЮхӀ. 7:3, Иш. 1:14,

+ 3:35 ЮхӀ. 15:14,
• 4:1 Мт. 13:1-23, Лк. 8:4-15
+ 4:9 Мт. 11:15, БучӀ. 2:7
• 4:10 Мт. 13:18-23, Лк. 8:11-15
+ 4:11 Мт. 19:11,
+ 4:12 ЮхӀ. 12:40, Иш. 28:26-27
+ 4:14 Иш. 8:4
+ 4:19 Мт. 6:25, Мк. 10:23,
+ 4:20 ЮхӀ. 15:5
• 4:21 Лк. 8:16-18
+ 4:21 Мт. 5:15, Лк. 11:33
+ 4:22 Мт. 10:26, Лк. 12:2
+ 4:23 Мт. 11:15, Мк. 4:9
+ 4:24 Мт. 7:2
+ 4:29 Мт. 13:38, БучӀ. 14:15
• 4:30 Мт. 13:31-35, Лк. 13:18-19
+ 4:31 Мт. 17:20, Лк. 17:6
• 4:35 Мт. 8:23-27, Лк. 8:22-25
+ 4:35 Мт. 8:18, Лк. 8:22
+ 4:37 Иш. 27:14
• 5:1 Мт. 8:28-34, Лк. 8:26-39
+ 5:7 Мк. 1:24
+ 5:17 Лк. 5:8, Иш. 16:39
+ 5:20 Мт. 4:25, Мк. 7:31
• 5:21 Мт. 9:18-26, Лк. 8:40-56
+ 5:22 Лк. 13:14, Иш. 13:15, Иш. 18:8
+ 5:28 Мк. 3:10
+ 5:30 Лк. 5:17, Лк. 6:19
+ 5:34 Мк. 10:52
+ 5:37 Мк. 9:2, Мк. 14:33
+ 5:39 ЮхӀ. 11:11

+ 5:41 Мк. 1:31, Мк. 9:27, Иш. 3:7, Иш. 9:41, Лк. 7:14

+ 5:43 Мк. 1:44, Мк. 9:9
• 6:1 Мт. 13:53-58, Лк. 4:16-30
+ 6:1 Мт. 2:23, Лк. 2:39, Лк. 4:23
+ 6:2 Мк. 1:21
+ 6:3 Мт. 11:6
+ 6:4 ЮхӀ. 4:44
• 6:7 Мт. 10:1, Мт. 10:5-15, Лк. 9:1-6
+ 6:7 Мк. 3:13-18
+ 6:11 Иш. 13:51
+ 6:12 Мк. 1:15
• 6:14 Мт. 14:1-12, Лк. 9:7-9
+ 6:14 Мк. 8:28
+ 6:15 Мт. 21:11
+ 6:17 Мт. 11:2, Лк. 3:19-20, ЮхӀ. 3:24
+ 6:29 Мк. 2:18
• 6:30 Мт. 14:13-21, Лк. 9:10-17, ЮхӀ. 6:1-14
+ 6:30 Мк. 6:7
+ 6:31 Мк. 3:20
+ 6:34 Мт. 9:36
• 6:45 Мт. 14:22-36, ЮхӀ. 6:15-21
+ 6:45 Мт. 11:21, Мк. 8:22
+ 6:46 Лк. 6:12, Лк. 9:28
+ 6:49 Лк. 24:37
+ 6:52 Мк. 6:41, Мк. 8:17, ЮхӀ. 12:40,
+ 6:53 Мт. 14:34, Лк. 5:1
+ 6:55 Мк. 2:4, Иш. 5:15
+ 6:56 Мк. 5:27
• 7:1 Мт. 15:1-20
+ 7:5 Лк. 11:38
+ 7:6 Мт. 23:13
+ 7:15 Иш. 10:15,
+ 7:19 Иш. 10:15, Иш. 11:9,
+ 7:20 Мт. 12:34,
• 7:24 Мт. 15:21-28
+ 7:26 Иш. 21:2-3
+ 7:27 Мт. 7:6
+ 7:31 Мк. 8:24, Мк. 5:20, Мк. 1:9
+ 7:33 Мк. 8:23, ЮхӀ. 9:6
+ 7:36 Мк. 1:44-45
• 8:1 Мт. 15:32-39
+ 8:2 Мт. 9:36
• 8:11 Мт. 16:1-4
+ 8:11 Лк. 11:16,
• 8:14 Мт. 16:5-12
+ 8:15 Лк. 12:1,
+ 8:17 Мк. 6:52, Мк. 7:18
+ 8:19 Мк. 6:41-43
+ 8:20 Мк. 8:8
+ 8:22 Мк. 6:45
+ 8:23 Мк. 7:33, ЮхӀ. 9:6
• 8:27 Мт. 16:13-20, Лк. 9:18-21
+ 8:28 Мк. 6:14,
+ 8:29 Мк. 14:61-62, ЮхӀ. 11:27
+ 8:30 Мт. 9:30
• 8:31 Мт. 16:21-28, Лк. 9:22-27

+ 8:31 Лк. 17:25, Мк. 9:31, Мк. 10:34, ЮхӀ. 2:19

+ 8:32 ЮхӀ. 16:25
+ 8:33 Мт. 4:10,
+ 8:34 Мт. 10:38-39
+ 8:35 Мк. 10:29
+ 8:36 Лк. 12:20
+ 9:1 Мк. 13:30, ЮхӀ. 21:22
• 9:2 Мт. 17:1-13, Лк. 9:28-36
+ 9:2 Мк. 5:37, Мк. 14:33
+ 9:9 Мк. 1:44, Мк. 5:43
+ 9:13 Мт. 11:14, Лк. 1:17
• 9:14 Мт. 17:14-20, Лк. 9:37-43
+ 9:17 Лк. 11:14
+ 9:20 Мк. 1:26
+ 9:22 Мк. 1:40
+ 9:23 Мт. 17:20-21
+ 9:26 Мк. 1:26
+ 9:27 Мк. 1:31, Мк. 5:41, Иш. 3:7, Иш. 9:41
• 9:30 Мт. 17:22-23, Лк. 9:43-45
+ 9:31 Мк. 8:31, Мк. 10:32-34
+ 9:32 Мк. 6:52
• 9:33 Мт. 18:1-9, Лк. 9:46-50, Лк. 22:24-30
+ 9:33 Мт. 17:24
+ 9:35 Мк. 10:43-44
+ 9:36 Мк. 10:16
+ 9:37 Мт. 10:40, Лк. 10:16, ЮхӀ. 13:20
+ 9:38 Мт. 7:22, Мт. 12:27, Иш. 19:13,
+ 9:40 Мт. 12:30, Лк. 11:23
+ 9:41 Мт. 10:42
+ 9:42 Лк. 17:2
+ 9:43 Мт. 5:30, Мт. 25:41, БучӀ. 20:10
+ 9:50 Мт. 5:13, Лк. 14:34,
• 10:1 Мт. 19:1-12
+ 10:12 Мт. 5:32
• 10:13 Мт. 19:13-15, Лк. 18:15-17
+ 10:15 Мт. 18:3
+ 10:16 Мк. 9:36
• 10:17 Мт. 19:16-30, Лк. 18:18-30
+ 10:17 Лк. 10:25
+ 10:21 Лк. 12:33
+ 10:23 Мк. 4:19
+ 10:27 Мк. 14:36, Лк. 1:37
+ 10:28 Мк. 1:18-20
+ 10:29 Мк. 8:35, Лк. 14:26
+ 10:31 Мт. 20:16, Лк. 13:30
• 10:32 Мт. 20:17-19, Лк. 18:31-34
+ 10:34 Мк. 8:31, Мк. 9:31
• 10:35 Мт. 20:20-28
+ 10:35 Мк. 1:19
+ 10:37 Мт. 19:28
+ 10:38 Мк. 14:36, ЮхӀ. 18:11, Лк. 12:50
+ 10:39 Иш. 12:2, БучӀ. 1:9
+ 10:43 Мт. 23:11, Мк. 9:35
+ 10:45 ЮхӀ. 13:4-5, ЮхӀ. 11:51,
• 10:46 Мт. 20:29-34, Лк. 18:35-43
+ 10:47 Лк. 1:32
+ 10:52 Мк. 5:34, Лк. 7:50, Лк. 17:19

• 11:1 Мт. 21:1-11, Лк. 19:28-40, ЮхӀ. 12:12-19

+ 11:1 Иш. 1:12, Мт. 21:17, Лк. 24:50, ЮхӀ. 11:18

+ 11:10 Мт. 23:39
• 11:12 Мт. 21:18-19
+ 11:12 Мт. 4:2
+ 11:13 Мк. 13:28, Лк. 13:6

• 11:15 Мт. 21:12-17, Лк. 19:45-48, ЮхӀ. 2:13-22

+ 11:15 Лк. 2:24
+ 11:18 Мт. 21:46
+ 11:19 Лк. 21:37
• 11:20 Мт. 21:19-22
+ 11:23 Мт. 7:7, Мт. 17:20,
+ 11:24 Мт. 7:7,
+ 11:25 Мт. 6:14,
• 11:27 Мт. 21:23-27, Лк. 20:1-8
+ 11:28 Иш. 4:7
+ 11:30 Мк. 1:4
+ 11:31 Лк. 7:30
+ 11:32 Мт. 11:9, Мт. 14:5
• 12:1 Мт. 21:33-46, Лк. 20:9-19
+ 12:1 Мк. 13:34
+ 12:5 Мт. 22:6, Мт. 23:34,
+ 12:6 Мт. 3:17,
+ 12:9 Иш. 13:46
+ 12:11 Иш. 4:11,
+ 12:12 Мк. 11:18, Мк. 11:32
• 12:13 Мт. 22:15-22, Лк. 20:20-26
+ 12:13 Лк. 11:54
+ 12:14 Мт. 17:24-25
+ 12:15 Мк. 7:6, Лк. 12:1
• 12:18 Мт. 22:23-33, Лк. 20:27-40
+ 12:18 Мт. 3:7, Иш. 23:8
• 12:28 Мт. 22:34-40, Лк. 10:25-28
+ 12:31 Мт. 19:19
+ 12:34 Лк. 20:40
• 12:35 Мт. 22:41-46, Лк. 20:41-44
+ 12:35 Мк. 10:47, Лк. 1:32
+ 12:36 Иш. 2:34-35
+ 12:37 Мк. 6:20
• 12:38 Мт. 23:1-36, Лк. 20:45-47
+ 12:39 Лк. 11:43
• 12:41 Лк. 21:1-4
+ 12:41 Мт. 27:6
• 13:1 Мт. 24:1-14, Лк. 21:5-19
+ 13:2 Лк. 19:44

+ 13:8 БучӀ. 6:4, Иш. 11:28, БучӀ. 6:8, БучӀ. 6:12

+ 13:9 Иш. 17:6, Иш. 18:12, Иш. 24:1, Иш. 25:6

+ 13:10 Мт. 28:19,
+ 13:11 Иш. 4:8
+ 13:12 Мт. 10:35-36
+ 13:13 Мт. 10:22, ЮхӀ. 15:18, БучӀ. 2:10
• 13:14 Мт. 24:15-28, Лк. 21:20-24
+ 13:15 Лк. 17:31
+ 13:17 Лк. 23:29
+ 13:19 БучӀ. 16:18
+ 13:20 Лк. 18:7
+ 13:21 Лк. 17:23
+ 13:22 БучӀ. 13:13, БучӀ. 16:14
+ 13:23 ЮхӀ. 13:19, ЮхӀ. 14:29
• 13:24 Мт. 24:29-31, Лк. 21:25-28
+ 13:25 Иш. 2:20, БучӀ. 6:13
+ 13:26 Мт. 16:27
+ 13:27 Мт. 13:41
• 13:28 Мт. 24:32-35, Лк. 21:29-33
+ 13:30 Мк. 9:1

• 13:32 Мт. 24:36-44, Лк. 17:26-30, Лк. 17:34-36

+ 13:33 Мт. 25:13
+ 13:34 Мк. 12:1
+ 13:35 Мт. 25:13,
+ 13:36 Мт. 25:1-13
• 14:1 Мт. 26:1-5, Лк. 22:1-2, ЮхӀ. 11:45-53
+ 14:1 ЮхӀ. 11:53
• 14:3 Мт. 26:6-13, Лк. 7:36-50, ЮхӀ. 12:1-8
+ 14:3 Мт. 21:17, ЮхӀ. 11:1, ЮхӀ. 11:18,
+ 14:7 Мк. 2:20, ЮхӀ. 7:33
+ 14:8 ЮхӀ. 19:40
+ 14:9 Мт. 24:14
• 14:10 Мт. 26:14-16, Лк. 22:3-6
+ 14:10 ЮхӀ. 13:2, Иш. 1:16

• 14:12 Мт. 26:17-30, Лк. 22:7-23, ЮхӀ. 13:21-30

+ 14:18 ЮхӀ. 13:18
+ 14:21 Мт. 18:7
• 14:22 Мт. 26:26-30, Лк. 22:15-20,
+ 14:22 ЮхӀ. 6:51,
+ 14:26 Лк. 22:39

• 14:27 Мт. 26:31-35, Лк. 22:31-34, ЮхӀ. 13:36-38

+ 14:27 ЮхӀ. 16:32
+ 14:28 Мк. 16:7
• 14:32 Мт. 26:36-46, Лк. 22:39-46
+ 14:33 Мк. 5:37, Мк. 9:2
+ 14:34 ЮхӀ. 12:27

+ 14:36 Мк. 10:27, Мк. 10:38, ЮхӀ. 18:11, ЮхӀ. 5:30, ЮхӀ. 6:38

+ 14:38 Мт. 6:13,

+ 14:41 ЮхӀ. 2:4, Мк. 9:31, Мк. 10:33

• 14:43 Мт. 26:47-56, Лк. 22:47-53, ЮхӀ. 18:3-12

+ 14:43 Иш. 1:16

+ 14:47 Лк. 22:38

+ 14:49 Мк. 11:27, Мт. 1:22-23, Мт. 21:4, ЮхӀ. 19:36

+ 14:50 Мк. 14:27, ЮхӀ. 16:32

• 14:53 Мт. 26:57-68, Лк. 22:54-55, Лк. 22:63-71, ЮхӀ. 18:13-14, ЮхӀ. 18:19-24

+ 14:58 Мк. 15:29, ЮхӀ. 2:19
+ 14:60 Мк. 15:4-5
+ 14:62 Мт. 16:27, Мт. 24:30,
+ 14:63 Иш. 14:14
+ 14:64 Мк. 2:7, ЮхӀ. 10:36,
+ 14:65 Мк. 10:34

• 14:66 Мт. 26:69-75, Лк. 22:56-62, ЮхӀ. 18:15-18, ЮхӀ. 18:25-27

+ 14:72 Мк. 14:30

• 15:1 Мт. 27:1-2, Мт. 27:11-14, Лк. 23:1-5, ЮхӀ. 18:28-38

+ 15:1 Лк. 3:1, Лк. 13:1, Иш. 3:13, Иш. 4:27,
+ 15:2 Мт. 2:2
+ 15:4 Мк. 14:60-61
• 15:6 Мт. 27:15-26, Лк. 23:13-25, ЮхӀ. 18:39
+ 15:10 ЮхӀ. 12:19, Иш. 5:17
+ 15:11 Иш. 3:14
+ 15:14 Лк. 23:41,
+ 15:15 Мк. 10:34
• 15:16 Мт. 27:27-31, ЮхӀ. 19:2-3
+ 15:19 Мк. 10:34, Мк. 14:65

• 15:21 Мт. 27:32-44, Лк. 23:26-43, ЮхӀ. 19:17-27

+ 15:29 Мк. 14:58, ЮхӀ. 2:19
+ 15:31 ЮхӀ. 10:18
+ 15:32 ЮхӀ. 1:49, ЮхӀ. 12:13, ЮхӀ. 20:29

• 15:33 Мт. 27:45-56, Лк. 23:44-49, ЮхӀ. 19:28-30

+ 15:40 Лк. 8:2

• 15:42 Мт. 27:57-61, Лк. 23:50-56, ЮхӀ. 19:38-42

• 16:1 Мт. 28:1-8, Лк. 24:1-12, ЮхӀ. 20:1-10
+ 16:1 Мк. 15:40
+ 16:3 Мк. 15:46
+ 16:7 Мк. 14:28

• 16:9 Мт. 28:9-10, Мт. 28:16-20, Лк. 24:13-49, ЮхӀ. 20:11-23

+ 16:9 Лк. 8:2
+ 16:11 Лк. 24:11
+ 16:15 Иш. 1:8,
+ 16:16 Иш. 16:31, ЮхӀ. 3:18

+ 16:17 Лк. 10:17, Иш. 5:16, Иш. 8:7, Иш. 16:18, Иш. 19:12, Иш. 2:4, Иш. 10:46,

+ 16:18 Лк. 10:19, Иш. 28:3-5, Иш. 9:12, Иш. 28:8

+ 16:19 Лк. 24:51, Иш. 1:9, Иш. 7:55-56, БучӀ. 3:21

+ 16:20 Иш. 5:12

+ https://ibt.org.ru/ebook?id=LAK

БувчӀинбавуртту

БувчӀинбавуртту

1. Б

2. ГЬ

3. Д

4. Ж

5. З

6. И

7. КЬ

8. М

9. Н

10. П

11. Р

12. С

13. Т

14. Ф

15. Х

16. ХЪ

17. Э

18. Я

Шикку буллуну буссар текстраву ва лишандалийну (…) ккаккан бувми махъру.

Баал-Зевул (Веельзевул) – му Иблислул цамургу цӀа дикӀан бюхъайссар тӀий бур. Ва диркӀун дур ягьудинал лагмасса халкьуннал залтуравасса цаннал цӀа.

Гьирод (Хъунама) – жугьутӀнал машгьурсса паччахӀ (жула заманалуяр хьхьичӀсса 37-ку шиная – 4-ку шинайнин). Ганал заманнай Ягьудинал паччахӀлугъ Румуллал паччахӀлугърайн мютӀину, танил провинцияну диркӀссар. Гьирод Хъунаманал Заннал Къатта цӀубуккан бувну, хъунма бувну бивкӀссар.

Гьирод Агриппа I – му Ягьуди, Галил, Перей ва Самар билаятирттал паччахӀри (жула заманалул 37–44 шш.), Гьирод Хъунама паччахӀналгу арснал арсри.

Гьирод Антипа – му Галил ва Перей билаятирттал паччахӀри (жула заманалуяр хьхьичӀсса 4 – жула зуманалул 39 шш.), Гьирод Хъунама паччахӀналгу арсри.

Давуд – Исраэлнал яла цӀадуркма паччахӀ ивкӀссар. Га ивкӀссар Ягьудал авладраясса. Дакьавугу, тӀайлашивугу ччай, Давуд Заннал бияла бартбигьлай ивкӀссар. Муниятур Занналгу Исраэлнал паччахӀтал Давудлул авладраяту хьун байсса бивкӀсса. Махъ заманнай учӀантӀисса МасихӀгу Давудлул авладраятур икӀантӀисса тӀий бивкӀссар ягьудинал идавстал.

Дишалартту датӀулт – румуллал паччахӀлугърал хазналувун дишалартту датӀлатӀисса къуллугъчитал. Ккаккан дурмунияр ххишаласса датӀлай, гай цанмагу хайр ласлай бивкӀссар. Заннайн иман къадирхьусса румуллаха зийгу, хӀарамну арцу ляхълайгу бунутӀий, ягьудитуран гай къаххирасса бивкӀссар.

Жазан-цӀуцӀаву – му хъинну захӀматсса, инсаннал чӀалачӀин оьккину зия хьун дайсса бурчул азарди (проказа). Му азар Заннал таммихӀран ккалли дайсса диркӀссар, къашайшалтгу цайми инсантураща биян къашайсса кӀанайн бакьайсса бивкӀссар. Му азарданул увгьуманан дин-эбадатрал ххуллу-хха бан къабучӀину (къахӀалалну) бивкӀссар.

Забур – му диндалул 150 балай цачӀун бувсса жужри. Миннуву чӀявусса балайрду бур агьали ххассал баврихлу Зал бюхттул уллалисса, цайми бур КӀанал хъуншиву, кьудрат, ччаву чӀалачӀи дуллалисса ягу кумаг чӀа тӀисса. Ми балайрдаву чӀявуми Давуд идавсил чивчусса бивкӀссар.

Заннал Арс – укун куну буссар Инжилданий Эсайн, Га Мариямлул инсаннацӀа увну акъатӀий, Га Заннал РухӀирайну (РухӀ ал-кьуддус) ниттил ляхълуву ивхьуну ивкӀунтӀий. Му бакъассагу, Мубараксса Луттирай (Забурданий) Исраэлнал паччахӀтурайн Заннал арсру увкуну буссар.

Заннал Къатта – ягьудинал Ярусалимрайсса яла агьаммур ва мубаракмур къаттар. Ягьудинал кьурван байсса бивкӀссар так Заннал Къатлуву, байраннал гьантрайгу гай мивун батӀайсса бивкӀссар. Заннал Къатта бувну бивкӀссар Эса ан азараксса шиннардил хьхьичӀ ягьудинал цӀадурксса паччахӀтурал Давудлул ва Сулайманнул. Мунияр махъ Бабилоннал паччахӀнал Бухтнасардул (Навуходоносор) га лекьан бувну бивкӀссар. Яла га цӀуницӀакул бувссар Зоробабеллул. Эсал заманнай тӀурча га Заннал Къатта ягьудинал паччахӀ Гьирод Хъунаманал цӀубуккан бувну бивкӀссар. Заннал Къатлул диркӀссар халкь батӀайсса цаппара хӀаятру. Жула заманнул 70-ку шинал Заннал Къатта румуллал лекьа-пӀякьу бувссар, ххишала га цӀубуккангу къабувссар.

Заннал ПаччахӀлугъ – я бунагьру, я бивкӀу къабикӀантӀисса ялун дучӀантӀисса дуниял. Утта буккан бувминнаву му дунияллун лайкь хьуми яхъанантӀиссар Заннал дирхьусса низамрай. Амма му дунияллун лайкь хьунсса ххуллу Заннайн иман дирхьусса гьарца инсаннаща ласун бюхъайссар цала дакӀнивух. Заннал ПаччахӀлугърайн Ссавруннайсса ПаччахӀлугъ кунугу учайссар.

Зума дугьаву – (ягьудинал аьдатрай зума дугьаву) му хъанахъиссар ккаккан бувсса гьантрай дукра дурагу къадукаву. Мунил мурадну хъанахъиссар эбадат дуллалиманал цала дакӀнивусса буруккин Заннан чӀалачӀи баву, мунийну цала дуллалисса дуаьрду гуж даву.

Иблис – му ссавнияту Заннал экьи увтсса малаикнал цӀари. Му хъанахъиссар циняв щяйтӀантрал (жиндрал, мурдалсса рухӀирдал) бакӀчину, инсантал ххуллул тӀайламунияту баччан буллалиману ва Заннал яла оьма душманну.

Ибрагьим – му хъунисса идавстураясса цар. Мубараксса Луттирай бувсун буссар Заннал ганащал кьутӀи дурну диркӀшиву. Заннал ганал авлад «хьхьирил къун кунма» чӀяву банна куну бивкӀссар. Ибрагьимлул оьрчӀаяту байбивхьуссар жугьутӀнал, аьрабнал ва цаппара цайми миллатру.

Идавстал – ми Заннал Махъ (Калам) бавми ва му инсантуран баян буллалимири. Идавстал ягьудинан цинияргу хьхьичӀ Заннал амрурду бартбигьлан, цаннал цаннан оьбаларду къабуллан, дакӀру марцӀну бикӀан аьркиншиву лахьхьин буллай бивкӀссар. Мукун бакъахьурча, аьдатру дуручлачаврил инсаннан цичӀав мюнпат бакъассар. Тамансса идавстурал Заннал Махъ луттирдай чивчуссар, ми луттирдугу ягьудиначӀа хъуннасса сий дуну бивкӀссар.

Инсаннал Арс – МасихӀнал цӀардал цар. Укун увкуну бур Ганайн Даниял идавсил. Эсал Цайнма Цалагу чӀявуну мукун учайсса бивкӀссар. Даниял идавсил МасихӀнаяту бувсун бур, ссавнияту ливккун увкӀманая кунма, Га Заннал бюхттул увну, щала дунияллий каялувшиву дантӀиссар куну. Мукун учаврил мяънагу Цува гьаманки Гана Га Данияллул кӀицӀ увсса цинявппагу агьалинал ПаччахӀ, Цал ПаччахӀлугъ абадул абадлийсса дикӀантӀима ушиву ккаккан бавур тӀиссар.

Кьири ЧчатӀул байран – Пейсахрал хъиривсса арулва гьантлий дайсса байранни. Ми гьантрай дукралухун кьирисса кӀюла ччатӀ бакъа букан бучӀину къабивкӀссар. Ххал бува мукунма статья Пейсах байран.

Кьурван – ягьудинал диндалуву Заннан цӀа куну дуллалисса личӀи-личӀисса эбадатирттал журардур. Миннувун духлахиссар Заннайнсса щукрулун Заннал Къатлувун лавсун букӀлакӀисса къама, ччатӀ, зайтуннагь; мукунма, цащава хьусса бунагьрал ялтту учӀаву чӀа тӀий, Заннан кьурваннун биххансса хӀайван рувхӀанийтурачӀан биян баву (мукунсса хӀайван бивххун, яла щаллунма ягу мунил бутӀа ччуччайсса бивкӀссар мунинва хас бувсса кьурван ччуччай кӀанай). Эса МасихӀ ххачлий ищаву, Га ивчӀаву ва яла утта уккаву гьарца инсаннал гьарца бунагь шюшинсса хӀакьсса кьурванну хьуссар.

МарцӀ баврил эбадат – укун таржума буллалиссар грекнал «баптизма», оьруснал «крещение» тӀисса махъру. Ва эбадатрал мяъна хъанахъиссар инсаннал бунагьру кьабивтун, Заннал тӀийкунсса ххуллийн кӀура аяву. Ва эбадат дайни, инсан щинавун уххан айсса ивкӀссар.

МарцӀбай ЯхӀъя (оьрус.м. Иоанн Креститель) – му Захариял арсри. Му щинайну марцӀ баврил эбадат дуллай ивкӀмари. Инсантал щинайну марцӀ буллай, ЯхӀъя Эса МасихӀнан ххуллу хӀадур буллай ивкӀссар. Мунайн ЯхӀъя ХьхьичӀ увкӀмагу учайссар. Ххал бува мукунма статья МарцӀ баврил эбадат.

МасихӀ (оьрус.м. Мессия, Христос) – жугьутӀ мазрай ва мукъул мяъна «Заннал Язи Увгьума» дур. Ягьудинал аьдат диркӀун дур, нахӀусса кьанкь дусса нагь бакӀрайх дуккаврийну инсан ляличӀину бюхттулсса даражалийн лахъан айсса. Мусан буллусса Тавратрай, Идавстурал Луттирдай ва Забурданий бувсун буссар МасихӀ учӀаншиву ПаччахӀну ва Ххассалбайману.

Мубараксса Луттирду – ми ягьудинал хъинну ккалли байсса имандалул луттирду хъанахъиссар. Гивунгу бухлай бивкӀссар Таврат (Кьанун), Забур, Идавстурал Луттирду ва цаймигу луттирду.

Муса – хъунисса идавстураясса цар. Муса бакӀчи увну, ягьуди халкь Заннал Мисрилия (Египетнава) буккан бувссар, Мисриллал паччахӀнал лагъартшиврия ххассал бувссар. Мусан Заннал ликкан бувссар Таврат.

Нух-гьав – ххяли виттириркӀуну, инсаннал нурчӀи дишин бувсса къатта. Ганивунсса хьулу чарил нигь дирхьуну лакьайсса бивкӀссар.

Пейсах байран – ягьудинал байранни. Ва байран гайннал хас дурну дур Муса идавс бакӀчину цивппа Мисрилия (Египетнава) лавгун, Мисриллал паччахӀнал лагъартшиврия мурахас шаврин. КӀицӀ лагайссар гьарца ягьудинал шиндайдихьулий, жула календарьданул март-апрельданий. Пейсахрал дукра дан му кьини чӀи ягу гада биххайсса бивкӀссар.

Путпарас – щялусса залтурайн, миннал гьайкаллайн иман дирхьума. Ягьудитурал укун учайсса бивкӀссар лагма-ялттусса циняв халкьуннайн, Ца акъа акъасса Заннайн вих бакъаминнайн.

РувхӀанийтал – Ярусалимрайсса Заннал Къатлул къуллугъчитал. РувхӀанийтурал агьаммур бурж бивкӀссар – Заннансса кьурван булаврил эбадатру даву. Тавратрайн бувну, рувхӀанийталну зун бучӀину бивкӀссар так Гьаруннул (Мусал уссил) авладраясса инсантуран.

Саддукейтал – ягьудинал ккураннавасса цар. Ганивун буххайсса чӀявуми бивкӀссар диндалул къуллугъчитал, хъуни къатрал агьлу ва дурккусса инсантал. Гайннал яла ккалли баймур бивкӀссар Мусал Тавратрайсса ххювагу луттирай (яни Мубараксса Кьанундалий) бан ккаккан бувмур. Масала, гай вих къашайсса бивкӀссар Кьиямасса кьини дучӀаврийн, мунил хӀакъираву Тавратрай цичӀав увкуну бакъатӀий. Саддукейтал Ягьудинал Хъун Дивандалувугу хъинну махъ нанимину бивкӀссар.

Сардар – хъунисса билаятирттал ялув хӀакимшиву дуллан ивтсса румуллал вакил.

Ссавруннайсса ПаччахӀлугъ – ххал бува Заннал ПаччахӀлугъ.

Ссуннат – Ибрагьим идавсищал Заннал дурсса кьутӀилийн бувну, бурхьнисса гьарца инсаннан аьркинну бивкӀссар ссуннат бан. Увсса оьрчӀан ссуннат байсса бивкӀссар мяйлку кьини. Эсал заманнай му кьини оьрчӀан цӀагу дизайсса диркӀссар.

Таврат (Кьанун) – му МусайхчӀин жугьутӀнал халкьуннан Заннал ликкан дурсса иман дишаврил ва оьрму бутаврил кьяйдардал (тӀул-тӀабиаьтрал, адаврал, оьрмулувусса циняв иширттал кьараллал, хӀараммунил ва хӀалалмунил) жямри. Ми кьяйдарду цачӀун дурну дуссар Мусал Луттирай – Тавратрай. Тавратрал буссар ххюва бутӀа. Гайннуй бувсун бур дуниялгу, инсангу ляхъан баврия, цалчинсса идавстурая, жугьутӀнал халкь дунияллийн буккаврия, Заннал ми халкь Мисриллал паччахӀнал лагъшиврия мурахас баврия ва миннан дулунна куну диркӀсса аьрщи дулаврия. Мукунна му Луттирай дуссар Исраэлнал халкьунан Заннал дирхьусса кьанун.

Тавратрал аьлимтал – хъинну куртӀну ва биялну Таврат (Заннал Кьанун) кӀулсса ва му халкьуннан лахьхьин буллай бивкӀсса инсантал. Ягьудинал халкьуннаву миннал хӀурмат ва сий хъуннасса диркӀссар.

Тетрарх (грек мазрава) – Гьирод Хъунаманал цала паччахӀлугъ мукьа арснайх дарчӀуну диркӀссар, ца бутӀул бакӀчинайн тетрарх учайсса бивкӀссар.

Фарисейтал (бухсса жугьутӀ мазрай «батӀул хьуми», «личӀи хьуми») – ми бивкӀссар Тавратрал, буттахъал аьдатирттал тӀутӀимур цахъис даччин хьун къадиртун биттур дан, диндалул ххуллу-хха марцӀну буруччин аьркинссар тӀисса, дурккусса, дин ххирасса инсантал. Гай жяматраву хъинну махъ наними бивкӀссар. Гайннал цалагу диндалул тӀалавшинну хъинну ялув бавцӀуну дуруччайсса диркӀссар, махъминнаятугу гайннал мура тӀалавшин дайсса диркӀссар.

Ххарисса Хавар – му, МасихӀнал мукъурттийн бувну, Заннал ПаччахӀлугъ дучӀавриясса хаварди. Махъату мукун тӀун бивкӀссар Инжил Луттирайн, яни Заннал гьан увсса МасихӀ дунияллийн учӀавриясса ва, бунагьирттая мурахас бувну, инсантал ххассал бавриясса хаварданийн.

Ххачлий ищаву – инсаннан жаза баврил ца журар. Ххачлил журалийсса ттурцӀай, каруннай ва ттурцӀацӀух ялавай итабавкьусса ччаннай мярду бивщуну, инсан зурчӀай тӀутӀи айсса ивкӀссар. Мукунсса таммихӀ байсса бивкӀссар нукӀузаманнул Румливгу, цаймигу кӀанттавугу. Ххачлий ивщума аьзаврай ивчӀаву бакъасса, хъунмур мяъна диркӀссар халкьуннал хьхьичӀ га аски-кьюкьин авугу. Амма яла-махъ гьаманки ххачлияту хьуссар Эсал ххуллу бувгьуминнан бунагьру багъишла баврил ва оьрму бивкӀулуяр ххув шаврил лишан.

Ххуллун-кьини – му ягьудинал бусравсса кьинир. Ягьудинал календарьданийн бувну, му нюжмардул махъра-махъсса кьинир. Му кьини, Тавратрал тӀийкун, зун, даву дуллан къабучӀиссар. Так Заннайн эбадатру дуллан бучӀи бувну бивкӀссар.

Хъунама рувхӀаний – ягьудинал диндалул къуллугъчитураву яла хъунама ивкӀссар. Цаппара эбадатру дайсса диркӀссар так мунал. Масалдаран, Заннал Къатлувусса Яла Мубаракмур КӀанайн уххан мунан бакъасса, цаманан щинчӀав бучӀину къабивкӀссар.

Хъун рувхӀанийтал – ми ягьудинал яла лавайми диндалул къуллугъчитал бивкӀссар. Эсал заманнай сайки циняв хъун рувхӀанийтал ца-кӀива авадансса къатлувасса бивкӀссар.

Эбадат-къатта (синагога) – му къатлуву буккайсса бивкӀссар Мубараксса Луттирду, дуккайсса диркӀссар дуаьрду. Эсал заманнай мукунсса къатри ягьуди яхъанахъисса гьарца шагьрулий бивкӀссар. Ми къатравун бавтӀминнаяту ччиманаща бюхъайсса бивкӀссар, хьхьичӀун увккун, Мубараксса Луттирдава ци-бунугу циняннахь буккин, яла – цала бувккумунил мяъна дурчӀин дуллалисса ихтилатгу бан.

Ягьуда – Якьувлул ацӀния кӀия арснаясса цар. Ганаяту Исраэлнал тухумравасса ца байбивхьуссар. Ганал наслулийн ганал цӀанияту ягьуди тӀун бивкӀссар (Инжилданий чӀявуну мукун тӀий буссар циняв жугьутӀнайн). Исраэлнал билаятрал гай бивзмур кӀанайн Ягьуди билаят учайссар. Ягьудинал тухумраяту ивкӀссар Исраэлная яла хъунама паччахӀ Давуд ва Ганал наслулиятусса Эса МасихӀ. Яла махъ му цӀа дусса тамансса инсантал бивкӀссар, масалдаран, Кариотлиятусса Ягьуда – МасихӀ авххусса мюталим.

Ягьудинал Хъун Диван (синедрион) – му бивкӀссар ягьудинал хъунмур суд. Ганивун буххайсса бивкӀссар Хъунама рувхӀаний, рувхӀанийтал, хъунисри ва Тавратрал аьлимтал. Эсал заманнай яла агьамми Ягьудинал Хъун Дивандалул хӀукмурду румуллал сардарнал цӀакь байсса бивкӀссар.

Якьув – хъуни идавстуравасса цар. Ибрагьимлул арснал арсри. Ганал оьрчӀаяту байбивхьуссар ягьудинал ацӀния кӀивагу агьлу-авлад. Мунин бувну, ягьудинал халкьуннайн учайссар Якьувлул миллат. Заннал му миллатрайн Исраэл куну буссар.

Мяъна дурчӀавриву захӀматшивуртту хьуна дакьайсса лакку махъру

Мяъна дурчӀавриву захӀматшивуртту хьуна дакьайсса лакку махъру

1. А

2. АЬ

3. Б

4. В

5. Ж

6. З

7. Л

8. С

9. Т

10. У

11. ХЪ

12. ХӀ

13. Ч

14. ЧӀ

15. Щ

16. Я

Ва сияхӀравун бивчуну буссар цаппара буккултран бувчӀин захӀматну бивкӀсса махъру. Вай махъру (…*) лишандалийну ккаккан бувну буссар.

Агьлу-авлад – ца тухумрал инсантал, ца бакӀбуттая нанисса наслу (племя).

АхӀрам – храм.

Аьдлу – тӀайласса хӀукмурду бачин буллалаву (справедливость).

Аьламат – Заннаясса лишан, ци-бунугу хьунтӀишиву бусласисса аьш (знамение).

Аьрип (аьриф) – хъинну дурккусса, хъинну аькьлу бусса инсан.

Бияла – ци-бунугу бан, щияту-бунугу ци-бунугу тӀалав бан бюхъайшиву; Заннал бияла – цимурцаннул каши Заннахь цахьра душиву.

Вяъза (вяъза-насихӀат) – халкьуннахь диндалия бусаву, Заннал Махъ инсантурачӀан биян баву.

Жумужул ккукку – хъинну чӀирисса зат тӀисса мяъналий ишла байсса махъри.

Зайтуннагь – зайтундалул (оливалул) мурхьирал ахъулссаннуя дуккайсса нагь.

Лагъ – щил-унугу канилусса, цала ихтияр цахьра дакъасса инсан (раб).

Сувр (ссур) – Кьиямасса кьинилул баларду ливкшиву баян буллалисса труба.

Таж – паччахӀтурал бакӀрай бишайсса, ххирасса металлдания бувсса, ляълу-жавагьирттай чӀюлу бувсса кьяпуха лавхьхьусса шалкка (корона).

ТаммихӀ – щий-бунугу хьусса тахсирданухлу багьаймур баву (наказание).

Ташу – закондалий цӀакь бувсса щар шаву ва щар дуцаву.

Уммат – ца диндалул агьлу.

Умуд – хьул; хьуну ччимур (надежда).

Хъунисри – жяматрал бакӀчитал.

ХӀакь – дурсса даврихсса багьа.

ХӀаписар – ларайсса чиндалул аьраличу (дяъвилул къуллугъчи – офицер). Шикку кӀицӀ увну уссар ттурша аскарнал амир – румуллал мазрай центурион.

ХӀикмат – аьжаивсса, инсан махӀаттал уллалисса, хӀайран уллалисса Заннал Цала каши ккаккан дайсса иш (чудо).

ХӀукму – ссал-бунугу хӀакъираву ахир-пикри кьамул баву (постановление, решение).

Чул (чулданул) – къундалул ягу чарил авлахъ (пустыня).

ЧӀапа – щяпрая щавшсса, аьркинмур дишайсса зат (корзина).

Щахъами – лас ивкӀусса, яла щар къавхьусса хъами (вдовы).

Язи бугьан – цанма ччимур, аьркинмур ссавату-бунугу, щивату-бунугу личӀи бан (отобрать, выбрать).

Грек мазрай личӀину буллумур

Грек мазрайсса канихчичрурдаву личӀисса куццуй буллусса кӀанттурду

Инжилданул канихчичрурдаву буссар яла тӀайламиннун ккаллисса грек мазрайсса текстру. Гьаманки ми текстирдаяту бувну буссар лакку мазрайсса таржумарттугу. Амма грек мазрайсса канихчичрурдаву буссар яла мяйжанми текстирдавугу цаппара личӀишивуртту дусса текстру. Миннуву яла агьамми личӀину буллусса кӀанттурду жу гилунмай буллай буру.

Эса МасихӀная Маттейл чивчусса Ххарисса Хавар

Мт. 6:13б Вихьри дусса ПаччахӀлугъ, гуж ва бюхттулсса цӀа абадул абадлий. Амин.

Мт. 8:28 Цаппара чичрурдай «Гергеса аьрщарайн» увкуну бур.

Мт. 17:21 Жиндри тӀурча буккан байссар анжагъ дуаьлийну ва зума дугьаврийну.

Мт. 18:11 Инсаннал Арс увкӀсса ахир пуч хьуну наними ххассал банни, – тӀий, буслай ия Эса ялагу.

Мт. 23:14 Бала багьанссар зуйн, Тавратрал аьлимтал ва фарисейтал! Лажинлякъулт! Зу щахъаннил къатри думуницӀа дуллай буру ва хъунмасса хӀаллай дуаь дуллалими хъанай буру. Мунихлу зун оьсса таммихӀ буссар.

Эса МасихӀная Марклул чивчусса Ххарисса Хавар

Мк. 11:26 Цаппара чичрурдай ххибувну бур вай махъру: «Зу хӀалал къабитарчан, Занналгу зулми бунагьру хӀалал къабитантӀиссар».

Мк. 16:9-20 – цаппара канихчичрурдаву ва бухзаманнул таржумарттаву Марклул Инжилданул ахир укунсса дакъар.

Эса МасихӀная Лукал чивчусса Ххарисса Хавар

Лк. 9:54 Цаппара чичрурдай ххибувну бур «…Илияслул бувсса кунма…» тӀисса махъру.

Лк. 8:26 Цаппара чичрурдай «…Гадара аьрщарайн».

Лк. 9:55-56 Цаппара чичрурдай укун ккаккан бувну бур: «Эсал, гайннахгу урувгун, къадагъа дирхьуну дур. – Зува цукунсса рухӀирал бачин бувну буссарув къакӀулну бур зун, – увкуну бур Эсал гайннахь, – Инсаннал Арс халкьуннал жанну ласлан акъарча увкӀсса, ххассал булланни. Яла гай цамур шяравун лавгун бур».

Лк. 10:1 Цаппара чичрурдай «арулцӀала мюталим» увкуну бур.

Лк. 10:17 Цаппара чичрурдай «арулцӀала мюталим» увкуну бур.

Лк. 11:4 Цаппара чичрурдай буссар укунсса махъру ххибувну: «…буручча жу Оьсса Душманная».

Лк. 17:35-36 Цаппара чичрурдай ххибувну бур: «Хъув зузисса кӀиннаяту ца уцинтӀиссар, гама кьаитантӀиссар».

Лк. 22:47 Цаппара чичрурдай ххибувну бур: «Цащала бувкӀсса инсантуращал Ягьудал мукунсса икьрал дурну диркӀун дур, на ппай увкумари Эса куну».

Лк. 23:16-17 Цаппара чичрурдай буссар укунсса махъру ххибувну: «Байрандалул кьини Пилатлун укунагу ца инсан дуснакьрава итаакьин багьлай бивкӀун бур».

Лк. 23:34 Вай махъру цаппара чичрурдаву бакъар: «Эсарив укун тӀий ивкӀун ур: „Я Ттул Ппу! Ина вай халкьуннал ялтту учӀу, вайннан цивппа ци дуллалиссарив кӀулну бакъарча“, – тӀий».

Эса МасихӀная ЮхӀаннал чивчусса Ххарисса Хавар

ЮхӀ. 1:42 Цаппара чичрурдай «…Юнуслул арс…» увкуну бур.

ЮхӀ. 5:3-4 Цаппара чичрурдай ххибувну бур: «Гай бия щин сукку хъананнин ялугьлай. Ца-ца чӀумал Заннал малаик кӀия ливккун, щин гьалак дайва, му чӀумал хӀавзливун цалчин увхма ччимур азардануяту ххассал шайва».

ЮхӀ. 7:53–8:11 – цаппара канихчичрурдаву ва бухзаманнул таржумарттаву ва парча бакъар.

Эса МасихӀнал вакилтурал ишру

Иш. 8:36-37 Цаппара чичрурдай ххибувну бур: «Филипплул увкуна: – Ина дакӀнийхтуну вихну ухьурча, бучӀиссар. Къуллугъчинал увкуна: – На вихра Эса МасихӀ Заннал Арс ушиврийн».

Иш. 12:25 Цаппара чичрурдай «Ярусалимрайн занахьуна» увкуну бур.

Иш. 15:20 Цаппара чичрурдай буссар укунсса махъру ххибувну: «…цайминнал цанма бувну къаччимур цалагу цайминнан къабаву».

Иш. 15:29 Цаппара чичрурдай ххибувну бур: «Мабаванни цайминнан зунма цайминнал бувну къаччимур».

Иш. 15:33-34 Цаппара чичрурдай буссар укунсса махъру ххибувну: «Силуаннул хӀукму бувна тиккува ацӀан, Ягьуда занахьуна Ярусалимрайн».

Иш. 20:28 Цаппара чичрурдай укун ккаккан бувну бур: «…аякьа дуллан Залуннал ва Заннал умматрай, Цала оьттул багьлухрихха му уммат Цаламурну бувсса».

Иш. 24:6-8 Цаппара чичрурдай ххибувну бур: «…ва, жула Кьанундалийн бувну, диван кьукьин ччай буссияв. Амма румуллал полкирал командир Лисийл, гужрай ва жуща зевххунни, ванай тахсир бихьлахьисса жугу, вичӀан наси куну, гьан бувунну».

БучӀантӀимуниясса лу

БучӀ. 22:21 Цаппара чичрурдай ххибувну бур «Амин!»

Картарду

Картарду

1. Эса Масихӏнал заманнайсса Палистина

2. Эса Масихӏнал заманнайсса Ярусалим

3. Эса Масихӏнал заманнайсса Ярусалимрал Заннал Къатлул план

4. Эса Масихӏнал заманнайсса Румуллал империя

5. Эсал вакил Павлул цала цалчинмур къуллугъ биттур буллай бувсса аьрххи-ххуллу

6. Эсал вакил Павлул цала кӏилчинмур къуллугъ биттур буллай бувсса аьрххи-ххуллу

7. Эсал вакил Павлул цала шамилчинмур къуллугъ биттур буллай бувсса аьрххи-ххуллу

8. Эсал вакил Павлул Румливсса аьрххи-ххуллу

Эса Масихӏнал заманнайсса Палистина

Эса Масихӏнал заманнайсса Ярусалим

Эса Масихӏнал заманнайсса Ярусалимрал Заннал Къатлул план

Эса Масихӏнал заманнайсса Румуллал империя

Эсал вакил Павлул цала цалчинмур къуллугъ биттур буллай бувсса аьрххи-ххуллу

Эсал вакил Павлул цала кӏилчинмур къуллугъ биттур буллай бувсса аьрххи-ххуллу

Эсал вакил Павлул цала шамилчинмур къуллугъ биттур буллай бувсса аьрххи-ххуллу

Эсал вакил Павлул Румливсса аьрххи-ххуллу

Table of Contents

Инжил: Марк

ХьхьичӀмахъ

Марк

- ХьхьичӀмахъ
- 1
- 2
- 3
- 4
- 5
- 6
- 7
- 8
- 9
- 10
- 11
- 12
- 13
- 14
- 15
- 16

БувчӀинбавуртту

- Баал-Зевул (Веельзевул)
- Гьирод (Хъунама)
- Гьирод Агриппа I
- Гьирод Антипа
- Давуд
- Дишалартту датӀулт
- Жазан-цӀуцӀаву
- Забур
- Заннал Арс
- Заннал Къатта
- Заннал ПаччахӀлугъ
- Зума дугьаву
- Иблис
- Ибрагьим
- Идавстал
- Инсаннал Арс
- Кьири ЧчатӀул байран
- Кьурван
- МарцӀ баврил эбадат
- МарцӀбай ЯхӀъя (оьрус.м. Иоанн Креститель)
- МасихӀ (оьрус.м. Мессия, Христос)
- Мубараксса Луттирду
- Муса
- Нух-гьав
- Пейсах байран
- Путпарас
- РувхӀанийтал
- Саддукейтал
- Сардар
- Ссавруннайсса ПаччахӀлугъ
- Ссуннат
- Таврат (Кьанун)
- Тавратрал аьлимтал
- Тетрарх (грек мазрава)
- Фарисейтал
- Ххарисса Хавар
- Ххачлий ищаву
- Ххуллун-кьини
- Хъунама рувхӀаний
- Хъун рувхӀанийтал
- Эбадат-къатта (синагога)
- Ягьуда
- Ягьудинал Хъун Диван (синедрион)
- Якьув

Мяъна дурчӀавриву захӀматшивуртту хьуна дакьайсса лакку махъру

- Агьлу-авлад
- АхӀрам
- Аьдлу
- Аьламат
- Аьрип (аьриф)
- Бияла
- Вяъза (вяъза-насихӀат)
- Жумужул ккукку
- Зайтуннагь
- Лагъ
- Сувр (ссур)
- Таж
- ТаммихӀ
- Ташу
- Уммат
- Умуд
- Хъунисри
- ХӀакь
- ХӀаписар
- ХӀикмат
- ХӀукму
- Чул (чулданул)
- ЧӀапа
- Щахъами
- Язи бугьан

Грек мазрай личӀину буллумур

Картарду

- Эса Масихӏнал заманнайсса Палистина

- Эса Масихӏнал заманнайсса Ярусалим

- Эса Масихӏнал заманнайсса Ярусалимрал Заннал Къатлул план

- Эса Масихӏнал заманнайсса Румуллал империя

- Эсал вакил Павлул цала цалчинмур къуллугъ биттур буллай бувсса аьрххи-ххуллу

- Эсал вакил Павлул цала кӏилчинмур къуллугъ биттур буллай бувсса аьрххи-ххуллу

- Эсал вакил Павлул цала шамилчинмур къуллугъ биттур буллай бувсса аьрххи-ххуллу

- Эсал вакил Павлул Румливсса аьрххи-ххуллу